Nasheedai Qasimge Candidacy Gelluvaalun-Courtah Nufooz Foaruvun\nނަޝީދާއި ގާސިމްގެ ކެންޑިޑެންސީ ގެއްލުވާލުން- ކޯޓަށް ނުފޫޒު ފޯރުވުން\nރައީސް ނަޝީދާއި ގާސިމަށް ކެންޑިޑޭސީ ގެއްލުނީ ރައީސް ޔާމީނާ ހެދި ކަމަށް އަމިއްލަ ފުޅަށް ވިދާޅުވި---\nޚިޔާލު | | 10 ސެޕްޓެމްބަރ 2018 | 8 ކޮމެންޓް\nރައީސް މުހައްމަދު ނަޝީދުއާއި ޖުމްހޫރީ ޕާޓީގެ ލީޑަރު ގާސިމް އިބްރާހިމް ރިޔާސީ އިންތިހާބުގެ ކެންޑިޑެންސީ ގެއްލުވާލާފައި ވަނީ ރައީސުލްޖުމްހޫރިއްޔާ އަބްދުﷲ ޔާމީން ކަމަށް އެތައް ބަޔަކު ބުނަމުން ދަނިކޮށް، އެމަނިކުފާނު އަމިއްލަފުޅަށް އެ ތުހުމަތު މިވަނީ އުފުއްލަވާފައެވެ.\nމިވެރިކަމުގައި މަޝްރޫއުތަކުގެ ކާމިޔާބީ ފާހަގަ ކުރައްވަމުން އަލިމަސް ކާނިވަލުގައި ރައީސް ޔާމީން ވިދާޅުވީ އިބްރާހިމް މުހައްމަދު ސޯލިހަށާއި، ފައިސަލް ނަސީމަށް ރިޔާސީ ޓިކެޓް ލިބިވަޑައިގަތީ، ނަޝީދާއި ގާސިމަށް އިންތިހާބުގައި ވާދަ ނުކުރެއްވޭ ގޮތް ހެއްދެވުމުން ކަމަށެވެ.\n"ރައީސް ނަޝީދަށް ޖާގަ ނުދިނީ އަޅުގަނޑު. ގާސިމް އިބްރާހީމަށް ޖާގަ ނުދިނީ އަޅުގަނޑު. އެ ދެ ބޭފުޅުން ޓިކެޓް ލިބިގެން އުޅެނީ އެހެންވެގެން،" އިބޫއާއި ފައިސަލަށް އިޝާރާތް ކުރައްވައި ރައީސް ޔާމީން ވިދާޅުވިއެވެ.\nރައީސް ޔާމީން ދައްކަވާ ބައެއް ވާހަކަތައް ރައިސް އޮފީހުން ތަރުޖަމާކުރަމުން ދިޔަ ނަމަވެސް، މިވާހަކަފުޅު އަދި މިހާތަނަށް ތަރުޖަމާ ކުރައްވާފައެއް ނުވެއެވެ. އެހެން ނަމަވެސް އެންމެނަށް އެނގޭ ހަގީގަތަކީ ރައީސް ނަޝީދާއި ގާސިމަށް ރިޔާސީ އިންތިހާބަށް ކުރިމަތި ނުލެއްވޭ ގޮތްވީ ހަވާ ފަޓާސް ބަރިއެއްހެން ކޯޓުން ކުރި ހުކުމްތަކަކުން ކަމެވެ.\nކްރިމިނަލް ކޯޓުގެ ކުރީގެ އިސްގާޒީ އަބްދުﷲ މުހައްމަދު ހައްޔަރު ކުރި މައްސަލާގައި ރައީސް ނަޝީދުގެ މައްޗަށް ބޭއިންސާފު ކަމަށް އެތައް ބަޔަކު ބުނާ ހުކުމެއް އިއްވީ ހަވާ ފަޓާސް ބަރިއެއްހެން ކަމަށެވެ. މުޅި ދުނިޔެއާއި ދުނިޔޭގެ ނުފޫޒުގަދަ ލީޑަރުން ވެސް ގަބޫލު ނުކުރާ ހުކުމަށްފަހު ވެސް ބޭރު ދުނިޔެއިން ދިޔައީ އެ ހުކުމް އަލުން އިސްތިއުނާފުކޮށް، އިންސާފުވެރި ޝަރީއަތުގެ މަރުހަލާއެއް ރައީސް ނަޝީދަށް ދިނުމަށް ގޮވާލަމުންނެވެ.\nބޭރު ދުނިޔޭގެ ހަޅޭކަށް ބެލުމެއްނެތި، 13 އަހަރުގެ ޖަލު ހުކުމް ރައީސް ނަޝީދުގެ މައްޗަށް ގާއިމް ވެގެންދިޔައެވެ. ހަމަ އެގޮތަށް ރައްޔިތުންގެ މަޖިލީހުގެ މެޖޯރިޓީ ރައީސް ޔާމީނަށް ގެއްލުމާއި ދިމާލަށް ކުރި ދަތުރު ނިންމާލަން ޖެހުނީ ގާސިމް އިބްރާހިމް މެމްބަރުންނަށް ދެއްވި ރިޝްވަތެއްގެ ގޮތުގައެވެ. އެހެން ނަމަވެސް އަދި އަދަށްވެސް ރިޝްވަތު ހިފަން އުޅުނު މީހަކު ފެންނާކަށްނެތެވެ.\nޖުމްހޫރީ ޕާޓީގެ ލީޑަރު ގާސިމް އިބްރާހިމް ބަލި އެނދުގައި އޮންނަވަނިކޮށް އައިރު ހާޒިރުގައި އެމަނިކުފާނުގެ މައްޗަށްވެސް3އަހަރާއި 12 ދުވަހުގެ ޖަލު ހުކުމެއް އިއްވިއެވެ. މިހުކުމާއި ގުޅިގެންވެސް ކުރިން ދެންނެވުނު ފަދައިން އިދިކޮޅު ފަރާތްތަކުން ދިޔައީ އިހްތިޖާޖުކޮށް ހުކުމް ބޭއިންސާފު ކަމަށް ބުނަމުންނެވެ. ނަމަވެސް އޭރު ރައީސް ޔާމީން އެކަންކަން އަޅުއްވަމުން ގެންދެވީ ކޯޓުތަކުގެ ބޮލުގައެވެ.\nމި ހުކުމްތައް އިއްވި ދުވަސްވަރު، ރައީސް ޔާމީން ކޯޓުތަކަށް ނުފޫޒު ފޯރުވާ ވާހަކައާއި، ކޯޓުތަކުގެ ބައެއް ގާޒީން ސިއްރިޔާތުގައި ރައީސް ޔާމީނާއި ބައްދަލުކުރައްވަމުން ގެންދަވާ ވާހަކަތައް ތުންތުން މަތިން ދެކެވެއެވެ. އަދި އޭގެތެރެއިން ބައެއް ގާޒީންނަށް ބޮޑެތި ފައިސާގެ އިނާޔަތްތަކަކާއި މަގާމުގެ ކުރިއެރުންތަކެއް ދޭނެ ކަމުގެ އަޑުތައްވެސް ފެތުރިގެންދިޔައެވެ.\nފައިސާގެ އިނާޔަތުގެ ވާހަކަ ސާފުވާން ނެތް ނަމަވެސް ހުކުމްތައް އިއްވި ގާޒީންނަށް މަގާމުގެ ކުރިއެރުންތަކެއް ލިބިގެންދިޔައީ އެންމެންގެ ކުރިމަތީގައެވެ.\nރައީސް ޔާމީން ވިދާޅުވީ ރައީސް ނަޝީދަށާއި ގާސިމަށް ކުރިމަތިނުލެއްވޭ ގޮތް ހެއްދެވީ އެމަނިކުފާނު ކަމަށެވެ. އޭރު އިދިކޮޅު އެންމެ ބޭފުޅުން ވިދާޅުވަމުން ގެންދެވީ ވެސް އެހެންނެވެ. ރައީސް ނަޝީދާއި ގާސިމްގެ އިތުރަށް ރައީސް މައުމޫނާއި ޝޭހް އިމްރާނާއި، ކާނަލް ނާޒިމާއި ދެންވެސް ސިޔާސީ ބޭފުޅުންނަށް އިއްވުނު ހުކުމްތަކުގެ ފަހަތުގައި ހުންނެވީ ރައީސް ޔާމީން ކަމަށެވެ.\nއިދިކޮޅުން ބުނަމުންދާ ބުނުންތަކަށް އިތުރު ބާރެއް ލިބިގެންދިޔައީ މިއަހަރު ޖެނުއަރީ އެއްވަނަ ދުވަހު ސްޕްރީމް ކޯޓުން ނެރުނު އަމުރާއި ގުޅިގެން ކަން ހިނގާދިޔަ ގޮތެވެ. ސްޕްރީމް ކޯޓުގެ ފަސް ފަނޑިޔާރުންގެ ސޮޔާއެކު ނެރުނު އަމުރާއި ގުޅިގެން އެކޯޓުގެ ފުރާޅުން ޓިނު ނަގައި، ރައީސް ޔާމީންގެ އަބަދު ތައުރީފު ކުރައްވަމުން ގެންދެވި ފަނޑިޔާރުންތަކެއް ގަދަކަމުން ފުލުހުންނާއި ސިފައިންގެ ބެލުމުގެ ދަށަށް ގެންދެވުނެވެ.\nކުއްލި ހާލަތު އިއުލާންކޮށް، ރައްޔިތުންގެ މަޖިލިސް ތެރޭގައި ފުރިހަމަ ހަތިޔާރާއިއެކު އަލުން ސްޕްރީމް ކޯޓެއް އެކުލަވާލެވުނެވެ. އޭރު ފަސްފަނޑިޔާރުންގެ ތެރެއިން ތިން ފަނޑިޔާރަކު ހުދުވެ ސާފުވިއެވެ. މިހުރިހާ ކަމަކުންވެސް ދޭހަވަނީ ރައީސް ޔާމީން ކޯޓުތަކަށް ނުފޫޒުފޯރުވާ މިންވަރެވެ. އަމިއްލަ އަމަލުތަކުން ރައްޔިތުންނަށް އެކަން ސާފުކޮށްދިނުމުގެ އިތުރަށް އެތައް ފަހަރަކު އަމިއްލަ އިއުތިރާފުން އެކަން ރައްޔިތުންނަށް ވަނީ ހާމަކޮށްދެއްވާފައެވެ. އެގޮތުން 2013 ވަނަ އަހަރުގެ ރިޔާސީ އިންތިހާބު ލިބިވަޑައިގަތީވެސް ކޯޓުން ކުރެއްވި ހުކުމަކުންކަން ވަނީ ވިދާޅުވެފައެވެ.\nމިއަދު މީނަގެ އެއްވެސްކަމެއް ތަހުްޤީޤެއް ކުރުމެއްނެތް... ފައިސާގޯނި އުފުލިމީހާފަދައިން ... ހަމަ އެފަދއިން މީނަވެސް މިސްކިތްހުޅުޖެހިމީހާފަައިން އެބަދުވޭ....\nބިތު ފަންގި ނަގައި މީހާ އޮރިޔާންވެ އަމިއްލަ އަށް ތިމާ އަށް އޮތް ހުކުމް ބަޔާން އަޑު ހިސާބަށް ކަންވެ ތިޔަ ދަނީ- ފިރުއައުނު އޭނާވެސް އޭނާ އަށް ލިބެންވާނެ އުގޫބާތް ބަޔާންކުރި. ޔާމީނަށް ދަންނަވަން އޮތީ އުމުުރުގެ ބާކީ އޮތްދުވަސްކޮޅުގައި ތައުބާގެ މަގު އިޚްތިޔާރުކުރުމަށް.\nއެހެންވީމާ މިފަހަރުވެސް ކޯޓުން ހުކުމެއްކޮށްފައި ޔާމީނާއި ވެރިކަން ޙަވާލުކުރަންވީއެއްނޫން! ކޮންހާ ސަކަރާތެއްޖަހާ ކޮންހާ ޚަރަދެއް މިކުރަނީ!\nތިއަ ކުށުގެ ދައުވާވެސް ޔާމީނުގެ މައްޗަށް ކޮންމެސް ދހުވަހަކުން ކުރެވޭނެކަމަށް އުންމީދުކުރަން،\nނަޝީދާއި ޤާސިމަށް އިންތިޚާބުގައި ވާދަނުކުރެވޭ ގޮތް ހެދީ ތިމަންނަ ކަމަށް ޔާމީނު ފަޚުރުވެރިކަމާއި އެކު ބުނި އިރު، އެއީ އިބޫއާޢި ފައިސަލަށް އޭނަ ކޮށްދިން ހެޔޮކަމެއް ނޫނެވެ. ހެޔޮކަމެއް ނަމަވެސް އެއީ އެ ދެމީހުންނަށް ކޮށްދިން ކަމެއް ނޫނެވެ. އެހެންކަމުން، އެކަމުގެ ބަދަލުގައި އެ ދެމީހުން ޔާމީނަށް އިންތިޚާބު ދޫކުރާކަށް އަދި އެހެން ކަމެއް ވިޔަސް ކޮށްދޭކަށް ނުޖެހެއެވެ.\nބަލަ ހާކިމާ ކިހިނެތްތޯ ތިޔަ ހައްދަވަނީ ހިޔާނާތައް އަމިއްލައަށް އިއުތިރާފްވެ، އަނެއްކާ ކޯޓަށް ނުފޫޒް ފޯރުވިކަމަށް އަމިއްލައަށް އިއުތިރާފް ތިޔަވީ..މާތް ކަލާކޯ މިހިރީވާ ހާކިމާއެއް..ހުތުބާގައި ވިދާޅުވީ ހާކިމާއަށް ކިޔަމަންވާށޯ...ކިހިނެތްތޯ މިވަރުގެ މީހަކަށް ކިޔަމަން ވާނީ


Majilis vaan jeheyny vaki baehge killaa akah noon: Dr. Jameel\n7 މަސް,3ހަފްތާ,3ދުވަސް, 11 ގަޑި, 48 މިނެޓް, 22 ސިކުންތު ކުރިން 3070އިދުހާމް ނައީމް\nމަޖިލިސް ވާން ޖެހޭނީ ވަކިބައެއްގެ ކިއްލާއަކަށް ނޫންކަމަށް ކުރީގެ ނައިބުރައީސް ޑރ. މުޙައްމަދު ޖަމީލް ވިދާޅުވެއްޖެއެވެ. ޖަމީލް އެފަދައިން ވިދާޅުވީ އެމަނިކުފާނުގެ ކެމްޕޭން ރަސްމީކޮށް ފެއްޓެވުމުގެ ގޮތުން ބޭއްވި ޖަލްސާގައި ވާހަކަދައްކަވަމުންނެވެ.\nއެ ޖަލްސާގައި ޖަމީލް ވިދާޅުވީ ދިވެހި ރާއްޖެއަށް ބޭނުންވަނީ ވަކި ފިކުރެއްގެ މައްޗަށް އޮތް މަޖިލީހެއް ނޫންކަމަށާއި އެކަން އެހެން ނުކުރަންވީ ރާއްޖެއަށް ދިމާވެފައިވާ ގޮންޖެހުންތަކާއި، ބޭރުންނާއި އެތެރެއިން ދިވެހިރާއްޖޭގެ މި ގައުމީ އަސާސް ގުޑުވާލުމަށް ބަޔަކު ކެނޑިނޭޅި މައްސަކަތްތަކެއް ކުރަމުންދާތީ ކަމަށެވެ.\nރާއްޖެއަށް ދިމާވެފައިވާ ގޮންޖެހުންތަކާއި ގުޅޭގޮތުން ޖަމީލް ވިދާޅުވީ އެ ގޮންޖެހުންތަކުގެ ފަހަތުގައި ފަރުދާގެ އެއްފަރާތުން ބޭރު ޤައުމުގެ މީހުންނަށް އެހީތެރިވާ ބަޔަކު ތިބިކަމަށް ގަބޫލުކުރަށްވާކަމަށެވެ. އަދި މަޖިލިސް ވަކިބަޔެއްގެ ކިއްލާއަކަށް ވެގެން ނުވާނެކަމަށާއި މަޖިލިސް ވާންޖެހޭނީ ރިޔާސީ ނިޒާމު ދަމަހައްޓާ ތަނަކަށް ކަަމަށް ޖަމީލް ވިދާޅުވިއެވެ.\nޖަމީލް އެފަދައިން ވިދާޅުވެފައިވާއިރު ކޯލިޝަން ސަރުކާރުގެ މައި ޕާޓި އެމްޑިޕީގެ ރައީސް މުޙައްމަދު ނަޝީދު އަދި ރައީސުލް ޖުމްހޫރިއްޔާ އިބްރާހިމް މުޙައްމަދު ސޯލިހު ގެންދަވަނީ އެމްޑިޕީއަށް މަޖިލީހުގެ މެޖޯރިޓީ ކާމިޔާބު ވާންޖެހޭކަމަށް ވިދާޅުވަމުންނެވެ. އަދި މެޖޯރިޓީ ނުލިބިއްޖެނަމަ ރައްޔިތުންނަށް ވެވަޑައިގެންނެވި ވަޢުދުތައް ފުއްދަވައި ނުދެއްވޭނެކަމުގެ ބިރުވެސް އެ ދެ ބޭފުޅުން ދަނީ ރައްޔިތުންނަށް ދައްކަމުންނެވެ.\nޑރ.މުހައްމަދު ޖަމީލު އަހުމަދު އެމްޑިޕީ ޖޭޕީ\n8 ގަޑި ކުރިން 67 0\n1 ދުވަސް ކުރިން 392 0\n1 ދުވަސް ކުރިން 371 0


Yameen aa siyaasee party eh ufahdhavanee | Mihaaru\nކުރީގެ ރައީސް އަބްދުﷲ ޔާމީން. އެމަނިކުފާނު ވަނީ އާ ސިޔާސީ ޕާޓީއެއް އުފައްދަވަން ނިންމަވާފައި. --- ފޮޓޯ: ނިޝާން އަލީ/ މިހާރު\nޔާމީން އާ ސިޔާސީ ޕާޓީއެއް އުފައްދަވަނީ\n17 ޑިސެމްބަރ 2018 - 23:37 76 comments\nކުރީގެ ރައީސް އަބްދުﷲ ޔާމީން އާ ސިޔާސީ ޕާޓީއެއް އުފެއްދެވުމުގެ މަސައްކަތްޕުޅު ފައްޓަވައިފި އެވެ.\n"މިހާރު" އެނގިފައިވާ ގޮތުގައި ޔާމީން އިސްކޮށް ހުންނަވައިގެން އާ ޕާޓީއެއް އުފެއްދުމުގެ މަސައްކަތް ފެށި އިރު، އެ ޕާޓީގެ ކައުންސިލަށް ވަނީ ޕާޓީއަށް ކިޔާނެ ނަންތަކެއް ވެސް ހުށަހަޅައިފަ އެވެ. އެކަމަކު، މިހާތަނަށް އައި އިރު، އެއްވެސް ނަމެއް ފައިނަލްކޮށްފައި ނުވާ ކަން އެނގިފައިވެ އެވެ.\nޔާމީންގެ ގާތް ބޭފުޅަކު "މިހާރު" އަށް މިރޭ ވިދާޅުވީ އަލަށް ޕާޓީއެއް އުފައްދަވަން ޔާމީން ނިންމެވި އެއް ސަބަބަކީ ޕީޕީއެމްގެ މައްސަލަ ސުޕްރީމް ކޯޓުގައި ދިގު ދެމިގެންދާތީ ކަމަށެވެ. ސުޕްރީމް ކޯޓުގައި އޮތް މައްސަލަ ޔާމީނާ އެއްކޮޅަށް ނިމިދާނެ ކަމުގެ ޔަގީންކަމެއް ނެތް ކަމަށް އޭނާ ވިދާޅުވި އެވެ.\nޕީޕީއެމް ހިންގުން އެ ޕާޓީގެ ކުރީގެ ރައީސް މައުމޫން އަބްދުލްގައްޔޫމާ ހަވާލުކުރަން އެ ޕާޓީގެ އާންމު ދެ މެމްބަރަކު ސިވިލް ކޯޓަށް ދާދި ފަހުން މައްސަލައެއް ހުށަހެޅި އެވެ. އެކަމަކު ސުޕްރީމް ކޯޓަށް ހުށަހެޅި ޝަކުވާއަކާ ގުޅިގެން އެ ކޯޓުން ވަނީ އެ މައްސަލައިގެ ފައިލް ސުޕްރީމް ކޯޓަށް ގެންގޮސްފަ އެވެ. އެހެންކަމުން، ބެލެވޭ ގޮތުގައި އެކަމާ މެދު ގޮތެއް ނިންމާނީ ސުޕްރީމް ކޯޓުންނެވެ.\nއާ ޕާޓީ އުފެއްދުމުގައި އިސްކޮށް އުޅުއްވާ ބޭފުޅާ ވިދާޅުވީ އާ ޕާޓީއަށް، ޕީޕަލްސް ޕްރޮގްރެސިވް ޕާޓީ (ޕީޕީޕީ) އާއި ޕީޕަލްސް އެލައިންސް ޕާޓީ (ޕީއޭޕީ) އާއި ނެޝަނަލް ފްރަންޓް (އެންއެފް) އާއި ޕީޕަލްސް ނޭޝަނަލް ކޮންގްރެސް (ޕީއެންސީ) ގެ ތެރެއިން ނަމެއް ކިއުމަށް މަޝްވަރާ ކުރެވިފައިވާ ކަމަށެވެ. އާ ނަމެއް ފައިނަލް ކުރުމަށް ފަހު ވަރަށް އަވަހަށް އިލެކްޝަންސް ކޮމިޝަން (އީސީ) އަށް ހުށަހަޅުއްވާނެ ކަމަށް ވިދާޅުވި އެވެ.\n"ކުރިއަށް އޮތް މަޖިލިސް އިންތިހާބު ބޯމަތިވަމުން އަންނައިރު، ޔާމީން ބޭނުންފުޅުވީ އިންތިހާބަށް ވަރުގަދަ އިދިކޮޅު ޕާޓީއެއްގެ ގޮތުގައި ނުކުމެ، ގޮނޑިތަކެއް ކާމިޔާބު ކުރަން،" އޭނާ ވިދާޅުވި އެވެ.\n"ޕީޕީއެމް ގެއްލިއްޖެނަމަ، ޔާމީނަށް ތާއީދުކުރާ ބޭފުޅުން އަމިއްލަ ގޮތުން ވާދަކުރުމުގެ ބިރު އޮތީ މަޖިލިސް އިންތިހާބުގެ ކުރިން ޕާޓީއެއް އުފަން ނުކުރެވިއްޖެނަމަ. އެހެންވެ، ޔާމީން ސީދާ ނިންމެވީ އާ ޕާޓީއެއް އުފައްދަވައިގެން ސިޔާސީ ހަރަކާތް ހިންގައި، ސަރުކާރު ޒިންމާދާރު ކުރުވަން."\nއެކަމާ ގުޅޭ ގޮތުން ޕީޕީއެމުން މިހާތަނަށް ރަސްމީކޮށް އެއްވެސް މައުލޫމާތެއް ނުދެ އެވެ.\nއާ ޕާޓީއެއް އުފައްދަވަން ޔާމީން ނިންމެވީ، އަންނަ އަހަރުގެ އޭޕްރީލް6ގައި އޮންނަ ރައްޔިތުންގެ މަޖިލީހުގެ އިންތިހާބަށް ޕީޕީއެމްގެ ޓިކެޓުގައި ވާދަކުރެއްވުމުގެ ފުރުސަތު 40 އަށްވުރެ ގިނަ ބޭފުޅުންނަށް ދީފައިވަނިކޮށެވެ. އެކަމަކު، ޔާމީން އަރިހުގައި އުޅުއްވާ ބައެއް ބޭފުޅުންނަށް އަދިވެސް ޓިކެޓެއް ނުދެ އެވެ.\nއާދަމް ޝަރީފް ފޭސްބުކްގައި ކުރެއްވި ޕޯސްޓު.\nއޭގެތެރެއިން، ކުރީގެ ސަރުކާރުގެ ޑިފެންސް މިނިސްޓަރު އާދަމް ޝަރީފް އުމަރު ވަނީ ޔާމީން އަލަށް އުފައްދަވާ ޕާޓީގެ ޓިކެޓުގައި އިންތިހާބަށް ނުކުންނަވާނެ ކަމުގެ އިޝާރާތެއް ދެއްވައިފަ އެވެ. އާދަމް ޝަރީފް ފޭސްބުކް ޕޭޖްގައި ވިދާޅުވީ މަޑުއްވަރީ ދާއިރާއަށް ނުކުންނަވާނީ "ޕީޕީއެމުން އުފައްދާ ޕާޓީ"ގެ ނަމުގައި ކަމަށެވެ.\nޕީޕީއެމްގެ ބާރުތައް އެ ޕާޓީގެ ގައުމީ ޖަލްސާއިން އިންތިހާބު ކުރި މައުމޫނާ ހަވާލު ކޮށްދިނުމަށް އެދި ކޯޓަށް ހުށަހެޅި މައްސަލައިގެ އަޑު އެހުމެއް އަދިވެސް ބާއްވާފައެއް ނުވެ އެވެ.\nޔާމީން ސިޔާސީ ހަޔާތްޕުޅު ލީޑަރެއްގެ ގޮތުން އެންމެ ފުރަތަމަ ފެއްޓެވީ ޕީޕަލްސް އެލަޔަންސް (ޕީއޭ) އިންނެވެ. އޭގެ ފަހުން، އެމަނިކުފާނު އެ ޕާޓީން ވަކިވެވަޑައިގެން ގުޅިވަޑައިގެންނެވީ ޕީޕީއެމާ އެވެ. ޕީޕީއެމްގެ ޓިކެޓުގައި ނުކުންނަވައި އެމަނިކުފާނު 2013 ގެ ރިޔާސީ އިންތިހާބު ކާމިޔާބު ކުރެއްވި އެވެ. އެކަމަކު، ޕީޕީއެމްގެ ޓިކެޓުގައި ދެވަނަ ދައުރަކަށް ކުރިމަތިލެއްވުމުން، ޔާމީނަށް އިންތިހާބުގައި ކުރިމަތިވެވަޑައިގަތީ ބޮޑު ނާކާމިޔާބީއެކެވެ.\nއިތުރު ލިޔުންތައް އިދިކޮޅު ފަރާތްތައް އިލެކްޝަންސް ކޮމިޝަން ޕީޕީއެމް ރައީސް އަބްދުﷲ ޔާމީން ރައްޔިތުންގެ މަޖިލީހުގެ އިންތިޚާބު 2019


Airport hadhan beynunvaa faisa hoadhan funding agency thakaa vaahaka dhakkanee - vNews.mv\nއައިއެންއައިއޭގެ ތަރައްގީއަށް ބޭނުންވާ ފައިސާ ހޯދަން ފަންޑިން އެޖެންސީތަކާ ވާހަކަ ދައްކަނީ\nރިފާ ޚަލީލް 09 October 2016, 21:51\nއިބްރާހިމް ނާސިރު އިންޓަނޭޝަނަލް އެއާޕޯޓު ތަރައްގީކުރުމުގެ މަސައްކަތަށް 150 މިލިޔަން ޑޮލަރުގެ ފައިސާ މިހާރު ހަމަޖެހިފައިވާ ކަމަށް މޯލްޑިވްސް އެއާޕޯޓްސް ކޮމްޕެނީ ލިމިޓެޑުން ބުނެފި އެވެ.\nއެއާޕޯޓުގެ ތަރައްގީގެ މަޝްރޫއު ހިނގަމުންދާ ގޮތް ނޫސްވެރިންނަށް މިއަދު ދައްކާލުމުގެ ތެރޭގައި، އެމްއޭސީއެލްގެ މެނޭޖިން ޑިރެކްޓަރު އާދިލް މޫސާ ވިދާޅުވީ އެއާޕޯޓުގެ ތަރައްގީގެ މަޝްރޫއު ކުރިއަށް ގެންދިއުމަށް އިތުރަށް ބޭނުންވާ ފައިސާ ހޯދުމަށް ބޭރުގެ ފަންޑިން އެޖެންސީތަކާ ސަރުކާރުން ވާހަކަ ދައްކަމުންދާ ކަމަށެވެ.\nއާދިލް ވިދާޅުވީ 150 މިލިއަން ޑޮލަރުގެ ފައިސާ މިހާރު ޖަމާވެފައިވާ ކަމަށާއި އޭގެ ތެރެއިން 50 މިލިޔަން ޑޮލަރަކީ ކުވައިތުން ރާއްޖެއަށް ދިން ލޯނެއް ކަމަށެވެ. އަދި 100 މިލިއަން ޑޮލަރަކީ ސައުދީ ފަންޑް ފޯ ޑިވެލޮޕްމަންޓުން ދިން ލޯނެއް ކަމަށްވެސް ވިދާޅުވި އެވެ.\nއޭނާ ވިދާޅުވީ ދެން ހުރި ފައިސާ ވެސް ހޯދޭނެ ގޮތަކާ މެދު ސަރުކާރުން މިހާރުވެސް ދަނީ ބޭރުގެ ފަރާތްތަކާ މަޝްވަރާ ކުރަމުން ކަމަށާއި، މައުލޫމާތު ލިބޭ ގޮތުގައި ވަރަށް އަވަހަށް ބަޔަކާ އެކު ސޮއިކުރެވޭނެ ކަމަށެވެ. އަދި ކުރިއަށް އޮތް މަހެއް ނޫނީ ދެ މަހެއްހާ ދުވަސް ތެރޭގައި ފަންޑިން އެޖެންސީ އާއެކު ސޮއި ކުރެވޭނެ ކަމަށްވެސް ވިދާޅުވި އެވެ.\n"މިހާރުވެސް މަސައްކަތް ފެށުމަށް އެއްވެސް ދައްޗެއް ނެތް ވަރަށް ފައިސާ ވަނީ ލިބިފައި. އަދި ފައިސާގެ ކަމަކާ ހެދި މަސައްކަތް ހުއްޓިފައެއް ނޯންނާނެ. އެއާޕޯޓުގެ އާ ޓާމިނަލްގެ މަސައްކަތް ނިމުމާ އެކު މަސައްކަތް ފެށޭނެ،" އާދިލް ވިދާޅުވި އެވެ.\nއިބްރާހިމް ނާސިރު އިންޓަނޭޝަނަލް އެއާޕޯޓުގެ އާ ބައިނަލްއަގުވާމީ ޓާމިނަލް އެޅުމަށް ހަވާލުކޮށްފައިވަނީ ސައުދީ އަރަބިޔާގެ އެންމެ ބޮޑު ކޮންސްޓްރަކްޝަން ކުންފުނި، ސައުދީ ބިންލާދިން ގްރޫޕާ އެވެ.\nއައިއެންއައިއޭ ތަރައްގީކުރުމުގެ ބިޔަ މަޝްރޫއު މިއަހަރުގެ އޭޕްރީލް މަހުގެ ހަވަނަ ދުވަހުގެ ރޭ އިފްތިތާހުކޮށްދެއްވީ ރައީސް އަބްދުﷲ ޔާމީން އެވެ.\nއައިއެންއައިއޭ ތަަރައްގީކުރަން އަބޫދާބީ ފަންޑުން 40 މިލިއަން ޑޮލަރު، ސައުދީ ފަންޑުން 100 މިލިއަން ޑޮލަރު، ކުވައިތު ފަންޑުން 50 މިލިއަން ޑޮލަރު އަދި އޯޕެކް ފަންޑް ފޯ ޑިވަލޮޕްމަންޓް (އޮފިޑް)ން ވެސް 50 މިލިއަން ޑޮލަރުގެ ލޯން ވަނީ ދޫކޮށްފަ އެވެ.\nއެއާޕޯޓް ތަރައްގީކުރުމުގެ މަޝްރޫއުގެ ދަށުން އާ ރަންވޭ އާއި، އޭޕްރޮން އާއި، ފިއުލް ފާމް އަކާއި، ކާގޯ ޓާމިނަލްއެއް ތަރައްގީކުރުމަށް ވަނީ ހަމަޖައްސާފަ އެވެ. މިމަސައްކަތް ކުރަން ހަވާލުކޮށްފައިވަނީ ޗައިނާގެ ބެއިޖިން އާބަން ކޮންސްޓްރަކްޝަން ގްރޫޕު (ބީޔޫސީޖީ) އަށެވެ.\nދެ ފިޔަވައްސަކަށް ބަހާލައިގެން ތަރައްގީކުރުމަށް ނިންމާފައިވާ އެއާޕޯޓުގެ މި ޕްރޮޖެކްޓަށް ޖުމްލަ 800 މިލިއަން ޑޮލަރު ހަރަދުވާނެ ކަމަށް ސަރުކާރުން ބުނެ އެވެ.\nފުރަތަމަ ފިޔަވަހީގައި ކުރާ އެންމެ މުހިއްމު މަސައްކަތަކީ އާ ރަންވޭއެއް ހެދުމެވެ. އަލަށް ހަދާ ރަންވޭގެ ދިގުމިނުގައި 3،400 މީޓަރު އަދި ފުޅާމިނުގައި 65 މީޓަރު ހުރެ އެވެ.\nއެއާޕޯޓް ތަރައްގީކުރުމުގެ ދެވަނަ ފިޔަވަހިވެސް މިއަހަރުގެ ތެރޭގައި ފެށުމަށް ހަމަޖައްސާފައިވާއިރު މުޅި މަޝްރޫއު 2018 ވަނަ އަހަރުގެ ތެރޭގައި ނިންމުމަށް ސަރުކާރުން ގެންދަނީ މަސައްކަތް ކުރަމުންނެވެ. އެއާޕޯޓުގެ އާ ޓާމިނަލް އެޅުމަށް ހަމަޖެހިފައިވަނީ ދެވަނަ ފިޔަވަހީގަ އެވެ.\nއެއާޕޯޓް ތަރައްގީ ކުރަނީ ކުރިއަށް އޮތް 50 އަހަރަށް ހިދުމަތް ދެވޭ ފެންވަރަށް ކަމަށް ރައީސް ޔާމީން ވަނީ ވިދާޅުވެފަ އެވެ.


Rayyithun thibee Majileehu ge majority sarukaarah dheyn keiymadhuvefai: Raees | Mihaaru\nއެމްޑީޕީގެ ކެމްޕޭން ނިންމަން ބޭއްވި ޖަލްސާގައި ރައީސް ވާހަކަފުޅު ދައްކަވަނީ: ރައްޔިތުންގެ ދިރިއުޅުމުގެ ހާލަތު ރަނގަޅު ކުރުމުގެ ގިނަ ހައްލުތަކެއް އެޖެންޑާ 19 ގައި ހިމެނޭ ކަމަށް ވިދާޅުވި. --ފޮޓޯ: ހުސެއިން ވަހީދު/މިހާރު\nރައްޔިތުން ތިބީ މަޖިލީހުގެ މެޖޯރިޓީ ސަރުކާރަށް ދޭން ކެތްމަދުވެފައި: ރައީސް\n04 އެޕްރީލް 2019 - 23:11 33 comments\nސަރުކާރު ކޯލިޝަންގެ މައި ޕާޓީ، އެމްޑީޕީން މަޖިލީސް އިންތިޚާބަށް ކުރި ކެމްޕޭން ނިންމަން ލޮނުޒިޔާރަތްކޮޅުގައި ބޭއްވި ޖަލްސާގައި ރައީސް ވިދާޅުވީ މި އިންތިޚާބު ބޮޑު ތަފާތަކުން ކާމިޔާބުވާނީ ސަރުކާރަށް ކަމަށް އެމަނިކުފާނު ޔަގީންކުރައްވާ ކަމަށެވެ. ރިޔާސީ އިންތިޚާބުގައި ރައްޔިތުންނަށް ވެވަޑައިގަތް ވައުދުތައް ފުއްދުމަށް އެހީވުމަށް އެމްޑީޕީން އެކުލަވާލި އެޖެންޑާ 19 އަށް ތައުރީފް ކުރައްވައި ވިދާޅުވީ އެއީ، ރައްޔިތުންގެ ދިރިއުޅުމުގެ ހާލަތު ރަނގަޅު ކުރުމުގެ ގާނޫނީ އޮނިގަނޑެއް ކަމަށެވެ.\nއެހެންކަމުން އިންތިޚާބުގައި އެންމެންގެ ވޯޓު ތިލަފަތަށް ދެއްވުމަށް ރައީސް އެދިވަޑައިގަތެވެ.\n"ކެމްޕެއިން ދަތުރުތަކާއި ބައްދަލުވުންތަކުން އަޅުގަނޑަށް ޔަގީންވެ ސާފުވެގެން ދިޔައީ ވަރަށް ގިނަ ރައްޔިތުން ތިބީ ސަރުކާރަށް މި އިންތިޚާބު ކާމިޔާބު ކޮށްދެއްވުމަށް ކެތްމަދުވެފައި ކަން،" ކެމްޕެއިންނަށް ގިނަ ރަށްތަކަކަށް ވަޑައިގެންނެވި ރައީސް ވިދާޅުވި އެވެ.\nމަޖިލީސް އިންތިޚާބުގެ ކެމްޕޭން ނިންމަން އެމްޑީޕީން ބޭއްވި ޖަލްސާގައި ޕާޓީގެ ސަޕޯޓަރުން ބައިވެރިވަނީ. --ފޮޓޯ: ހުސެއިން ވަހީދު/މިހާރު\nއެމަނިކުފާނު ވިދާޅުވި ގޮތުގައި މަޖިލީހުގެ މެމްބަރުންނަށް އިންތިޚާބު ކުރަން ޖެހޭނީ ފައިސާ އަށް ނުވިކޭ، ނުފޫޒަށް ނުގުޑާ މެމްބަރުންނެވެ. އެ މެމްބަރުން ވާން ޖެހޭނީ ސަރުކާރުން ރައްޔިތުންނަށް ކޮށްދޭން ނިންމާފައިވާ ކަންކަމަށް އެއްބާރުލުން ދެއްވާނެ ބޭފުޅުން ކަމަށާއި އެއީ އެމްޑީޕީގެ މެމްބަރުން ކަމަށް ވެސް ރައީސް ވިދާޅުވި އެވެ.\nރައްޔިތުންގެ މަޖިލީހުގައި ކޯލިޝަން ސަރުކާރަށް މިހާރު އަޣުލަބިއްޔަތު އޮތް ނަމަވެސް ސަރުކާރަށް އެއްބާރުލުން ނުލިބޭ ކަން ތަކުރާރު ކުރައްވައި މި ސަރުކާރުން ފޮނުވި 23 ބިލްގެ ތެރެއިން ފާސްކޮށްދީފައި ވަނީ އެންމެ އަށް ބިލް ކަމަށް ރައީސް ވިދާޅުވި އެވެ. ފާސް ނުކޮށްދިން ބިލްތަކުގެ ތެރޭގައި އެމަނިކުފާނުގެ މުހިންމު ވައުދުތަކެއް ފުއްދުމަށް އުފެއްދެވި ރިޔާސީ ކޮމިޝަންތަކަށް ބާރު ދިނުމުގެ ބިލް ހިމެނޭކަން ރައީސް ފާހަގަ ކުރެއްވި އެވެ.\nމި ސަރުކާރު އައީ ރައްޔިތުންނަށް ހިދުމަތް ކުރަން ކަމަށާއި މި ސަރުކާރަކީ ނަތީޖާ ނެރޭނެ ސަރުކާރެއް ކަމަށް ރައީސް ވިދާޅުވި އެވެ. އެގޮތުން ވޭތުވެދިޔަ ކުޑަ ދުވަސްކޮޅުގެ ތެރޭގައި ގިނަ ކަންތައްތަކެއް ކުރައްވައި ރައްޔިތުންގެ ދިރިއުޅުމަށް ފަސޭހަކަން ހޯދައި ދެވިއްޖެ ކަމަށް ވިދާޅުވި އެވެ.\nއޭގެ ތެރޭގައި މާލެއާއި އެއް ހަމައަކަށް ރަށްތަކުގެ ކަރަންޓްގެ އަގު ދަށް ކުރުމާއި ވިޔަފާރިތަކުގެ ކަރަންޓް ބިލް ކުޑަ ކުރައްވާފައިވާ ކަން ރައީސް ފާހަގަ ކުރެއްވި އެވެ. އަދި ހިލޭ ޑިގްރީއަށް ކިޔެވުމުގެ ފުރުސަތާއި ކުދި އަދި މެދުފަންތީގެ ވިޔަފާރިތަކަށް ފައިނޭންސް ކޮށްދިނުމަށް އެސްއެމްއީ ބެންކެއް އުފެއްދެވިކަން ރައީސް ފާހަގަ ކުރެއްވި އެވެ. އަދި އޭގެ އިތުރުންވެސް ގިނަ ކަންތައްތަކެއް ސަރުކާރުން ކޮށްފައިވާ ކަމަށް ރައީސް ވިދާޅުވި އެވެ.\nމި ސަރުކާރަށް ރައްޔިތުން ވޯޓު ދެއްވި ސަބަބު އެންމެ ހިނދުކޮޅަކަށް ވެސް ހަނދާން ނުނެތޭނެ ކަމަށާއި އެ ކަންކަން ހަގީގަތަކަށް ހެދުމަށް މަޖިލީހުގެ އެއްބާރުލުން ބޭނުންވާ ކަމަށް ތަކުރާރުކޮށް ރައީސް ވިދާޅުވި އެވެ. އެގޮތުން ހުރިހާ ރައްޔިތުންނަށް ބޯހިޔާވަހިކަން ފޯރުކޮށްދިނުމަށާއި އިންކަމް ޓެކްސް ގެނައުން ފަދަ ކަންކަމަށް ގާނޫނީ އޮނިގަނޑެއް ބޭނުންވާ ކަމަށް ރައީސް ވިދާޅުވި އެވެ. ހަމައެއާއެކު ރައްޔިތުން ބާރުވެރި ކުރުމަށްޓަކައި ކައުންސިލްތަކަށް ބާރުތައް ދީ އާމްދަނީ ލިބޭނެ ގޮތްތައް ހަމަޖައްސައި ދިނުމަށް އެމަނިކުފާނު ތައްޔާރަށް ހުންނެވި ކަމަށް ވިދާޅުވި އެވެ.\nރައީސް ވިދާޅުވި ގޮތުގައި ކައުންސިލްތަކުގެ 31 ޕަސެންޓް މެމްބަރުންނަކީ އަންހެނުން ކަމުގައި ހެދުމަށް ވެސް މި ސަރުކާރުން މަސައްކަތް ކުރާނެ އެވެ. އެކަންކަމުގެ ހައްލު އޮތީ އެމްޑީޕީގެ އެޖެންޑާ 19 ގައި ކަމަށް ވިދާޅުވި އެވެ.\n"މަޖިލީހުގައި ތިބެން ވާނީ މިސިޔާސަތުތައް ދަންނަ ހިތުގެ އަޑިން އެ ސިޔާސަތުތައް ގަބޫލު ކުރާ ބޭފުޅުން. ފައިސާއަށް ނުވިކޭނެ ބޭފުޅުން،" ރައީސް ވިދާޅުވި އެވެ.\nއަންނަ ހޮނިހިރު ދުވަހު ބާއްވާ އިންތިޚާބަކީ ވޭތުވެދިޔަ ހަތް އަހަރުގެ ތެރޭގައި ބޭއްވޭ އެންމެ އަމާން އަދި އެއްވެސް ކެންޑިޑޭޓަކަށް ބިރުވެރިކަމެއް ނެތި ކެމްޕެއިން ކުރުމުގެ ފުރުސަތު ލިބުނު އިންތިޚާބު ކަމަށް ވެސް ރައީސް ވިދާޅުވި އެވެ.\nއިތުރު ލިޔުންތައް އެމްޑީޕީ ސަރުކާރު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލީހުގެ އިންތިޚާބު 2019


Maruthakah insaafu nulibi las vanee fuluhun ge ihumaalun: Raees Nasheed\nމަރުތަކަށް އިންސާފު ލަސްވީ ފުލުހުންގެ އިހުމާލުން: ނަޝީދު\nރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު -- އަހުމަދު އަޝްހާދު އަބްދުﷲ (ޖެރީ) | އަވަސް\nގޮތް ނޭނގޭ މަރުތަކާއި ގެއްލުވާލާފައިވާ މީހުންގެ މައްސަލަތަކަށް އިންސާފު ނުލިބި ލަސްވަމުން ދަނީ ފުލުހުން އެ ކަމުގައި އިހުމާލު ވަމުން ދާތީ ކަމަށް ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވިދާޅު ވެއްޖެ އެވެ.\nރައްޔިތުންގެ މަޖިލީހަށް ކޮމިޝަނުން މިހާތަނަށް ފޮނުވާފައިވަނީ މަޖިލީހުގެ ކުރީގެ މެންބަރު ޑރ. އަފްރާޝީމް އަލީގެ މަރުގެ ތަހުގީގުގެ ކޮމިޝަންގެ ފުރަތަމަ ޑްރާފްޓް ރިޕޯޓާއި، ނޫސްވެރިޔާ އަހުމަދު ރިލްވާންގެ މައްސަލައިގެ ފުރަތަމަ ޑްރާފްޓް ރިޕޯޓްގެ ހުލާސާ ރިޕޯޓެކެވެ.\nއަފްރާޝީލް އަލީގެ މަރުގެ މައްސަލައިގެ ރިޕޯޓް ދިރާސާކޮށް އަޅަން ޖެހޭ ފިޔަވަޅުތަކުގެ މައްޗަށް މަޖިލީހުގެ 241 ކޮމިޓީން ރިޕޯޓެއްވެސް ތައްޔާރުކުރިއެވެ. އަދި މަޖިލީހުގެ ތަޅުމުގައި ރިޕޯޓަށް ބަހުސްކޮށް އެ ރިޕޯޓް ވަނީ ފާސްކޮށްފައެވެ.\nރައީސް ނަޝީދު ވިދާޅުވި ގޮތުގައި، މަޖިލީހުން ފާސްކުރި ރިޕޯޓްގައި އަޅަން ޖެހޭ ފިޔަވަޅުތަކުގެ ގޮތުގައި މަޖިލީހަށް ފެންނަ ފިޔަވަޅުތަކާއި އެ މައްސަލާގައި ދައުވާ ކުރަން ޖެހޭ ފަރާތްތަކުގެ ލިސްޓެއްވެސް ހިމަނާފައިވާނެއެވެ. އޭގެތެރޭގައި އެ އަމަލުގައި ބައިވެރިވި މީހުންނާއި ހަރަދުކުރި މީހުންނާއި ހަރުކަށި ފިކުރުގެ ޖަމާއަތްތައް ހިމެނޭ ކަމަށެވެ.\n"މި މަޖިލީހުގެ ކޮމިޓީގެ ރިޕޯޓުގައި ބުނަނީ އަފްރާޝީމްގެ ރިޕޯޓްގައި ހުރި މިންވަރަށް ދައުވާ ކޮށްދިނުމަށް. އެއީ ކޮން ކޮން ފަރާތްތަކެއް ކަން ނަމާ އެކު [ކޮމިޓީ ރިޕޯޓްގައި] ބަޔާން ކޮށްދީފައިވޭ. ކޮމިޓީން ދެކޭ ގޮތުގައި ދައުވާ ކުރުން އެކަނި މިހާރު އޮތް ކަމަކީ." ރައީސް ނަޝީދު ވިދާޅުވި އެވެ.\nރިލްވާންގެ މައްސަލާގައި ރިޔާސީ ކޮމިޝަނުން އެކުލަވާލި ފުރަތަމަ ޑްރާފްޓް ރިޕޯޓްގެ ހުލާސާ ރިޕޯޓެއް ދީފައިވާތީ، މުޅި ރިޕޯޓް ފޮނުވައިދޭން މަޖިލީހުން އެދިފައިވީ ނަމަވެސް މުޅި ރިޕޯޓް ފޮނުވާފައިނުވާ ކަމަށް ރައީސް ނަޝީދު ވިދާޅުވި އެވެ. އެކަމަކު އެ ހުލާސާ ރިޕޯޓްގައި ވެސް ދައުވާ ކުރެވޭ ވަރަށް އޮތް ކަމަށް ގަނޫނީ ބައެއް ވަކީލުން ލަފާ ދެއްވި ކަމަށެވެ.\nރައީސް ނަޝީދު ވިދާޅުވީ މި މައްސަލަތަކުގައި މިހާރު ކުރަން އޮތް ކަމަކީ ދައުވާ ކުރުން ކަމަށާއި ނަމަވެސް ފުލުސް އޮފީހުން މިހާތަނަށް ދައުވާ ކުރުމަށް ޕްރޮސެކިއުޓާ ޖެނެރަޕްގެ އޮފީހަށް ފޮނުވާފައި ނުވާ ކަމަށެވެ. އިންސާފު ނުލިބި ލަސްވީ އެހެންވެގެން ކަމަށް ރައީސް ނަޝީދު ވިދާޅުވި އެވެ.\nމި މައްސަލަތަކުގެ ތަހުގީގަށް ހުރަސް އެޅުނު ސަބަބަކީ މަޖިލީހުން ތަހުގީގު ރިޕޯޓް ދިރާސާކޮށް ރިޕޯޓެއް އާންމު ކުރުމުން ކަމުގައި ނުދެކޭ ކަމަށް ރައީސް ނަޝީދު ވިދާޅުވި އެވެ. އަދި މިހާރު ދައުވާ އުފުލެން ހުރި މިންވަރަށް ދައުވާ އުފުލަން ޖެހޭ ކަމަށް ރައީސް ނަޝީދު އެތައް ފަހަރު ތަކުރާރުކޮށް ވިދާޅުވި އެވެ.\nނަޝީދު ވިދާޅުވީ، މަރުތަކަށް އިންސާފު ހޯދައިދިނުމަށް ހަމައެކަނި ޝަރުއީ ނިޒާމު އިސްލާހު ކުރުމުން ނުފުދޭ ކަން ސާފުވެގެން ގޮސްފައިވާ ކަމަށެވެ. ފުލުހުންގެ ގާނޫނަށް އިސްލާހުތައް ގެނެސްގެން ފުލުހުންނާ އެކު، މުޅި ޖިނާއީ އަދުލުގެ ނިޒާމު އިސްލާހު ކުރަން ޖެހޭ ކަމަށް އެމަނިކުފާނު ވިދާޅުވި އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް އަހުމަދު ރިލްވާން + މަރު މަރުތައް ތަހުގީގު ކުރާ ކޮމިޝަން މީހުން ގެއްލުން ރިލްވާން ރިޕޯޓް ޑރ. އަފްރާޝީމް އަލީ އަފްރާޝީމް ރިޕޯޓް


BREAKING | Thinadhoo In Ithuru 17 Meehaku Covid Ah Fassi Vejje - Vaguthu\nއަތޮޅުތަކުން އުއްމީދީ މަންޒަރެއް -2ގަޑިއިރު ކުރިން\nތިނަދޫއިން އިތުރު 17 މީހަކު ކޮވިޑަށް ފައްސިވެއްޖެ\n3 މަސް ކުރިން ( މެއި 25, 2021 )\nގދ.ތިނަދޫ - ފޮޓޯ: ނައުފަލް ނަސީމް\nގދ. ތިނަދޫއިން އިތުރު 17 މީހަކު ކޮވިޑް-19 އަށް ފައްސިވެއްޖެއެވެ.\nތިނަދޫގައި ހުންނަ ޑރ. އަބްދުއް ސަމަދު މެމޯރިއަލް ހޮސްޕިޓަލްގެ މެނޭޖަރ އަހުމަދު ސައީދު "ވަގުތު" އަށް ވިދާޅުވީ، އިތުރު 17 މީހަކު ފައްސިވެ ރަށުން ފައްސިވި މީހުންގެ އަދަދު 170 އަށް އަރާފައިވާ ކަމަށެވެ.\n170 މީހަކު މިހާތަނަށް ފައްސިވި ނަމަވެސް، މިވަގުތު އެކްޓިވް ކޮށް އުޅެނީީ 98 ވޭދަނައެއް ކަމަށް ސައީދު ވިދާޅުވިއެވެ.\nމިއީ ދެވަނަ އަށް އެންމެ ގިނަ މީހުން އެރަށުން ފައްސިވެފައިވާ ދުވަހުއެވެ. އެންމެ ގިނަ މީހުން އެއް ދުވަހެއްގެ ތެރޭގައި ފައްސިވެފައިވަނީ މިމަހުގެ 17 ވަނަ ދުވަހުއެވެ. އެދުވަހު އެރަށުން 22 މީހަކު ވަނީ ކޮވިޑަށް ފައްސިވެފައެވެ.\nތިނަދޫއަކީ ހުވަދު އަތޮޅަށް ބަލާއިރު، ކޮވިޑް-19ގެ ހާލަތު އެންމެ ގޯސްވެފައިވާ އެއް ރަށެވެ.\nތިނަދޫގައި ހަލުވި ކަމާއި އެކީ ކޮވިޑް-19 ފެތުރެމުން އަންނާތީ ސަރުކާރުން ވަނީ 12 ގަޑިއިރުގެ ކާފިއުއެއް އެރަށުގައި އިއުލާނު ކޮށްފައެވެ. މި ކާފިއު ހިންގަމުން އަންނަނީ ހަވީރު 16:00 އިން ފެށިގެން ފަތިހު 4:00 އަށެވެ.\nރާއްޖޭގެ ގިނަ ރަށްރަށުގައި ކޮވިޑް-19 ފެތުރެމުން އަންނާތީ ސަރުކާރުން ވަނީ މޮނިޓަރިންގެ ހާލަތަށް ގެނެސްފައިވާ ރަށްތަކުގައި ވެސް ކާފިއު ހިންގުމަށް ނިންމާފައެވެ. އެގޮތުން ބަލާއިރު، މިހާތަނަށް 70 އާއި ގާތްކުރާ އަދަދަކަށް ރަށްތައް މިވަގުތު ވަނީ މޮނިޓަރިންގެ ހާލަތަށް ގެނެސްފައެވެ.\nމެއި 25, 2021 23:02\nކޮވިޑްއާއި ގުޅިގެން ރާއްޖޭގެ ހާލަތު ގޯސް ވެގެން ދިއުމުގައި އެތައް އިހްމާލެއްވާކަމީ އެންމެންވެސް ގަބޫލު ކުރާކަމެކެވެ...ގިނަ ބަޔަކު ދައްކާ އުޅޭ ވާހަކަ އެކެވެ...ނަމަވެސް މިފަދަ ހާލަތުގައި ދެންވެސް ކުރިޔަށް ދާންވީ ގޮތެއްގެ ވާހަކަ ދެއްކުން މާ ހެޔޮވެގެން ވެއެވެ...އެކަކު އަނެކަކު ނުބައި ކުރުމުގައިހުރިހާ ވަގުތެއް ހޭދަނުކޮށް ކުރެވެން ހުރި ކަމެއް މިކަމުން ސަލާމަތްވުމަށް ކުރަމާ ހިނގާށެވެ...


Kolhufusheega 100 Housing Unit Ge Bingaa Alhaifi - Vaguthu\nއަދަދުތައް ދަށަށް ނުގޮސް އަދިވެސް ނުރައްކަލުގައި! - 8 މިނެޓް ކުރިން\nކޮޅުފުށީގައި 100 ހައުސިން ޔުނިޓްގެ ބިންގާ އަޅައިފި\nމ. ކޮޅުފުށީގައި ހައުސިން ޔުނިޓް އެޅުމުގެ މަޝްރޫއު އިފްތިތާހު ކުރަނީ.\nމ.ކޮޅުފުށީގައި އިމާރާތް ކުރާ 100 ހައުސިން ޔުނިޓްގެ ބިންގާ އިއްޔެ އަޅައިފިއެވެ.\nޕްލޭނިން މިނިސްޓްރީން ވިދާޅުވީ މިނިސްޓްރީގެ ފަރާތުން މިރަސްމިއްޔާތުގައި ޑެޕިއުޓީ މިނިސްޓަރު ޚާލިސް ޝަރީފާއި ސީނިއަ އެގްޒެކެޓިވް ޑިރެކްޓަރު ޙަސަން ބައިވެރިވެވަޑައިގެންނެވި ކަމަށެވެ.\nކޮޅުފުށީގައި 100 ހައުސިން ޔުނިޓް އެޅުމަށް އަމިއްލަ ދެ ކުންފުންޏެއް ކަމަށްވާ ޕްރިސިޝަން އިންޖިނިއަރިން ސަރވިސަސް އާއި ޕީއީއެސް މެރިން ސާވިސަސް ގުޅިގެން އުފައްދާފައިވާ ޖޮއިންޓް ވެންޗަ ކުންފުންޏާ ހަވާލުކޮށްފައިވަނީ 2019 ވަނަ އަހަރުއެވެ.\nކޮޅުފުށީގައި އަޅާ ކޮންމެ ހައުސިން ޔުނިޓެއްގައި ތިން ކޮޓަރި އާއި ތިން ފާހަނާ އާއި ސިޓިން ރޫމާއި ބަދިގެ ހުންނާނެއެވެ. މި ހައުސިން ޔުނިޓްތަކަކީ މިނިސްޓްރީން ކަނޑައަޅާ ވަކި ޑިޒައިންގެ ދަށުން އަޅާ ހައުސިން ޔުނިޓްތަކެއް ކަމަށްވެއެވެ.\nމި މަސައްކަތް 75 މިލިއަނަށް ވުރެ ގިނަ ރުފިޔާ އަށް ހަވާލުކޮށްފައި ވަނީ 11 މަހާއި 20 ދުވަހުން ނިންމާ ގޮތަށެވެ.\nކޮޅުފުށީގައި 100 ހައުސިން ޔުނިޓްގެ ބިންގާ އެޅުމަށް ހަމަޖެހިފައިވާ އިރު، މިފަދަ މަޝްރޫއުތައް ރާއްޖޭގެ ބައެއް އެހެން ރަށްރަށުގައި ވެސް ދަނީ ކުރަމުންނެވެ. އެގޮތުން ޅ. ނައިފަރުގައި 100 ހައުސިން ޔުނިޓް އެޅުމުގެ މަސައްކަތް ދަނީ ކުރަމުންނެވެ.\nމިއަހަރުގެ ދެވަނަ ކުއާޓަރުގައި ހައުސިން ލޯންތަކަށް ކުރިމަތިލުމުގެ ފުރުސަތު ހުޅުވާލަނީ\nފެބުރުއަރީ 18, 2021 10:17\n2019 ހަވާލްކުރީ 11މަސްތެރޭ ނިންމަން މިހާރު ކިތައްމަސްވެއްޖެތޯ އަދި ކިރިޔާ ބިންގާއެޅުނީ އެވެސް އެތާގެ ބިންގަލެއްނޫން ރަސްމިއްޔާތު ބޭއްވީ ރަމްޒީކޮށް ބިންގާ ރައްޔިތުންނޭ ވިސްނާތި ކަމެއްބޯމަތިވީމާ ނަމެއްއަޅުވާ ދުވަސް ދޫކޮއްލާ ކަންކޮށްފާ ނުދައްކާހިދެއްގާ ވޯޓޤ ދޫކޮށްނުލާ މިގޮތުގާ ހިފަހައްޓާ ވޯޓް މިފަހަރު ދޭނީ ރުކައް ނޫނީ އިންތިހާބުގެ ކުރިން ނިންމާ............\nފެބުރުއަރީ 18, 2021 12:05\nކައުންސިލް އިންތިޚާބް ވަރައް ކައިރިވެއްޖެ\nފެބުރުއަރީ 18, 2021 14:33\nމީސް ތަކުނެނޭ ތީ ތިޔަބަޢިމީހުންގެ ކަރަށް އޮރުވާ މަޅިއެން. މަހަކު 5000 ރުފިޔާ 20 އަހަރު ވަންދެން ދައްކާލަ ދައްކާލަ ތިބެވޭނެތަ.ހަމަ ނިދި ނިދޭނެތަ!.ރައްޔިތުން އަޅުވެތި ކުރިޔަސް މީ ބޮޑުވަރު.ހުރިހާކަމަކުން ވިޔަފާރި.އެއުޅެނީ ައނެންލާރި ގަނޑު ދަވާލަން.ނޭވާ ހޮޅިންވައްކަން ކުރާ ބައިގަނޑޭ މީ\nފެބުރުއަރީ 18, 2021 14:54\nމިހިރީ ސަރުކާރުން ރައްޔިތުން ނިކަމެތިކޮއް ފަސޭހަ ކަމާއެކު ވޯޓް ހޯދަން ޖަހާމަޅި ހުރިހާ ރައްޔިތުންނަކީ ގެސްޓުންނައް ހަދަން ބޭނުންވަނީ ސަރުކާރުން ކީއްވެގެންތޯ އަސްލު ގެސްޓް ހައުސް އާއި ރިސޯޓްތަރައްގީ ކޮއްގެން ރުފިޔާ ހޯދިއްޔާ ކޮންމެހެން ޖެހޭތޯ ރައްޔިތު މީހާ ދަރަނި ވެރުކޮއްފައި ކުއްޔައް އުޅޭ ބަޔަކައްހަދަން މީތޯ އެވިދާޅުވާ ރައްޔިތުން ދެކެ ލޯބިވާ ސަރުކާރު ތަކަކީ ުުުުުުުުުުުުުުުުޔޔޔޔޔޔޔ\nފެބުރުއަރީ 18, 2021 16:32\nތި ފައިބާނީ އަޑިޔަށް ޔަޤީނެއްނު! ދޮގުހަަދާ ސަރުކާރު.\nފެބުރުއަރީ 19, 2021 11:42\nގޯތި ނުދީ ފުލެޓުގެ ދަންމަޅީގަ ރައްޔިތުން ޖެއްސުން ހުއްޓާލާ. ގޯތި ދީފަ އެގޯތިތަކުގަ ގެއަޅާފަ ދީބަލަ ކަމެއްކުރަންޏާ. ފުލެޓުތައް އަޅާނީ ހަމަ ރައްޔިތުން ބިކަކުރަން.\nފެބުރުއަރީ 19, 2021 11:45\nމިރާއްޖޭން ބިން ހުަސްވީތަ ؟ ފުލެޓުމުދިހާވަނީ؟ ކިހާބޮޑު ބަލާވެރިކަމެއް އޭނ.... އަޅެ ފަހެ މީހަކު ރުޅިއެއް ނާއްނާނެތަ. އޭނ...


ސަރުކާރުގެ ކުންފުނިތަކުގެ މުވައްޒަފުންނަށް މަޖުބޫރުކުރުވައިގެން ޕީޕީއެމްއަށް ގަދަކަމުން ސޮއިކުރުވަމުން ގެންދާ ގެންދިއުން ކުށްވެރިކުރުން – Maldivian Democratic Party\nސަރުކާރުގެ ކުންފުނިތަކުގެ މުވައްޒަފުންނަށް މަޖުބޫރުކުރުވައިގެން ޕީޕީއެމްއަށް ގަދަކަމުން ސޮއިކުރުވަމުން ގެންދާ ގެންދިއުން ކުށްވެރިކުރުން\nޕީޕީއެމްގެ މުސްތަޝާރު ޢަބްދުﷲ ޔާމީނުގެ ފެކްޝަނުން، ސަރުކާރުގެ ކުންފުނިތަކުގައި މަސައްކަތްކުރަމުންދާ މުވައްޒަފުންނަށް މަޖުބޫރުކުރުވައިގެން އެ ޕާރޓީއަށް ގަދަކަމުން އެ މުވައްޒަފުން ސޮއިކުރުވަމުން ގެންދާ ގެންދިއުން ދިވެހިރައްޔިތުންގެ ޑިމޮކްރެޓިކް ޕާރޓީ (އެމްޑީޕީ) އިން އެންމެ ހަރުއަޑުން ކުށްވެރިކުރަމެވެ.\nސަރުކާރުގެ ކުންފުނިތަކުގައި މަސައްކަތްކުރާ މުވައްޒަފުންނަށް މަޖުބޫރުކުރުވައިގެން ޕީޕީއެމް އަށް ގަދަކަމުން ސޮއިކުރުވަމުން ގެންދާތީ އެކަމުގެ ޝަކުވާ އެ މުވައްޒަފުން އެމްޑީޕީ އާ ހިއްސާކުރަމުންދާކަން ފާހަގަކުރަމެވެ. އަދި ހަމަ މިސަބަބާހުރެ ޕީޕީއެމް ގެ ރައީސްގެ ފަރާތްޕުޅުން އެކަމުގެ ކަންބޮޑުވުން ފާޅުކުރައްވައި ނޫސްބަޔާން ނެރުއްވާފައިވާކަންވެސް ފާހަގަކުރަމެވެ. އެހެންކަމުން އެކަން އެގޮތަށް ހިނގަމުންދާކަން އިތުރަށް ޔަޤީންވެއެވެ.\nހަމައެފަދައިން، ސަރުކާރުގެ ކުންފުނިތަކުގެ އެންމެ އިސްވެރިން، ޕީޕީއެމް ގެ ފޯމުތައް މުވައްޒަފުންނަށް ބަހައި، މުވައްޒަފުން ލައްވައި ސޮއިކުރުވުމުގެ ހަރަކާތްތަކުގައި އަމަލީގޮތުން ބައިވެރިވަމުންދެއެވެ. އަދި އެކަން އެނގޭފަދަ ފޮޓޯތައް ހާމަކޮށް އެކުންފުނިތަކުން ޓްވީޓްކުރަމުންދާކަން ފާހަގަކުރަމެވެ.\nމުވައްޒަފުންގެ މައްޗަށް އިސްވެރިންގެ ގޮތުގައި ތިއްބެވައި، އެ މުވައްޒަފުން ޕާރޓީއަށް ވެއްދުމުގެ ފޯމުގައި ސޮއިކުރުވުމަށް ހުށަހެޅުމަކީވެސް އޭގެ ޒާތުގައި މަޖުބޫރު ހާލަތަކަށް އެ މުވައްޒަފުން ވައްޓާލުމެވެ. އަދި އިތުރު އިޚްތިޔާރެއް އެ މުވައްޒަފުންނަށް ނޯންނާނެކަމެކެވެ. ހަމައެފަދައިން އެ މުވައްޒަފުން ސޮއިނުކޮށްފިނަމަ ވަޒީފާއިން ވަކިކުރާނެކަމުގެ އިންޒާރުދޭކަން ކަންބޮޑުވުމާއެކު ފާހަގަކުރަމެވެ.\nމިއީ ރައީސް ޢަބްދުﷲ ޔާމީނުގެ އަމުރަށް މަގާމުގެ ނުފޫޒު ބޭނުންކޮށްގެން ސަރުކާރުގެ ކުންފުނިތަކުގެ ވެރިން ހިންގަމުންދާ ކޮރަޕްޝަންގެ މުޑުދާރު އަމަލެކެވެ. އަދި މިއީ ދިވެހިރާއްޖޭގެ ޤާނޫނުއަސާސީ އާއި، ވަޒީފާއާބެހޭ ޤާނޫނާއި، އައި.އެލް.އޯ ގެ އެއްބަސްވުމާއި ބައިނަލްއަޤުވާމީ މުއާހަދާތަކާ ކަނޑައެޅިގެން ޚިލާފު ދަށުދަރަޖައިގެ ޖަރީމާއެކެވެ.\nއެހެންކަމުން، މުވައްޒަފުންނަށް މަޖުބޫރުކުރުވައިގެންނާއި ވަޒީފާގެ ބިރުދައްކައިގެން ޕީޕީއެމް އަށް ވެއްދުން ވަގުތުން ހުއްޓާލުމަށް ސަރުކާރަށް ގޮވާލަމެވެ.\nތާރީހް: 13 ފެބްރުއަރީ 2017


Hangandu omaankoh, thaazaakoh behehtumahtakai beynun kuranvee mi thakethi! – Iru\nޓެކްސް އެޕީލް ޓްރައިބިއުނަލްގެ މެންބަރުކަމުގެ މަގާމަށް ކުރިމަތިލުމަށް ހުޅުވައިލައިފި\nތިނަދޫ މެޑިކަލް ފެސިލިޓީގެ 45 ޕަސެންޓު މަސައްކަތް ނިމިއްޖެ: އެމްޓީސީސީ\n131 ގައިދީންނާއެކު ޤިރާއަތު ލެވެލް ތިނެއް ގެ ކޯސް މާފުށީ ޖަލުގައި ފަށައިފި\nހަށިގަނޑުގެ ރީތިކަމަކީ އަހަރެމެން އިންސާނުން އެކަމަކަށްޓަކައި އެންމެ ބޮޑު ސަމާލުކަމެއްދޭ އެއްކަންތަކެވެ. ހަންގަނޑު އޮމާންކޮށް ތާޒާކޮށް ބެހެއްޓުމަށްޓަކައި އާމްދަނީގެ ބޯޑު ބައެއް ހޭދަކުރާ މީހުންވެސް މަދެއްނޫނެވެ. އެހެން ނަމަވެސް އެފަދަ އަގުބޮޑެތި އެއްޗެހި ހޯދޭނެ ފެންވަރު ނެތް މީހުންނަކީ ހަށިގަނޑާ ދޭތެރޭގައި އެމީހުންފަދައިން ނުވިސްނާ ބައެއް ނޫނެވެ. މިއަދު މި ގެނެސްދެނީ އާއްމުކޮށް އަހަރެމެން ގެގައި ގެންގުޅޭ ބައެއް ތަރުކާތީ އަދި މޭވާއިން ފަސޭހަކަމާއެކު ހަންގަނޑު އޮމާންކޮއްލެވޭނެ ގޮތްތަކެކެވެ. އަގުބޮޑެތި ބިއުޓީ ޕްރޮޑަކްޓްސްގެ ބަދަލުގައި މިތަކެތި ތަޖުރިބާ ކޮއްލުން ކިހިނެއްތޯއެވެ.\nލުނބޯއަކީ އޭގައި ހަންގަނޑަށް ބެނުންވާ ވިޓަމިން ސީ އަދި ބީ ވަރަށްގިނަ އެއްޗެކެވެ. ކުކުޅު ބިހެއްގެ ލޮދިކޮޅުގެ ތެރެއަށް ލުނބޯ ހުއްފެލައިލައިގެން މޫނުގައި ނުވަތަ ހަށިގަނޑުގައި ބިހި ނަގާ ތަނެއްނަމަ އެތަނެއްގައި އުގުޅާލާށެވެ. މިއީ އާދަވެގެން ކުރަން ފެށުމުން ވަރަށް އަވަހަށް އަސަރު ފެންނާނެ ކަމެކެވެ.\nކެރެޓަކީ އެކި ގޮތް ގޮތުން ހަށިގަނޑަށް ފައިދާ ކުރުވަނިވި އެއްޗެކެވެ. ކެރެޓުގައި ހިމެނޭ ވިޓަމިން ތަކުގެ ސަބަބުން ހަށިގަނޑުގެ ޓިޝޫތަށް ،ލޮލުގެ ފެނުން، ކަށިތަކާއި ދަތްތަކެއްވެސް އެތަށް ފައިދާ ކުރެއެވެ. ކެރެޓް ޖޫސް ބުއިމަކީ ހަންގަޑަށް ދިރުން ގެނުވާ ތާޒާ ކޮއްދޭ ކަމެކެވެ. ކެރެޓް ޖޫހަކީ އުފެދެމުންއަންނަ ތުއްތު ކުދިންނަށްވެސް ދިނުން ވަރަށް ރަގނޅު ޖޫހެކެވެ.\nޝުކްދާ ހޮސްޕިޓަލްގެ ޑރ. މަނޯޖް ކޭ.އަހޫޖާ ބުނުއްވާ ގޮތުގައި ޓޮމާޓޯއަކީ ޤުދުރަތީ ވިޓަމިން އަދި މިނެރަލްއެކެވެ. ބިއުޓީ ދުނިޔޭގައި ޤުދުރަތީ ސަން ސުކުރީނެއްގެ ގޮތުގައިވެސް ބޭނުންކުރާ ޓޮމާތޯއަކީ ހަންގަނޑަށް އުޖާލާކަން ގެނުވާ ތާޒާކޮއްދޭ އެއްޗެކެވެ. ޓޮމާތޯއާއެކު އިތުރު އެއްޗެއް ބެނުންކުރާކަށް ނުޖެހެއެވެ. ޓޯމާޓޯ ފަޅާލުމަށްފަހު އުގުޅާށެވެ. ނޫނީ ދިޔަ ފެލާލުމަށްފަހު ދިޔަ އުގުނޅާށެވެ.\nއޮރެންޖު ތޮށި މުގުރާލުމަށްފަހު ދެސަމްސާ ޔޯގަޓަށް އަޅާ އެއްކޮއްލައިގެން ކޮންމެ ދުވަހަކު ފޭސް ޕެކް އެއްގެ ގޮތުގައި ބޭނުން ކުރުމަށް ދިއްލީގެ ހަމުގެ ޑޮކްޓަރެއް ކަމަށްވާ ޑީޕާލީ ބާރޑްވާޖު ވެސް ރިކޮމެންޑްކުރެއެވެ. ޑރ ބުނާ ގޮތުގައި އޮރެންޖު ތޮށީގައި ހުންނަ ވިޓަމިން ސީގެ ގިނަކަމުން ހަންގަނޑުގައި ހުންނަ ބެކްޓީރިއާއާއި މައިކްރީބިއަލް ނައްތާލުމުގެ ބާރު ލިބިގެންވެއެވެ. މިކަމުގެ ސަބަބުން ހަންގަނޑު ސާފުވެ ތާޒާވެއެވެ.\nއަލުވިއަކީ ހަންގަނޑުގެ ކުލަ އަލިކޮއްދީ ލަކުނު ފިލުވުމަށް ވަރަށް ހާއްސަ އެއްޗެކެވެ. އަލުވި ފުޑާލައިގެން ކޮންމެ ދުވަހަކުވެސް 30 މިނެޓެއްހާއިރު ވަންދެން އުގުނޅާލާފައި ބަހައްޓާށެވެ. ނޫނީ ދިޔަ ފެލާލައިގެން ދިޔަ އުގުނޅިއަސް ރަގަނޅުވާނެއެވެ.\nމިލިޔުމަކީ އެންޑީޓީވީ ފުޑް އާއި ހަވާލާދީ ލިޔެފައިވާ ލިއުމެކެވެ.


Dr. Shimal Thasneem: Dhiriulhun Laboratory gai\nޑރ. ޝިމާލް: ތަސްނީމްގެ ދިރިއުޅުން ލެބޯޓަރީގައި!\nޑރ. ޝިމާލް ތަސްނީމް: ސިއްހީ ދާއިރާގައި ހަޔާތުގެ ބޮޑުބައި ހޭދަ ކުރައްވާފައިވޭ\nސިއްހީ ކާރިސާއެއްގައި އުޅޭއިރު އެ ދާއިރާގައި ހިދުމަަތްކުރާ ފަރާތްތަކުގެ އިހަށްވުރެ ބޮޑަށް ވަޒަން ކުރެވެއެވެ. ހިތްވަރާއި ބުރަ މަސައްކަތާއެކު އަރައިގަތުމަށް ގައުމަށް ކޮށްދޭ މަސައްކަތް ބަލައިގަނެ ވެއެވެ. ހިތުގެ ފުނުން ޝުކުރު އަދާކުރަން ބޭނުން ވެއެވެ. މުޅި ދުނިޔެއަށް ބަލާއިރު އަންހެން ޑޮކްޓަރުންނާއި ސައިންސިސްޓުން އަދި ރިސާޗަރުން މި ތިބީ ކޮވިޑާ ހަނގުރާމަ ކުރުމަަށް މަގަތު ސަފަށް ނުކުމެއެވެ. ރާއްޖޭގަައި ވެސް ސައިންސްގެ ރޮނގުން އެކި ދާއިރާތަކުން ތައުލީމާއި ތަމްރީން ހޯދާފައިވާ ކަނބަލުން މަގަތު ސަފުގައި އަވަދިނެތި އުޅެނީ ބަލީން އަރައިގަތުމުގެ މަސައްކަތުގަ އެވެ.\nޑޮކްޓަރުން ތެރޭގައި ވެސް ބުރަ މަސައްކަތެއް ފަރުދާގެ ފުރަގަހުގައި ކުރާ ބަޔަކު އެބަތިއްބެވެ. އޭގެ އެއްބަޔަކަށް ވާނީ ޕެތެލޮޖިސްޓުންނެވެ. މިފަދަ ޑޮކްޓަރުން ކްލިނިކް ތަކުން ބަލި މީހުންނާއި ބައްދަލު ނުވެދާނެ އެވެ. އެ ޑޮކްޓަރުން ކަށިގަނޑުއަޅާ ބޭސް ސިޓީ ލިޔުއްވުމުގައި ނުއުޅުއްވާފާނެ އެވެ. އަދި އެއީ ޑޮކްޓަރުންކަން ވެސް މީހުނަށް ނޭނގިދާނެ އެވެ. އެ ޑޮކްޓަރުން މަސައްކަތް ކުރަނީ ހޮސްޕިޓަލްތަކުގެ ލެބޯޓަރީގެ ތެރޭގައި ކަމަށްވާތީ އެވެ.\nޑރ. ޝިމާލް ތަސްނީމަކީ ސަރުކާރު މައި ހޮސްޕިޓަލް ދަރުމަވަންތައާ އިންވެގެން ހުންނަ ހޮސްޕިޓަލް، އައިޖީއެމްއެޗުގެ ލެބޯޓަރީގައި މީގެ 12 އަހަރު ކުރިން ފެށިގެން ބުރަކޮށް މަސައްކަތް ކުރައްވާ ޑޮކްޓަރެކެވެ. އޭނާ ލެބްގައި ހޭދަ ކުރައްވާ ކޮންމެ ވަގުތަކީވެސް ކޮންމެވެސް ބަލިމީހެއްގެ ފަރުވާގެ މުހިއްމު ބައެކެވެ.\nޑރ. ޝިމާލް، ސަރުކާރިގެ މައި ހޮސްޕިޓަލް ދަރުމަވަންތައިގެ ލެބްގައި\nމައިކްރޮސްކޯޕުން ބައްލަވާ އެއްކޮށްފައިވާ ސާމްޕަލްތަކުން ކުރައްވާ މަސައްކަތަކީ ބޮޑެތި ބަލިތައް ހޯއްދެއްވުމެވެ. ސައިންސްގެ އަލީގައި އެއީ ކެންސަރުތޯ ނޫންތޯ އޭނާ ނިންމަވައެވެ.\n"ޕޭޝަންްޓްގެ ސާމްޕަލްތައް ސެލިއުލާ ލެވެލްއެއްގައި މައިކްރޮސްކޯޕް އިން ބަލާ ކެންސަރަށް ޑައެގްނޯސް ކުރަނީ. އެ ސާމްޕަލް ގައި ކެންސަރު ހިމެނެތޯ ނޫންތޯ ނިންމަނީ އަޅުގަނޑުމެން ޕެތޮލޮޖިސްޓުން." ޝިމާލް ވިދާޅުވި އެވެ.\nޑރ. ޝިމާލް 1996 ގައި އެމްބީބީއެސް ހެއްދެވުމަށް ކަރާޗީގައި އުޅުއްވި ދުވަސްވަރުގެ ފޮޓޯއެއް. ކަނާތުން ޑރ. މިގްދާދް، ޑރ. ހަފްސާ، ޑރ. އަލީ ވަހީދު، ޑރ. މަރިޔަމް ނިޔާޒް، ޑރ. ސުޖާއު، ޑރ. ޝިމާލް އަދި ޑރ. ޝިފާން\nކުރުކޮށް ބުނާނަމަ ޕެތޮލިޖިސްޓުން މިވަނީ ޑޮކްޓަރުންގެ ޑޮކްޓަރަކަށެވެ. ބަލިމީހަކަށް ފަރުވާގައި ކުރިއަށް ދެވެނީ މި ޑޮކްޓަރުން ލިބިފައިވާ އިލްމުގެ އަލީގައި ސާމްޕަލްތައް ބަލައި ދިރާސާކޮށް ނިންމާ ނިިންމުންތަކުންނެވެ.\n"ކެންސަރުގެ ސިވިއަރިޓީ އަދި ޕްރޮގްނޯސިސް ކިޔައި ދެނީ ޕެތޮލޮޖިސްޓުން. ކީމޯތެރަޕީ އާއި ކެންސަރުގެ ސްޓޭޖް ކަނޑައަޅަނީ އަޅުގަނޑުގެމެން ދޭ ރިޕޯޓުން. ބަލިމީހުންނާއި ދިމާވާން ޖެހެނީ މަދުފަހަރަކު މުހިއްމު ޓެސްޓެއް ހަދަން، މިސާލަކަށް ހަށިގަނޑުގެ ޓިޝޫއަކުން ދިޔަކޮޅެއް ނަގާ ޓެސްޓްކުރަން ޖެހިއްޖެ ހަލާތެއްގައި" ޝިމާލް ވިދާޅުވި އެވެ.\nކެރިއަރަށް ޝިމާލް މި ރޮނގު ހިޔާރު ކުރެއްވީ އޭނާ އަމީނިއްޔާ ގްރޭޑް 10 ނިންމަވައި އޭލެވެލަށް ކިޔަވަން ވަޑައިގަތް އިރުވެސް ބަޔޮލޮޖީ މާއްދާއަށް ހާއްސަ ޝައުގުވެރިކަމެއް ދެއްވިގެނެވެ. އަދި މެޑިސިން ހިޔާރު ކުރެއްވުން ކިހިނެއް ވާނެތޯ އޭނާގެ ބައްޕަ އެއްސެވުމުން އެ ފުރުސަތުގައި ޕާކިސްތާނަށް ވަޑައިގަނެ އެމްބީބީއެސް ދަތުރު ފެއްޓެވީ އެވެ.\n"ފުރަތަމަ ރާއްޖެއިން ބޭރަށް މަންމަމެންނާއި ދުރަށް ދިޔައީ މެލޭޝިއާއަށް. އެއީ ވަރަށް އެހެން ކަހަލަ ތަޖުރިބާއެއް. ކޮންމެ ކުއްޖެއްގެ ހަޔާތުގައި ވެސް މައިންބަފައިން އާއި ދުރުގައި ދުވަސްކޮޅެއް އުޅެންޖެހޭ ހެން ހީވަނީ ގްރޯއަޕްވާން" ޝިމާލް ވިދާޅުވި އެވެ.\nފަހުން ޕާކިސްތާނުގެ ކަރާޗީއަށް ވަޑައިގެންނެވީ އެމްބީބީއެސް ހެއްދެވުމަށެވެ. ކަރާޗީގައި އުޅުއްވެވި ހަ އަހަރަކީވެސް ހަނދާނުން ނުފިލާ ދުވަސްވަރެކެވެ.\n"ކަރާޗީގެ މޫސުން އޮންނަ ގޮތުން ހޫނު މޫސުމުގައި އާދަޔާހިލާފަށް ހޫނު ގަދަވޭ. ބައެއް ފަހަރަށް 40 ޑިގްރީއަށް އަރާ. ފެނާއި ކަރަންޓާއި އެއް ފަހަރަކާ ކެނޑޭ. އާއިލާ އާއި ދުރުގައި އެއީވެސް ދަތިވި އުނދަގޫ ދުވަސްވަރެއް. ގިނަވަގުތު ހޮސްޕިޓަލުގައި އާއި ކިޔެވުމުގައި ހޭދަކުރީ މާލޭގެ މާހައުލާއި މުޅިން ތަފާތު ގޮތަކަށް. އެކަމަކު ކަންކަމާއި ކުރިމަތިލާން ޖެހި ގިނަ ކަން ކަން ދަސްވި ދުވަސްތަކެއް އެއީ،"\nޝިމާލް ވިދާޅުވާ ގޮތުގައި އެމްބީބީއެސްއަކީ ވަރަށް ޗެލެންޖިން ޖާނީއެކެވެ: "ކިޔަވަން އުޅުނު އިރު އެނަޓޮމީއަށް އާއި ހިސްޓޮލޮޖީ ކިޔަވައިދޭން ފެށި. ހިސްޓޮލޮޖީއަކީ ޓިޝޫ ލެވެލް ގައި މައިކްރޮސްކޯޕް އިން އިންސާނެއްގެ ހަށިގަނޑު ދެނެގަންނަން ދަސްކޮށްދޭ ބައި. ހަށިގަނޑުގައި ހުންނަ ސެލްތައް ފެނި މި ދާއިރާއަށް ޝައުުގުވެރިކަން އުފެދުނު"\nމައިކްރޮސްކޯޕަކުން ބަލާއިރު އިންސާނެއްގެ އަނގައިގައި ކެންސަރު ހުރެއްޖެނަމަ ފެންނަގޮތް\nއަނގައިގެ ނޯމަލް ސެލްތައް ހުންނަ ގޮތް\nއެހީސާބުން ކެރިއަރއެއްގެ ގޮތުގައި ސްޕެޝަލައިޒްވާނެ ދާއިރާކަން ނިންމަވައި ނޭޕާލްގެ ތްރިބުވަން ޔުނިވާސިޓީ ޓީޗިންގް ހޮސްޕިޓަލް ގައި އިތުރަށް ތިން އަހަރު ތައުލީމް ހާސިލް ކުރައްވައި ޕެތޮލޮޖީއިން ސްޕެޝެލައިޒްވެވަޑައިގަތެވެ.\nރާއްޖޭގައި މެޑިކަލް ޑޮކްޓަރުން ގިނަ ނަމަވެސް މި ދާއިރާއިން ތަމްރީނާއި ތަޖުރިބާ ލިބިވަޑައިގެންފައިވާ ޑޮކްޓަރުން މަދެވެ. މިހާތަނަށް މި ފީލްޑްގައި މަސައްކަތް ކުރައްވަނީ ދިވެހި ހަތަރު ބޭފުޅުންނެވެ. ޝިމާލް ވިދާޅުވާ ގޮތުގައި އަންހެނަކަށް ވެގެން ސައިންސްގެ ދާއިރާތަކުން ތަމްރީން ނުޙޯދޭންވީ ސަބަބެއް ނެތެވެ. އަދި ސައިންސްގެ އެކި ފީލްޑްތަކުގައި ކުރިއަށް ދެވެން ވެސް އެބައޮތެވެ.\n"ކުދިން ގްރޭޑް6ނުވަތަ7ކަށް ދިއުމުން އިނގޭނޭ އެ ކުދިން ޝައުގުވެރިކަން ހުންނަ ދާއިރާތައް. އެ އުމުރަކީ ކަންކަން ހޯދާ އަމިއްލަ އަށް ވިސްނަން ފަށާ އުމުރު ކަމުން އަޅުގަނޑު ދެކޭ ގޮތުގައި ޝައުގުވެރިކަން ހުންނަ ކުއްޖައްކަށް އެ އުމުރުގައި ހޯދައިދެވެންޏާ ސައިންސާއި ގުޅޭ ތަކެތި ހޯދައިދިނުން ރަނގަޅު. މިސާލަކަށް ކުޑަ މައިކްރޮސްކޯޕެއް ހޯދާދިނުމުން ސެލިއުލާ ލެވެލްގައި އަމިއްލައަށް ތަރުކާރީ ކަހަލަ އެއްޗެއްގެ ޓިޝޫ ހުންނަގޮތް ބަލައިލެވިދާނެ"\nޝިފާން ޕެތޮލޮޖީ ދާއިރާގައި މަސައްކަތް ކުރައްވާތާ މިހާރު 12 އަަހަރު\nކައިވެނީގެ ގޮތުން ޝިމާލް ތަސްނީމް ގުޅިވަޑައިގަތީ ރާއްޖޭގެ ފުރަތަމަ ސާޖިކަލް އޮންކޮލޮޖިސްޓް ޑރ. މުހައްމަދު ޝިފާން އާއެވެ. ދެ ޑޮކްޓަރުން އެކީގައި އާއިލާއެއް ފައްޓަވާ ދެ ބޭފުޅުން މިހާރު އެބަތިއްބެވެ.\n"އައިޖީއެމްއެޗްގައި ދެމީހުން ވެސް މަސައްކަތް ކުރަނީ. ލިބޭ ހުސްވަގުތު ތަކުގައި ހޭދަ ކުރަނީ ކުދިންނާއި އާއިލާއާއެކު. ކުދިންގެ ކިޔެވުމުގައި އެހީތެރިކަން ފޯރުކޮށްދީ އެ ކުދިންނާއި އެކީގައި ގިނަ ވަގުތު ހޭދަ ކުރެވޭތޯ ބަލަން"\nޑރ. ޝިމާލް އާއި ފިރިކަލުން ޑރ. ޝިފާން\nއާއިލާގެ އިތުރުން މަސައްކަތުގެ ދާއިރާއިން ވެސް މި ދެބޭފުޅުން އޮތީ ވަރަށް ބޮޑަށް ގުޅިފައިއެވެ. ޝިފާންގެ ޕޭޝަންޓުންނަކީ ގިނަ ފަހަރަށް ޝިމާލްގެ ވެސް ޕޭޝަންޓުންނަށް ވެއެވެ.\n"ދެ މީހުންވެސް މަސައްކަތް ކުރަނީ ކެންސަރު ބައްޔަށް ފަރުވާ ކުރުމަށް. ޑރ. ޝިފާން ޓްރީޓްމަންޓް ދެެއްވާ ނުވަތަ ސާޖަރީ ހެއްދެވީމާ އެއަށްފަހު ކެންސަރު ފެތުރިފަ ހުރި މިންވަރާއި ޕްރޮގްނޯސިސްގެ ރިޕޯޓު ދެނީ އަޅުގަނޑުމެން. އެހެންވެ އެއް ޕޭޝަންޓަކަށް ދެ މީހުން މި ޓްރީޓް ކުރަނީ ދެގޮތަކަށް." ޝިމާލް ވިދާޅުވި އެވެ.\nޝިމާލް މިހާރު ހުންނެވީ އައިޖީއެމް ހޮސްޕިޓަލްގެ ހެޑް އޮފް ޕެތޮލޮޖީގެ މަގާމުގައި\nނިޝާން އިއްޒުއްދީނުގެ އިތްޒަތްތެރިވެރިޔާ، ކުރީގެ ވަޒީރު އަބްދުއް ރަޝީދު ހުސައިންގެ ދަރިކަނބލުން ޝިމާލް މިހާރު ހުންނެވީ އައިޖީއެމްއެޗްގެ ހެޑް އޮފް ޕެތޮލޮޖީގެ މަގާމުގައެވެ. އޭނާ ވިދާޅުވާ ގޮތުގައި އޭނާއަށް ލިބި ވަޑައިގެންނެވީ ވަރަށް ފެސިނޭޓިންގެ ފީލްޑެކެވެ.\n"މައިކްރޮސްކޯޕަކުން ބަލާއިރު ކެންސަރަކީ އެއްގޮތަކަށް ހުންނަ އެއްޗެއް ނޫން. އެންމެ ކެންސަރެއް އެކި ގޮތްގޮތަށް ފެނިދާނެ. އެހެން ކަމުން ޓްރީޓް ކުރާ ގޮތް ތަފާތުވޭ. އިންސާނާގެ ހަށިގަނޑުގެ ސެލްތަަކަކީ ކިހާ ގުދުރަތްތެރި އަޖައިބެއްކަން މައިކްރޮސްކޯޕަކުން ބަލާލާ ކޮންމެ ފަހަރަކު ހިތަށް އަރާ"


އަންހެން ޓެކްސީ ޑްރައިވަރުގެ ކާރަށް ގެއްލުންދިން މައްސަލައިގައި...\nޓެކްސީ ޑްރައިވަރަށް ގެއްލުންދިނުން\nއަންހެން ޓެކްސީ ޑްރައިވަރުގެ ކާރަށް ގެއްލުންދިން މައްސަލައިގައި ދައުވާ އުފުލައިފި\nގެއްލުންތަކުގެ އިންސާފު އެއްވެސް އިރެއްގައި ނުލިބޭ\n2018 އިން ފެށިގެން އޭނާގެ ކާރަށް ފަސް ފަހަރު ގެއްލުންދީފައި ވޭ\n18 ޖެނުއަރީ 2021 | ހޯމަ 18:53\nމާލޭގައި ޓެކްސީ ޚިދުމަތްދޭ ހަމައެކަނި އަންހެން ޑްރައިވަރު އައިމިނަތު ވަހީދާގެ ޓެކްސީއަށް ގެއްލުންދިން މައްސަލައިގައި މީހެއްގެ މައްޗަށް ދައުވާ އުފުލައިފި އެވެ.\nޕީޖީ އޮފީހުން ބުނީ އެ މައްސަލައިގައި ދައުވާ އުފުލާފައި ވަނީ ގ. އާފަތިސް، މުހައްމަދު ހަމްދޫން އަހުމަދު ގެ މައްޗަށެވެ. އޭނާގެ މައްޗަށް އުފުލާފައި ވަނީ މުދަލަށް ގެއްލުންދިނުމުގެ ކުށުގެ ދައުވާއެވެ. ޕީޖީ އޮފީހުން ބުނިގޮތުގައި އޭނާގެ މައްޗަށް ދައުވާ އުފުލާފައި ވަނީ މިދިޔަ އޮކްޓޯބަރު 27 ވަނަ ދުވަހުގެ ދަންވަރު ޑްރަގް ކޯޓް ކުރިމަތީގައި އައިންތުގެ ކާރު ޕާރކްކޮށްފައި އޮއްވަައި ކާރަށް ގެއްލުންދިން މައްސަލައިގައެވެ.\nއެކަމާ ގުޅިގެން އައިންތު މައުލޫމާތު ދިން ގޮތުގައި އޭނާގެ ކާރަށް ގެއްލުންދީފައި ވަނީ އެރޭ ދަންވަރު 1 ޖަހާކަން ހާއިރު ކަމަށް ކޯޓުގެ ގާޑަކަށް އިން މީހާ ބުނެފައި ވެއެވެ. އަދި ކާރުގެ ބިއްލޫރިތައް ތަޅައިލާ އެކިވަރުގެ ގެއްލުންދީފައި ހުރި ކަމަށް ވެސް އިންތު ބުންޏެވެ.\nއޭނާގެ ކާރަށް މީގެ ކުރިން ވެސް އެކި ފަހަރު ގެއްލުންދިން މައްސަލަތައް ފެންމަތިވެފައި ވެއެވެ. އެގޮތުން 2018 ވަނަ އަހަރުން ފެށިގެން އޭނާގެ ކާރަށް ފަސް ފަހަރު ގެއްލުންދީފައިވާ ކަމަށް އޭނާ ބުނެފައި ވެއެވެ. އެކަމުގައި އޭނާ ތުހުމަތުކޮށްފައި ވަނީ އޭނާގެ ކުރީގެ ފިރިމީހާއާއި، ޓެކްސީ ޑްރައިވަރުންގެ ތެރެއިން އޭނާއަށް ފުރައްސާރަކުރަމުން އަންނަ ބަޔަކަށެވެ.


Hulhumale ge2phase gulhaalaa bridge thah April gai nimeyne: HDC | Mihaaru\nހުޅުމާލޭގެ ދެ ފޭސް ގުޅުވައިލުމަށް ހަދާ ބްރިޖުގެ މަސައްކަތް ކުރަނީ.---ފޮޓޯ: ހުސައިން ވަހީދު/މިހާރު\nހުޅުމާލޭގެ ދެ ފޭސް ގުޅާލާ ބްރިޖުތައް އޭޕްރީލްގައި ނިމޭނެ: އެޗްޑީސީ\n09 ފެބުރުއަރީ 2020 - 14:21 87 comments\nހުޅުމާލެ ފުރަތަ ފިޔަވައްސާ، އަލަށް މީހުން އާބާދުކުރާ ދެ ވަނަ ފިޔަވަހި ގުޅާލަން އަޅާ ފަސް ބްރިޖް އަންނަ މަހުގެ ތެރޭގައި ނިމޭނެ ކަމަށް ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އިން ބުނެފި އެވެ.\nހުޅުމާލޭގައި ހިންގާ މަޝްރޫއުތަކާ ބެހޭ ގޮތުން "މިހާރު"އަށް ދެއްވި އިންޓަވިއުއެއްގައި އެޗްޑީސީގެ މެނޭޖިން ޑިރެކްޓަރު ސުހެއިލް އަހްމަދު ވިދާޅުވީ ހުޅުމާލެ ކަނެކްޓިން ބްރިޖްތަކުގެ މަސައްކަތް ނިންމަން އަމާޒު ހިފާފައި ވަނީ އަންނަ މަހުގެ ފަހުކޮޅަށް ނުވަތަ އެޕްރީލް މަހުގެ ކުރީކޮޅަށް ކަމަށެވެ.\nފަސް ބްރިޖް ވެސް ހަދަނީ އަޑިން ކޯރު ދެމޭ ގޮތަށް ވަރަށް ހިތްގައިމުކޮށެވެ. ބްރިޖްތައް ނިންމަން ހަވާލުކޮށްފައި ވަނީ ހުޅުމާލޭގައި 7،000 ފްލެޓް އެޅުމުގެ މަސައްކަތް ވެސް ކުރަމުން އަންނަ ޗައިނާގެ ޗައިނާ ސްޓޭޓް އިންޖިނިއަރިން އެންޑް ކޮންސްޓްރަކްޝަން ކޮމްޕެނީ (ސީއެސްއީސީސީ) އިންނެވެ.\n"ބްރިޖްތަކުގެ ޑިޒައިނަށް ވަރަށް ބޮޑަށް އިސްކަންދީފައި ހުރީ، އެހެންވީމަ ނިމޭއިރު ވަރަށް ރީތިވާނެ،" ސުހެއިލް ވިދާޅުވި އެވެ.\nހުޅުމާލެ ފޭސް އެކަކާއި ދޭއް ގުޅާލާ ބްރިޖެއް: މި ބްރިޖްތައް ނިމޭއިރު ވަރަށް ރީތިވާނެ ކަމަށް އެޗްޑީސީން ބުނޭ.\nދެ ވަނަ ފިޔަވަހީގެ މި ބްރިޖްތައް ހަދަނީ ސައުދީ ފަންޑުން ދިން 80 މިލިއަން ޑޮލަރު (1.2 ބިލިއަން ރުފިޔާ)ގެ ލޯނު އެހީގެ ދަށުންނެވެ.\nހުޅުމާލޭ ފުރަތަމަ ފިޔަވަހީގެ ބޮޑު ހަތަރު މަގަށް ސީދާ ވާ ގޮތަށް ހަދާ ހަތަރު ބްރިޖްގެ އިތުރުން، ފަސް ވަނަ ބްރިޖެއް އަޅަނީ ހުޅުމާލޭ ދެވަނަ ފިޔަވަހީގައި ވަކިން އޮންނަ ޓޫރިޒަމް ޒޯނު ސަރަހައްދާއި، ދެ ވަނަ ފިޔަވަހީގެ އަނެއް ބައި ގުޅުވައިދޭށެވެ.\nހުޅުމާލޭ ދެ ފިޔަވަހި ގުޅުވާލައި މި ބްރިޖްތަކުގެ ކޮންކްރީޓް ހުރިހާ މަސައްކަތެއް ނިންމާ މިހާރު ފަށަން ވެފައި އޮތީ ތާރު އެޅުން ފަދަ ކަންކަމެވެ. އޭގެ އިތުރުން ބްރިޖް ހަދަން، ހިއްކި މޫދު އަލުން ކޮންނަން ވެސް މިހާރު އަންނަނީ ތައްޔާރުވަމުންނެވެ. އެ މަސައްކަތް ވެސް ކުރާނީ، ސުހައިލް ވިދާޅުވި ގޮތުގައި، ސީއެސްއީސީސީ އިންނެވެ.\nހުޅުމާލޭގައި އަޅާ ބްރިޖްތައް: މި ބްރިޖްތަކުގެ މަސައްކަތް އެޕްރީލް މަހު ނިމޭނެ.\nހުޅުމާލޭގެ ދެވަނަ ފިޔަވަހީގެ ގޮތުގައި 240 ހެކްޓަރުގެ ބިން ވަނީ ހިއްކައިފަ އެވެ. އަދި އެ ސަރަހައްދުގައި 15،000 ހައުސިން ޔުނިޓާއި އެ ނޫން ވެސް ތަފާތު ހިދުމަތްތައް ލިބޭ ގޮތަށް ތަރައްގީކުރަން އެޗްޑީސީން އަންނަނީ މަސައްކަތްކުރަމުންނެވެ. އެޗްޑީސީން ލަފާކުރަނީ މި އަހަރުގެ ފަހުކޮޅު، އޭގެ ތެރެއިން 7،000 ފްލެޓުގައި މީހުން އާބާދުކުރެވޭނެ ކަމަށެވެ.\nސުހެއިލް ވިދާޅުވި ގޮތުގައި އެހާ އިރަށް މަގުތައް ވެސް ނިންމައި، އެތަން ފެހިކުރުމުގެ މަސައްކަތް ވެސް އަންނަނީ ކުރަމުންނެވެ.\nއިތުރު ލިޔުންތައް ހުޅުމާލެ ބޯހިޔާވަހިކަން ފްލެޓް ހުޅުމާލެ ހައުސިން އެޗްޑީސީ ސުހައިލް އަހުމަދު އެމްޑީ، (އެޗްޑީސީ) ހުޅުމާލޭ ދެ ވަނަ ފިޔަވަހި\nފްލެޓް ކުލި 5،600ރ.އޭ ބުނަނީ ރަނގަޅަކަށް ނޫން


SunOnline: Sushant ge Dil Bechara ge theme lava ah thaureef oheny\nއައިމިނަތު ލުބާ 11 Jul 2020, 09:38\nލަވައިގެ މަންޒަރެއް: މި ލަވައަކީ ސުޝާންތު ޝޫޓްކުރި އެންމެ ފަހު ލަވަ، މި ލަވަ ނެގީ އެއް ޝޮޓުން---\nމިދިޔަ މަހު މަރުވި ޒުވާން އެކްޓަރު ސުޝާންތު ސިންހް ރާޖްޕުތް ފެނިގެންދާ އެންމެ ފަހު ފިލްމު "ދިލް ބޭޗާރާ"ގެ ޓައިޓަލް ލަވަ ރިލީޒްކޮށްފިއެވެ.\n"ދިލް ބޭޗާރާ"ގެ ނަމުން ނަން ދީފައިވާ އެ ލަވައަށް އާންމުންގެ ބޮޑު ތަރުހީބެއް ލިބެމުން އަންނައިރު މި ލަވައަކީ އެތައް ގޮތަކުން ހާއްސަ ލަވައެކެވެ. ފިލްމުގެ ޑައިރެކްޓަރު މުކޭޝް ޗާބްރާ ބުނީ މި ލަވައަކީ މުޅި ފިލްމުންވެސް ސުޝާންތު އެންމެ ފަހުން ޝޫޓްކުރި ލަވައަކަށެވެ. މާނައަކީ މި ލަވައަކީ ސުޝާންތުގެ މުޅި ކެރިއަރުގެ ވެސް އެންމެ ފަހު ލަވައެވެ. މި ލަވައިގެ މަސައްކަތްކޮށްދިނުމަށް ކޮރިއޯގްރާފް ފަރާ ޚާން ގާތު އެދުމުން ދެވަނަ ވިސްނުމަކަށް ނުގޮސް ހިލޭ މި ލަވައިގެ މަސައްކަތްކޮށްދޭން އެއްބަސްވި ކަމަށް ޑައިރެކްޓަރު ބުންޏެވެ. މި ލަވަ ކޮމްޕޯސް ކުރީ ރަހްމާން (އޭއާރް ރަހްމާން) އެވެ. ލަވައިގެ ލިރިކްސް ހެދީ އަމީތާބް ބައްޓާޗާރިޔާއެވެ.\nމަޝްހޫރު ކޮރިއޯގްރަފާ ފަރާ ޚާން ކޮރިއޯގްރާފްކޮށްދިން މި ލަވައާއި ގުޅޭ ގޮތުން އޭނާ ބުނީ މި ލަވައަކީ އޭނާއަށް އެތައް ގޮތަކުން ވެސް ހާއްސަ ލަވައެއް ކަމަށެވެ. ސަބަބަކީ ދިލް ބޭޗާރާ އަކީ ސުޝާންތު އާއި އޭނާގެ އެންމެ ފުރަތަމަ އަދި އެންމެ ފަހުގެ މަސައްކަތްތައް ވާތީއެވެ. އަދި މި ލަވަ ކޮރިއޯގްރާފްކޮށްދިނުމަށް މުކޭޝް އެދުމުން ފަރާ ބޭނުންވީި ލަވަ އެއް ޝޮޓުން ނަގާ ނިންމާލުމަށެވެ. ފަރާ ބުނީ ސުޝާންތަށް މި ލަވަ އެއް ޝޮޓުން ނަގާ ނިންމާލެވޭނެ ކަމަށާއި އޭނާ ގައިގައި އެ ހުނަރު ހުރި ކަމަށެވެ.\nދިލް ބޭޗާރާ ލަވަ ކާމިޔާބު ކަމާއެކު އެއް ޝޮޓުން ނިންމާލިއިރު ލަވަ ރިލީޒްކުރިތާ 24 ގަޑިއިރު ނުވަނީސް އެ ލަވައަށް ވަނީ 16 މިލިއަން ވިއުސް ލިބިފައެވެ.\nސުޝާންތުގެ ފަހު ފިލްމު "ދިލް ބޭޗާރާ"ގެ ޓްރެއިލާއަށް ބޮޑު ތަރުހީބެއް ލިބެމުން އަންނައިރު މި ޓްރެއިލާ އަކީ ޔޫޓިއުބްގައިވެސް އެންމެ ގިނަ ލައިކް ލިބުނު ޓްރެއިލާއެވެ.\nޖޯން ގްރީންގެ "ދަ ފޯލްޓް އިން އަވާ ސްޓާސް"ގެ ހިންދީ ރީމޭކުގައި ސުޝާންތު އާއެކު ލީޑު ރޯލުން ފެނިގެންދާނީ ސަންޖަނާ ސަންގީއެވެ. ސަންޖަނާ ވަނީ މީގެ ކުރިން ވަރަށް އިޝްތިހާރުތަކުންނާއި ފިލްމުތަކުގައި ވަރަށް ކުދި ކުދި ރޯލުތަކުން ފެނިގެން ގޮސްފަ އެވެ. ސުޝާންތުގެ ފޭނުން ތިބީ "ދިލް ބޭޗާރާ" ބޮޑު ހިޓަކަށް ހެދުމަށް ތައްޔާރަށެވެ. މި ފިލްމު މަހު 24 ވަނަ ދުވަހު ހޮޓްސްޓާއިން ދައްކާނެއެވެ.


ރޯދައިގެ ރަން ހަނދާންތައް - ކޯލިމަގު ޖަރީކުރުން — Ihavandhoo.com\nރޯދައިގެ ރަން ހަނދާންތައް - ކޯލިމަގު ޖަރީކުރުން\n3 ޖޫން 2019 1 ޢަބްދުލްމާނިޢު ޙުސައިން\nކޯލިމަގޭ މި ދެންނެވީ ނޫރާނީމަގުގެ އިރުމަތީކޮޅުން އަތިރިއާ ހަމައަށް ކޮޅުކަނޑާފައި އެ އޮތް ހިސާބަށެވެ. މި މަގުގެ ހަގީގީ ނަމަކީ އަލިފުޅުބޭކޮށިމަގުކަމަށް ބުނާތީ އިވެއެވެ. އަސްލުގައި ކޯލިމަގޭ ކިޔެނީ އަލިފުޅުބޭކޮށިމަގާއި ގަފޫރުމަގު (ދަނބުރުއްމަގުގެ ކޮޅުން އޮތް ހިސާބު)ގެ ދެމެދުގައި ކުރީން އޮންނަ ހަނި މަގަކަށް ކަމުގައިވެއެވެ. މާފަހަކުން ގަފޫރުމަގު ވުޖޫދުވެ ނުވަތަ އަލިފުޅުބޭކޮށިމަގު އުފެދި، ކޯލިމަގުގެ ބޭނުން ކެނޑިދިއުމުން އެ މަގު އުވި ޖަންގައްޔަށްވި ފަހުން، އަލިފުޅުބޭކޮށިމަގަށް ކޯލިމަގޭ ކޮންމެވެސް ބަޔަކު ކިޔައި އެ ނަން އެގޮތުގައި ހަރުލައި އަދިއަދަށް ދާންދެން ދެމިއޮތީއެވެ.\nއަހަރެމެންގެ ޅަފުރާގެ ހަނދާނީ ކޮށާރު ފުރި ބާރުވެފައި ވަނީ އެ މަގުން ހޯދި ރަން ތަޖުރިބާތަކުގެ އަރާމު އަސަރުތަކުންނެވެ. ރޯދައިން ރޯދައަށް އާބާތުރަ ފިލުވަމުންދިޔަ އަންބަލަންތަކާއި ޖޯލިފަތިތަކާއި އުނދޯލިތަކާއި އަދި ފިނިއަށިތަކުގައި ޖެހި ސަކަރާތްތަކުގެ ހޫނުކަން އަހަރެމެންގެ ހިތްތަކުން އަދިވެސް ފިލާ ނުދެއެވެ. އެ ހިތްގައިމު މައިޒާންތަކުން ރައްޔިތުން ހޯދި ހިތްފަސޭހަކަން، އެ ދޫތަކުން ކިޔައިއުޅުން ނުހުއްޓާނޭކަން މުޖައްރިބެވެ. އެ މަގުގައި މަޅުކުރިހާ ހަކުރުގެ ޝަރާބުން އަހަރެމެންގެ ތަލިތައް ވަނީ ގަނޑު ފޮންޏަށްވެފައޭ ބުނާހިތްވެއެވެ. އެ މަގުގައި ފިހުނު ފިހުންތަކާއި ކެއްކިހައި ކެއްކުންތަކަށް އަހަރެމެންގެ ގޮހޮރުތައް ސަނާ ކިޔާ ކަހަލައެވެ. ކަޅުވިލާ އޮއްސިއްޖައުމަށް ދާންދެން ކާނި ގަސްގަހާއި ޖަންގަލީ ތެރޭ ކުޅުނު ހަންޑީގެ ކުޅިވަރާއި ހޭޅީ ތެރޭ ކީ ޕަޗަސްތަކާއި މުޅި މަގު ހިސޯރުކޮށްގެން ފޯރިއާއެކު ކުޅެނެގި ތަފާއްޔާއި ސައްލި އާއި ފުޓްބޯޅައިން ލިބުނު ތަދުތަކާއި ލަކުނުތައް އަހަރެމެންގެ ހަށިތަކުން ފިލުވައިލުމަކީ ލާހިކު ކަމެއް ނޫނެވެ. އެ މަގާ ދިމާ މޫދުގައި ނޭވާ ހާސްކޮށްލައިގެން ނެގި ސޯޅަލިނބޯތަކާއި ދެމުނުހާ ސަތޯތަކުގައި ބޮވުނުހައި ލޮނުގެ ހިތިކަން، އަހަރެމެންގެ ސިކުނޑިތަކުގައި ބިންވަޅުނެގިފައިވޭމެއެވެ.\nރޯދަމަހެއް ފެށެނީ ވިއްޔާ، އެ މަގުގައި އަންބަލަމަކާއި އަށްޓަކާއި ޖޯލިފައްޗެއް ނަހަދާ އަހަރެއް އަހަރެމެންގެ ޅަފުރާ ނުދެކެއޭ ބުނެވިދާނެއެވެ. އަށި ހަދަނީ ރުކު އޮށިންނެވެ. ހޮޅުން އަށި ހެދި ހަނދާނެއް ނުވެއެވެ. އަންބަލަން ހަދަނީ ވަށައިގެން ރުއް ގުޅިގުޅި ލަފައިގެނެވެ. ޖޯލިފަތި ހަދަނީ ގަސްގަހު ދަނޑިންނެވެ.\nޒާހިރުބޭމެން މާލެ ފޭބިފަހުން މިކަން އަދި އިހުނަށްވުރެ ފެންވަރުކުރިއެވެ. ޖޯލިފަތިތައް ދަނގަޑު ހޮޅިއަށް ބަދަލުވިއެވެ. މި ޖޯލިފަތިތައް ބެލެހެއްޓުމުގައި ފަހުން ހަވާލުވެ ހުރީ މާމަ ގޯތި މޫސައެވެ. ތިން ފަތި ޖޯލީގެ ފަހަތު ތިން ފައި އެއްތަންކޮށް ޗޭނު ތަޅެއް އަޅުވައިގެން މި ޖޯލިފަތިތައް ގެއްލުނަ ނުދީ ލައްކަ ޒަމާނު ގެންގުޅުނެވެ.\nއޮށިން ހަދަމުން ދިޔަ އަށީގެ ބަދަލުގައި ސިމެންތި އަށްޓެއްވެސް ރޭނިއެވެ. ރަށު އޮފީހުން ހުއްދަ ނުހޯދައި ހެދި އަށްޓެއްކަމަށްވެ އެ މައްސަލަ ނިކަން ހޫނުވެސް ވިއެވެ. މި އަށި ރޭނި ފަހުން އަންބަލަން ހަދަނީ މި އަށްޓާ ވިއްދާއެވެ. އަށި، ފަނުން ހިޔާކޮށް ވާރެއާ ނިވާ ވާނޭހެން ހަޓެއް ބައެއް އަހަރުތަކުގައި ހަދާމެއެވެ. ރޯދަ ނިމެންވާއިރު މި ހަޓު ސަލާމަތަކުން ނުހުރެއެވެ. ރޯދައާއެކު ހަޓްގެ ދުވަސްވެސް ދާނެއެވެ.\nމި ޖަރީގެ ހަރަކާތްތައް ހިނގަނީ ކޯލިމަގު ކޮޅަށްވުރެ ފަންސާހަކަށް ފޫޓު އެއްގަމުން ދެކުނު ފަޅިއަށްވާ ހިސާބުގައެވެ. ނަމަވެސް ފަހުން މި ހަރަކާތް ހިނގީ ކޯލިމަގު ކޮޅުން އުތުރަށް ހުންނަ ކާނި ގަސްދަށުގައެވެ. އެ ގަސްދޮށަށް ބަދަލުވިފަހުން އުނދޯލިވެސް އެޅުވިމެއެވެ.\nމި ޖަރީތަކުތެރޭ އަހަރެމެން ޖެހި ސަކަރާތުގެ ވާހަކަ އެހެން ބާބުތަކުގައި އަދި ކުރިއަށް ހުރީއެވެ.\nކޮންމެއަކަސް ކޯލިމަގު ޖަރީކުރުމުގެ ހަރަކާތް އަދި އެކި މަގުމަގަށް ފެތުރިފައިވާ މި ހަރަކާތުގެ ނަކަލު ހަރަކާތްތައް ދާދި ފަހަކާ ހަމައަށްވެސް ދެމިއޮތެވެ. ނަމަވެސް ފައިބަރު ސިނާއަތުގެ ދުއްތުރާލާއެކު އެކަންކަން އޮބި ދިޔައީއެވެ.\n↵ ރޯދައިގެ ރަން ހަނދާންތައް\nރޯދައިގެ ރަން ހަނދާންތައް - ދަޅަބެމެން ރަށަށް\nރޯދައިގެ ރަން ހަނދާންތައް - ނިއުޅުމުގެ ކުރިން\nAharen kiyavaa dhahtha aa eky kolhimagah dharubinah gos ulhunu dhuvahengaa maaniu ais aharenge namaa vanavaru olhun filuvi hadhaanen ve eve\n– 28 ޖޫން 201900


<< < ނެރުއްވުން 40 > >>\n1 މާތްރަސްކަލާނގެ މޫސާގެފާނަށް ވަޙީކުރެއްވިއެވެ. 2 ”އާ އަހަރުގެ ފުރަތަމަ ދުވަހު ފޭލިގެކޮޅު ބަހައްޓައި ނިންމާ. 3 ޢަހުދުނާމާ ފޮށިކޮޅު ބަހައްޓައި އެތެރޭގެ ފަރުދާ ދަމައި އެންމެ މުޤައްދަސް މަޤާމުފުޅުގައި ފަރުދާ ދަމައި ނިވާ ކުރޭ. 4 ދެން މޭޒުކޮޅު ގެނެސް ތަށި ކަންވާރު އަތުރައި، ބައްތިކޮޅުތައް ވެސް އެ ހަރު ކުރަމަށް ހެދުނު ހަރުގަނޑުގައި ބަހައްޓާ.\n5 ދެން ދުންއަޅާ ރަންއަށި ގެނެސް ޢަހުދުނާމާ ފޮށިކޮޅުގެ ކުރިމަތީ ބަހައްޓާ. އަދި ވަންނަ ދޮރު ކުރިމަތީ ފަރުދާ ދަމާ. 6 ޤުރުބާނީ އަންދާ އަށި ފޭލިގޭގެ ދޮރުން ބޭރުގައި ބަހައްޓާ. 7 އަތްފައި ދޮންނަ ތަށި އައްޓާއި ފޭލިގެކޮޅުގެ ދޮރާއި ދެމެދުގައި ބަހައްޓާ އެއަށް ފެން އަޅާ. 8 ދެން ގޯތި ތެރެ ތައްޔާރުކޮށް ވަށައިގެންނާއި ދޮރުމަތީގައި ފަރުދާތައް ދަމާ. 9 މަޤާމަށް އިސްކުރަން އުނގުޅާ ތެޔޮ ފޭލިގެކޮޅުގެ ހުރިހާ ސާމާނު ފެހާމާނުތަކެއްގައި އުނގުޅައި އެތަން ކަރާމާތްތެރި ކުރޭ. 10 ޤުރުބާނީ އަންދާ އައްޓާއި އޭގައި ބޭނުންކުރާ ތަކެތީގައި ވެސް ތެޔޮ އުނގުޅައި އެތައް ކަރާމާތްތެރި ކުރޭ. އެގޮތުން އެ އައްޓަކީ މާތް ތަނަކަށް ވެގެން ދާނެ. 11 އަދި ހަމަ އެފަދައިން އެ އަތްފައި ދޮންނަ ތައްޓާއި އެބަހައްޓާ ހަރު ވެސް ކަރާމާތްތެރި ކުރޭ.\n12 ހާރޫނު އާއި އޭނާގެ ދަރިން ފޭލިގެކޮޅުގެ ކުރިމައްޗަށް ގެނެސް އެތަނުގައި އެމީހުން އެ ފެނުން ތާހިރު ކުރޭ. 13 ދެން ހާރޫނު ހައިބަވެތި ހެދުންކޮޅު ލައްވައި އަހަރެންގެ އިމާމެއްގެ މަޤާމަށް އިސްކުރުމަށް އޭނާ ގައިގައި ތެޔޮ އުނގުޅައި ކަރާމާތްތެރި ކުރޭ. 14 އޭގެ ފަހުން އޭނާގެ ދަރިން ގެނެސް އެމީހުން ވެސް ގަމީސް ލައްވާ. 15 އެމީހުންގެ ބައްޕަ އިސްކުރި ފަދައިން އެމީހުން ވެސް މަޤާމަށް އިސްކުރޭ. މިހެން ކަންކުރަމުން އެމީހުން އެވަނީ ޖީލަކަށް ފަހު ޖީލަކާ ހަމަޔަށް އިމާމު ކަމަށް ޚާއްސަ ކުރެވިފައި.“\n16 އެހުރިހާކަމެއް މާތްރަސްކަލާނގެ އެންގެވި ފަދައިން މޫސާގެފާނު ކުރެއްވިއެވެ. 17 މިގޮތުން ދެވަނަ އަހަރު ފުރަތަމަ މަހު ފުރަތަމަ ދުވަހު ފޭލިގެކޮޅު ބަހައްޓައި ނިންމާ ލެވިއްޖެއެވެ.\n18 މޫސާގެފާނު އެފޭލިގެކޮޅު ޖެއްސެވުމަށް ފުރަތަމަ ކުރެއްވި ކަމަކީ އޮނިގަނޑުތައް ބަހައްޓަން ހަދާފައިވާ ބުޑުތައް ބެހެއްޓެވީއެވެ. ދެން އޮނިގަނޑުތައް އެ ބުޑުތަކުގައި ހަރުކުރެއްވީއެވެ. އޭގެ ފަހުން ހުރަސް ދަނޑިތަށް އެފުރޭމުގައިވާ ބޮޅުތަކުގެ ތެރެއަށް ލައްވާ ތަނބުތައް ކޮއްޅަށް ޖެއްސެވީއެވެ. 19 އެއަށް ފަހު ބޭރުންލުމަށް ހަދާފައިވާ އުރަކޮޅު ފަތުރުއްވައި ފޭލިގެ ކޮޅުގެ ފުރާޅުމަތީ ދެމުމަށް ހަދާފައިވާ ސަނދުވާ އަޅުއްވައި މާތްރަސްކަލާނގެ އެންގެވި ގޮތުގެ މަތީން އެކަންތައް އެކަލޭގެފާނު ފުރިހަމަ ކުރެއްވީއެވެ.\n20 އެއަށް ފަހު އަމުރުފުޅު ލިޔެވިފައިވާ ދެ ހިލަފޮތި ޢަހުދުނާމާ ފޮށިކޮޅު ތެރެއަށް ލެއްވިއެވެ. ދެން ފޮށިކޮޅު އުފުލުމަށް ހަދާފައިވާ ދަނޑިތައް ފޮށިކޮޅުގެ ބޮޅުތަކުގެ ތެރެއަށް ލައްވައި، ކައްފާރާގެ މަޤާމުފުޅު ކަމަށް ވާ މަތިގަނޑު ޖެއްސެވިއެވެ. 21 ދެން އެކަލޭގެފާނު ޢަހުދުނާމާ ފޮށިކޮޅު ފޭލިގޭތެރޭގައި ބަހައްޓަވައި އޭގެ ވަށައިގެން ދެމުމަށް ހެދިފައިވާ ފަރުދާކޮޅު ދެންމެވިއެވެ. މިގޮތުގެ މަތިން އެ ފޮށިކޮޅު މާތްރަސްކަލާނގެ އެންގެވި ގޮތުގެ މަތިން ނިވާކުރެއްވިއެވެ.\n22 އޭގެ ފަހުން މޭޒުކޮޅު ގެންދަވައި ފޭލިގެކޮޅުގެ އުތުރު ފަރާތުގައި މާތްވެގެންވާ މަޤާމުފުޅު ކާރީ ހުރި ފަރުދާގެ ބޭރުގައި ބަހައްޓަވައިފިއެވެ. 23 އަދި މާތްރަސްކަލާނގެ ކިބަފުޅަށް ހުށަހަޅާ ބޯރޮށިތައް ގެންދަވައި އެކަލާނގެ އެންގެވި ފަދައިން އެތަކެތި ބެހެއްޓެވިއެވެ.\n24 އޭގެ ފަހުން ބައްތިކޮޅު ގެންދަވައި މޭޒުކޮޅުގެ އަނެއްފަރާތުގައި ފޭލިގެކޮޅުގެ ދެކުނު ފަރާތުގައި ބެހެއްޓެވިއެވެ. 25 ދެން މާތްރަސްކަލާނގެ އެންގެވި ފަދައިން އެކަލާނގެ ހަޒްރަތުގައި އެބައްތިކޮޅު ދިއްލެވިއެވެ. 26 އަދި ދުންއަޅާ ރަންއަށި ގެންދަވައި މާތްވެގެންވާ މަޤާމުފުޅުގެ ފަރުދާ ކާރީގައި ބެހެއްޓެވިއެވެ. 27 މާތްރަސްކަލާނގެ އެންގެވި ފަދައިން އެތަނުގައި މީރު ވަސްދުވާ ތަކެތި އަންދަވައި ދުން އެޅުއްވިއެވެ.\n28 އޭގެ ފަހުން ފޭލިގެކޮޅުގެ ކުރިމަތީގައި ދަމާ ފަރުދާ ވެސް އެކަލޭގެފާނު ދަންމަވައިފިއެވެ. 29 އަދި ޤުރުބާނީ އަންދާ އަށިވެސް ފޭލިގެކޮޅު ކުރިމަތީގައި ބަހައްޓަވައިފިއެވެ. އެތަނުގައި އެކަލޭގެފާނު ޤުރުބާނީއެއް އަންދަވައި ގޮދަން ވެދުން ކުރެއްވިއެވެ. އެއީ ވެސް މާތްރަސްކަލާނގެ އެންގެވި ފަދައިންނެވެ.\n30 އެއަށް ފަހު އިމާމުން އަތްފައި ދޮވުމަށް ހުރި ބިލިގާ ގެންދަވައި ޤުރުބާނީ އައްޓާއި ފޭލިގެކޮޅާ ދެމެދު ބަހައްޓަވައި އެއަށް ފެން އަޅުއްވައިފިއެވެ. 31 މޫސާގެފާނާއި ހާރޫނުގެފާނާއި އެކަލޭގެފާނުގެ ދަރިކަލުންތައް އެ ފެނުން އަތްޕުޅާއި ފައިންޕުޅު ދޮންނަވައިފިއެވެ. 32 އެބޭކަލުން ފޭލިގެކޮޅުތެރަށް ނުވަތަ އަށިކޮޅާ ކައިރިއަށް ވަޑައިގަންނަވާ ކޮންމެ ފަހަރަކު އެފެނުން އަތްޕުޅާއި ފައިންޕުޅު ދޮންނަވައެވެ. އެއީ މާތްރަސްކަލާނގެ އެންގެވި ފަދައިންނެވެ. 33 ދެން އެއަށް ފަހު މާތްވެގެންވާ ފޭލިގެކޮޅާއި ޤުރުބާނީ އަށީގެ ވަށައިގެން ފަރުދާ ދަންމަވައި ދޮރުކޮޅުމަތީގެ ފަރުދާ ވެސް ދަންމަވައިފިއެވެ. އެއާއެކު ފޭލިގެ ޖެއްސެވުމުގެ ހުރިހާކަމެއް ފުރިހަމަ ވެއްޖެއެވެ.\nމާތްރަސްކަލާނގެ ޖަލާލަތުވަންތަ ނޫރުފުޅު\n34 އެވަގުތު ވިލާގަނޑު އައިސް ފޭލިގެކޮޅުގެ މައްޗަށް ފެތުރިއްޖެއެވެ. އަދި މާތްރަސްކަލާނގެ ޖަލާލަތުވަންތަ ނޫރުފުޅުން އެ ފޭލިގެކޮޅު ދިއްލި ފުރިގެން އަތުވެއްޖެއެވެ. 35 އެވަގުތު މޫސާގެފާނަކަށް އެ ފޭލިގެކޮޅަކަށް ވެދެވަޑައެއް ނުގެންނެވުނެވެ. އެހެނީ އޭރު ފޭލިގެކޮޅު މައްޗަށް ވަނީ އެބޯ ވިލާގަނޑު ފެތުރި މާތްކަލާނގެ ޖަލާލަތުވަންތަ ނޫރުފުޅުން ފުރިފައި ވެއެވެ.\n36 އެވިލާނގަނޑު ފޭލިގެކޮޅު މަތިން އުފުލި ކުރިއަށް ދާ ދިމާއަކަށް ބަނީ އިސްރާއީލީން ދަތުރުކުރަމުން ދިޔައެވެ. 37 ވިލާގަނޑު ނުއުފުލޭނަމަ އެމީހުން ތިބި ތަނެއްގައި ތިބެނީއެވެ. 38 ދުވާލުގެ ވަގުތުގައި މާތްރަސްކަލާނގެ ފޮނުއްވި މިވިލާގަނޑު ފޭލިގެމަތީ ބުރުއަޅަމުން ދެއެވެ. ރޭގަނޑު ވިލާގަނޑުގެ ތެރޭގައި އަލިފާން ރޯވެފައި ހުރެއެވެ. މިތަން ބަނީ އިސްރާއީލުގެ ހުރިހާ އާއިލާތަކަށް ފެންނަން ހުރެއެވެ. އެމީހުން ކުރި ދަތުރު ނިމެންދެން ވެސް މިކަންތައް މިގޮތުގައި ހިނގަމުން ދިޔައެވެ.


Biden aa Abdullah Rasgefaan eh meyzudhoshu gai\nބައިޑަންއާ އަބްދުﷲ ރަސްގެފާން އެއް މޭޒުދޮށުގައި\nޖޯ ބައިޑަން (ކ) އަދި އަބްދުﷲ ރަސްގެފާން: ދެ ގައުމު ގުޅިގެން މަސައްކަތްކުރުމަށް ދެ ބޭފުޅުން މަޝްވަރާ ކުރެއްވި\nއެމެރިކާގެ ރައީސް ޖޯ ބައިޑަން އާއި އުރުދުންގެ އަބުދުﷲ ރަސްގެފާނު ބައްދަލު ކުރައްވައިފި އެވެ. މި ދެ ބޭފުޅުންގެ ބައްދަލުވުން އޮތީ ވައިޓް ހައުސްގައި ހޯމަ ދުވަހު އެވެ. އެހެންކަމުން، ބައިޑަންގެ ޒައާމަތުގައި ވައިޓް ހައުސްއަށް ދައުވަތު ދެއްވި ފުރަތަމަ އަރަބި ލީޑަރުގެ ޝަރަފު އަބްދުﷲ ރަސްފާނަށް ލިބިވަޑައިގަތީ އެވެ.\nއެމެރިކާ ބުނާ ގޮތުން އުރުދުންއަކީ މެދުއިރުމަތީގައި އެމެރިކާއަށް މުހިންމު ގައުމެކެވެ. ފަލަސްތީނާ އިޒްރޭލް އަދި ސީރިއާގައި ހިނގަމުންދާ ހަމަނުޖެހުންތައް މައިތިރި ކުރުމަށް އެމެރިކާއަށް އުރުދުންގެ އެހީތެރިކަން ބޭނުންވެ އެވެ.\nބައިޑަންއާ އަބްދުﷲ ރަސްގެފާން ވައިޓް ހައުސްގައި، އެއްމޭޒު ދޮށަށް ވަޑައިގެން އާދަޔާ ހިލާފު އާ ވާހަކަތަކެއް ނުދައްކަވަ އެވެ. ބައިޑަން ވިދާޅުވީ އަންމާންގައި ވައިގެ ސިފައިން ބޭނުން ކުރާ އެފް-16 އިގެ ޖެޓްތައް މިހާރު ހުންނާނީ މާ ބޮޑަށް ބާވެފައި ކަމަށާއި ޒަމާނީ ކޮށްލަން އެމެރިކާ އެހީތެރި ވެދެއްވާނެ ކަމަށެވެ.\nބައިޑަންގެ ވާހަކަތައް ހުރި ގޮތަށް ބަލާއިރު މެދުއިރުމަތީގައި އުރުދުން ވާންވީ އެމެރިކާގެ ޕްރޮކްސީއަކަށެވެ. އަދި އެމެރިކާ ބުނާ ކަމެއް އުރުދުންއިން ކޮށްދީފި ނަމަ ހޮޔޮ ބަދަލެއް ދެވިދާނެ އެވެ.\nއުރުދުންގެ ޖެޓްތައް އާކުރާ ވާހަކައަކުން އެ ގައުމަށް އޮތް މޮޅެއް ނެތެވެ. އިޒްރޭލުގައި ނެތް ޓެކްނޮލޮޖީއެއް އަދި އަސްކަރީ މޮޅެއް މެދުއިރުމަތީ އަރަަބި އެއްވެސް ގައުމަކަށް އެމެރިކާ ލިއްބައި ނުދޭނެ އެވެ.\nއަބްދުﷲ ރަސްގެފާން: އިތުބާރު އެބަ އޮތް ކަމަށް ތަކުރާރުކޮށް އެމެރިކާއިން ބުނި\nމެދުއިރުމަތިގައި ސުލްހަ ގާއިމު ކުރުމަށް އުރުދުން މެދުވެރިވެ އިޒްރޭލުގެ އާ ސަރުކާރާ މަޝްވަރާ ކުރަން ބައިޑަން އެދި ވަޑައިގަތެވެ. އެމަނިކުފާން ވިދާޅުވީ އުރުދުންއަށް ފަސޭހަކޮށް ދިނުމުގައި އެމެރިކާ ދެމި އޮންނާނެ ކަމަށެވެ.\nބައިޑަން ވިދާޅުވީ އިގުތިސޯދީ އަދި އަސްކަރީ އެހީތައް އުރުދުންނަށް ފޯރުކޮށްދެއްވާނެ ކަމަށާއި ދެގައުމު ގުޅިގެން ބައިނަލްއަގުވާމީ މަޝްރަހުގައި ބިނާކުރަނިވި ދައުރެއް އަދާކުރެވިދާނެ ކަމަށެވެ.\nއުރުދުންގެ ޝާހީ ޚާންދާންގައި މިއަހަރު އޭޕްރީލްގައި ބަޣާވާތެއްގެ ސިފަޖެހި ހިނގައިދިއަ ހަމަނުޖެހުން ތަކުގައި ވެސް އެމެރިކާ އޮތީ އަބުދުﷲ ރަސްގެފާނަށް އެއްބާލުން ދެއްވާ ގޮތަށެވެ.\nއެމެރިކާއިން ބުނީ ގައުމީ މަސްލަހަތު ހިމާޔަތްކޮށް މިނިވަންކަން ދެމެހެއްޓުމަށް އަބުދުﷲ ރަސްގެފާން އަޅުއްވާ ހުރިހާ ފިޔަވަޅަކަށް ފުރިހަމަ ތާއީދު އޮތް ކަމަށާއި މަޝްރަހު ވަރަށް ކައިރިން ބަލަމުންދާ ކަމަށެވެ. އަބްދުﷲ ރަސްގެފާނަށް އިތުބާރުކުރައްވާ ކަމަށް ވެސް އެމެރިކާއިން ތަކުރާރުކޮށް ވަނީ ބުނެފަ އެވެ.\nސީރިޔާ އެމެރިކާ ފަލަސްތީން + މެދު އިރުމަތި ޖޯޑަން ޖޯ ބައިޑަން\nބައިޑަންގެ ސިޓީފުޅެއް އައްބާހަށް\nޖޯޑަންގެ އަބްދުﷲ ރަސްގެފާން ޕެންޓަގަންގައި


Story: #Furaanadhandhen - EP07 - One Online\nފުރާނަދަންދެން - 07\n"އަވަހަށް ވަދޭ އެތެރެއަށް" ދޮރު ހުޅުވާލީ އަޒްކާކަން އެނގުމުން މޯހަންދާސް ބުނެލިއެވެ. އަޒްކާ އެތެރެއަށް ބޮޑަށް ދޮރު ހުޅުވާލުމަށްފަހު ހީލައިގެން ހުރެ ވަނެވެ. އޭރު ސޯފާގައި އިނާޝާ އާއި މޯހަންދާސް ތިއްބެވެ. އެނދުގައި އިނީ ނާހިދެވެ.\n"ތިތާ އެނދުގައި އިށީނދެބަލަ" އިނާޝާ އަޒްކާއަށް އިޝާރާތްކޮށްލިއެވެ. އަޒްކާ ބަލާލީ ނާހިދަށެވެ. ނާހިދު އެހެން ދިމާލަކަށް ބަލާލަމުން އަޒްކާ އިށީންނަން ތަންދެއްކިއެވެ.\n"އަޅުގަނޑު މިއައީ އިނާއްތަ ހޯދަން އެކޮޓަރީ ދޮރުގައި ވަރަށް ތަޅާފަ. އެންމެން މިކޮޓަރީގަ ތިބެދާނޭ ހިތަކަށް ނާރާވިއްޔާ. އަނެއްކާ ކިހިނެއްވީ؟ ހިނިތުންވެލަމުން އަޒްކާ ވާހަކަދެއްކިއެވެ. ނާހިދުދެކެ ވެވުނު ލޯބީގެ ސަބަބުން އޭނާގެ ހިތުގައި އުފެދެމުން އަންނަ ލަކުނުގެ އަސަރު މޫނުމަތިން ހާމަނުކޮށްވޭތޯ އޭނާ ދިޔައީ މަސައްކަތް ކުރަމުންނެވެ.\n"މިއަދު ބައްޕަ ބޭނުންވަނީ ތިދެކުދިން އެއްތަނެއްގައި ތިބެގެން ވާހަކަދައްކަން. ތިއީ ބައްޕަގެ ދެދަރިން" މޯހަންދާސް ވާހަކަދައްކަން ފެށިއެވެ. އަޒްކާ އިސްޖަހާލިއެވެ. ނާހިދު އާ ދާދި ގާތުގައި އިންނަންޖެހުމުން އޭނާ އާއި ހެދި ނާހިދަށް އުނދަގޫ ވެދާނެތީ އަޒްކާ އިނީ ކަންބޮޑުވެފައެވެ.\n"މި ވާހަކަ ބައްޕަ ދެއްކިއެއް ކަމަކު މި ވާހަކަތަކަކީ މަންމަގެ ވާހަކަތަކެއް. މަންމައަކީ ބަލި މީހަކަށްވެފައި މިވާހަކަތައް ދައްކަން މަންމައަށް އުނދަގުވާނެތީ ބައްޕަ މިދައްކަނީ. ބައްޕަ މިވާހަކަތައް ދެއްކިޔަސް ހީކޮށްލާ މަންމައޭ އެކިޔަނީ. މިވާހަކަތައް ބޮޑަށް އަމާޒުވާނީ ދަރިފުޅަށް. މިވަގުތު އަޒްކާއަކީ ބައްޕަގެ ދަރިއެއް. އެކުއްޖާއަކީ އެހެން ހުރިހާ ކުދިންނާއި އެތައް ގޮތަކަށް ތަފާތު ކުއްޖެއް. އަންހެން ދަރިއެއްގެ ފަރާތުން ބައްޕަ ދެކެން ބޭނުންވާ ހުރިހާ ސިފައެއް އެކުއްޖާގެ ކިބައިގައި އެބަވޭ. މަޑުމޮޅިކަމާއި ލަދުވެތިކަން، ބަސްމަދުކަމާއި ހިތްހެޔޮކަން. މާޒީގައިވީ ކަމެއްވީ. އެކުއްޖާ އެހެރީ މިހާރު ވެދިޔަ ހުރިހާކަމެއް މަތިން ހަނދާން ނައްތާލައިގެން. އެކުއްޖާއަށް ދުނިޔޭގެ ހުރިހާ އުފާވެރިކަމެއް ހޯދަދޭން ބައްޕަމެން ބޭނުން. ބުނަން މިއުޅެނީ ރަނގަޅު ދިރިއުޅުމެއް އެކުއްޖާއަށް ހޯދަދޭން ބޭނުންވާހަކަ. ބައްޕަމެން ނެތަސް ދަރިފުޅު ޖެހޭނެ އަޒްކާގެ ހުރިހާ ޒިންމާއެއް ނަގަން. ޒިންމާއަށް ފަރުވާކުޑަ ނުކުރާތި. އަޒްކާވެސް ވާނެ ކަމެއް ބޭނުންވެއްޖެނަމަ ލަސްނުކޮށް ނާހިދު ކައިރީގައި ބުނަން. ބައްޕައަށް އިނގޭ ތި ދެކުދިންގެ މެދުގައި ވަނީ އެކުވެރިކަން ކަން. އެހެންވީމަ އެއްވެސް ކަމެއް ދެބަސްވެ ދެކުދިންގެ މެދުގައި މައްސަލަތަކެއް ޖެހޭކަށް ބައްޕަ އަދި މަންމަވެސް ނޭދެން. ނާހިދް ދަރިފުޅު ހަނދާންކުރާތި އަޒްކާއަކީ އަންހެންކުއްޖެއްކަން" މޯހަންދާސް ވާހަކަދައްކަމުން ދިޔައެވެ.\nމޯހަންދާސް އާއި އިނާޝާގެ ފަރާތުން އުންމީދުވެސް ނުކުރާ ވަރަށް ލޯބި ފެނުމުން އަޒްކާއަށް އޭނާގެ އިހުސާސްތަކުގެ މައްޗަށް ބާރެއް ނުފޯރުވުނެވެ. މޫނުގައި ދެއަތް އަޅާލުމާއެކު އޭނާއަށް ރޮވިއްޖެއެވެ. ހެޑްބޯޑުގައި ލެގިލައިގެން އިން ނާހިދަށް އަޒްކާގެ ރުއިމުގެ އަޑު އިވުމާއެކު ބުރަކަށި ސީދާކޮށްލެވުނު ގޮތެއްވެސް ނޭނގެއެވެ. އަޒްކާގެ މޫނުން ދެއަތްނަގުވާ ކަރުނަތަކުގައި ބޮސްދޭން އެތައްފަހަރަކު އެހިތް އެދެމުން ދިޔައެވެ. އިނާޝާ ތެދުވެގެން އައިސް އަޒްކާ ކައިރީގައި އިށީނެވެ. މަޑުމަޑުން އަޒްކާ މޫނުމަތިން އަތް ނައްޓުވަން އޭނާ މަސައްކަތްކުރިއެވެ. ކުއްލިއަކަށް އަޒްކާ ދެއަތް ނެގުމަށްފަހު އިނާޝާގެ ގައިގައި އޮޅުލައިގަތެވެ. އިނާޝާގެ ކޮނޑުގައި ބޯއަޅާލައިގެން އޮވެ އަޒްކާ ރޮމުން ދިޔައިރު އެމޫނަށް ބަލަހައްޓައިގެން ނާހިދު އިނެވެ.\n"އަ.... އަޅުގަނޑު ހިއެއްވެސް ނުކުރަން އިނާއްތައާއި ބޭބެގެ ފަރާތުން ތިދަރަޖައަށް......" ރޮވޭވަރުން އަޒްކާއަށް ޖުމްލަ ރަނގަޅަށް ނުކިޔުނެވެ. ނާހިދު އެނދުން ތެދުވެގެން އެމީހުންނަށް ފުރަގަސްދީގެން ހުއްޓުނީ އަޒްކާ ރޯމަންޒަރު ބަލަން ބޭނުންނުވުމުންނެވެ. އަޒްކާ ރޯއަޑު އެއީ އޭނާ އެންމެ އަހަން ބޭނުންނުވާ އަޑެވެ. އެދެލޮލުން ފައިބާ ކަރުނަތަކީ އޭނާ ފޮހެން ބޭނުންނުވާ އެހެނަސް އޭނާގެ މުށުތެރޭގައި ފޮރުވަން ބޭނުންވާ އަގުބޮޑު ޙަޒާނާތަކެކެވެ.\n"އުފާކުރޭ ދަރިފުޅާ.... މީގެފަހުން އިނާއްތައާއި ބޭބެއެއްނޫން. މަންމައާއި ބައްޕަ ކިޔާ......" އަޒްކާގެ އަނެއްފަރާތުން މޯހަންދާސް އިށީނެވެ. ނާހިދު ހުރީ އޭނާގެ މަންމައާއި ބައްޕަ އަޒްކާދެކެވާ ލޯބި ފެނިފައި ކިޔާނެ ބަހެއް ނޭނގިފައެވެ. މޯހަންދާސް އާއި އިނާޝާގެ ވާހަކަތަކުން ކުޑައިރުކޮޅެއްގެ ތެރޭގައި އަޒްކާ ހަމަޔަކަށް އެޅުނެވެ. ދެން ދެކެވެން ފެށުނީ އަޒްކާއާއި ނާހިދުގެ ވަޒީފާގެ ވާހަކަތަކެވެ. އެވާހަތަކުގެ ތެރެއިން އަޒްކާ މިރޭ އޭނާގެ ރައްޓެހިކުއްޖަކު ގެއަށް އަންނާނެ ވާހަކަ ބުނެލިއެވެ. އަދި އެކުއްޖާއާއި އިނާޝާއާއި މޯހަންދާސް ބައްދަލުކުރުވަން ބޭނުންވާ ވާހަކަ ބުނެލިއެވެ. އެދެމަފިރިން އެކަމަށް މަރުހަބާ ކިއިއެވެ. އުފަލެއް ނުލިބުނީ ނާހިދަށެވެ. އޭނާ ހީކުރީ މާހިލްއަށް ދައުވަތު ދިނީ ކަމަށެވެ. އޭނާގެ ހިތުގައި އަޅަމުންދާ ވޭން ސިކުންތަކަށްފަހު ސިކުންތެއް ދަނީ ބޮޑުވަމުންނެވެ. އެންމެފަހަށް މާހިލް ގެއަށް ގެންނަނީއެވެ.\nމޯހަންދާސް އާއި އަޒްކާ ވާހަކަދައްކަމުން ކޮޓަރިން ނިކުމެގެން ދިޔުމުން އިނާޝާ އެކޮޓަރީގައި މަޑުކުރިއެވެ. އިނާޝާ ބަލަހައްޓައިގެން އިންގޮތުން އޭނާ ވާހަކައެއްބުނަން ބޭނުންވެފައި އިންކަން ނާހިދު ދެނެގަތެވެ. އިނާޝާ އައިސް ނާހިދުގެ ކައިރިން އިށީނެވެ.\n"މަންމާ! ވާހަކައެއް ބުނަންބޭނުންވީތަ؟" ނާހިދު އަހާލިއެވެ. ބަދަލުގައި ހީލަމުން އިނާޝާ ނާހިދުގެ މޫނުގައި ފިރުމާލިއެވެ.\n"މަންމައަށް އިނގޭ ނުބުންޏަސް ދަރިފުޅު ވަރަށް ރަނގަޅަށް އަޒްކާ ބަލާނެކަން" އިނާޝާ ލަސްލަހުން ވާހަކަދެއްކިއެވެ. ނާހިދު ވަގުތުން އިސްޖަހާލިއެވެ.\n"ދަރިފުޅު ކީއްވެ ދެރަވަނީ. މަންމަ އަބަދުވެސް ދުޢާކުރަން ދަރިފުޅަށް އެލޯބި ދެއްވާތޯ....." އިނާޝާ ބުނެލިއެވެ.\n"މަންމާ! މީހުންބުނޭ ފިރިހެނުންނަކީ ވަރަށް ހިތްވަރުގަދަ ބަޔެކޭ. އެފަދަ ހިތްވަރުގަދަ މީހަކަށް އަޅުގަނޑު ނުވަނީ ކީއްވެ؟ އަޅުގަނޑު ހިތަށްވެސް ނާރާ މީހަކުދެކެ މިވަރަށް އަޅުގަނޑަށް ލޯބިވެވިދާނެޔޭ. އެކަމަކު އޭނަ އަޅުގަނޑުދެކެ ލޯތްބެއްނުވޭ. އަޅުގަނޑު ކިހާ ނަސީބުދެރަ ދޯ" ނާހިދުގެ އަޑު ބެދުނެވެ.\n"އުންމީދު ކަނޑާނުލާ ދަރިފުޅާ. މި ބަލިހާލަތުން އަރައިނުގަނެވޭނޭ ކިތަންމެ ފަހަރަކު މަންމަގެ ހިތަށް އެރި. އެކަމަކު މަންމަގެ މިބައްޔަށް ކުރިއެރުން ލިބެމުން އަންނަކަން މަންމައަށް އިހުސާސްކުރެވޭ. ތިދެބަފައިންގެ އޯގާތެރިކަމުގެ ސަބަބުންނާއި އެކަލާނގެއަށް ހުއްޓުމެއްނެތި ކުރާ ދުއާތަކުގެ ސަބަބުން. އެކަލާނގެ އެއީ ހީވެސްނުކުރާ ގޮތްގަތަށް ކަންތައްތައް ފަހިކޮށްދެއްވަވާ ރަސްކަލާނގެ" ނާހިދުގެ ދެލޮލުން ވެއްޓުނު ކަރުނަތިކި ފޮހެދެމުން އިނާޝާ ވާހަކަދެއްކިއެވެ. އޭނާގެ ވާހަކަދެއްކުމުގައި އަޅައިގަންނާނެ ގޮތެއް ހުއްޓަސް ތުންފަތް ހަރަކާތްކުރާގޮތުން ބުނަން އުޅޭ އެއްޗެއް ފަހުމްވެއެވެ. އޭނާގެ މައްސަލައަކީ ބައެއްފަހަރު އަޑު ބޭރުނުވާކަމެވެ. ނާހިދު އިނާޝާގެ ގައިގައި އޮޅުލައިގަތެވެ. ފޯނު ބާއްވާފައި ދިޔުމުން އެބަލާ އަޒްކާއައީ އެއްގޮތަކަށްވެސް މިވާހަކަތައް އަޑުއިވިދާނެ ކަމަކަށްނޫނެވެ. ނަމަވެސް މި އެނގުނީ ނާހިދުގެ ހަޔާތުގެ ފޮރުވިފައިވާ ހަޤީޤަތެކެވެ. އަޒްކާއާއި އެހާ ދުރުން ނާހިދު އުޅެނީ އޭނާ ލޯބިވާ ކުއްޖަކު ހުރީމަތާއޭ އަޒްކާގެ ހިތަށް އެރިއެވެ. އޭނާ ކިތަންމެ ވަރަކަށް ހިތްއެދުނަސް އެއީ ލިބެންނެތް ލޯތްބެއްބާއޭ ހިތަށް އެރިއެވެ. ހިތުގައި އަޅަމުންދިޔަ ވޭނަށް ކެތްނުވެ އަޑު ބޭރުވެދާނެތީ އޭނާ އަނގަމަތީގައި އަތްއެޅިއެވެ. ބޭޒާރުވެދާނެތީ ފޯނު އެކޮޓަރީގައި ބާއްވާފައި އަޒްކާ އޭނާގެ ކޮޓަރިއަށް ދިޔުމަށް ދުއްވައިގަތެވެ.\nރޭގަނޑުގެ ކެއުމުގައި އަޒްކާގެ އެކުވެރިޔާ ބައިވެރިވާނެކަމަށް ބުނެފައިވާތީ އެގަޑިއަށް ހުރިހާ މީހުން ސިޓިންގްރޫމް ސޯފާގައި ތިއްބެވެ. އިޝާނަމާދުކޮށް އަވަދިވުމުން ނާހިދު ބޭރަށްދާ ވާހަކަ ބުނުމުން ނުގޮސް މަޑުކުރުމަށް މޯހަންދާސް އެންގިއެވެ. އަޒްކާ އެކުވެރިޔާ އަންނައިރު ނާހިދުވެސް އިންނަން މޯހަންދާސް ބޭނުންވިއެވެ. ދެއަތްތިލަ ދެއަތްތިލައާއި ހާކާލަހާކާލާ ނާހިދު އިނީ ހިތްއަވަސްވެފައެވެ. އަޒްކާގެ ލޯބިވެރިޔާ އޭނާގެ ކުރިމައްޗަށް އައިސް އޭނާގެ އަތުގައި ހިފައިގެން ހުންނަ މަންޒަރުބަލަން އޭނާއަށް ކެތްވެދާނެ ހެއްޔެވެ؟ ނަތާޝާގެ ފޯނު އަޒްކާއަށް އައީ އަށްގަޑި ބައިވާން އުޅެނިކޮށެވެ. ފޯނުން ވާހަކަދައްކަމުން އަޒްކާ ދުވެލާފައި ގޮސް ދޮރު ހުޅުވާލިއެވެ. ކުރިމަތީގައި ހިނިތުންވެލައިގެން ހުރި ނަތާޝާ ފެނުމާއެކު އަޒްކާ އޭނާގެ އަތުގައި ހިފީ އަވަހަށް ވަންނާށޭ ބުނާކަހަލަ ގޮތަކަށެވެ. ނަތާޝާ އަޒްކާއާއި އެކުގައި ވަދެގެން އައިރު އިނާޝާއާއި މޯހަންދާސް އިނީ ހިނިތުންވެލައިގެންނެވެ. ނާހިދު އިނީ އެމަންޒަރު ނުބަލަން އިސްޖަހާލައިގެންނެވެ. އަޒްކާ ލޯބިވެރިޔާގެ ހިމާޔަތުގައިވާ މަންޒަރު ދެކެން އޭނާ ބޭނުމެއްނުވެއެވެ.\n"ނަތާ މިއީ އަހަރެންގެ މަންމަ. ދެން މީނީ ބައްޕަ" މޯހަންދާސްއާއި އިނާޝާ ކައިރީގައި ހުއްޓިލަމުން އަޒްކާ ބުނެލިއެވެ. ނާހިދު އިސްއުފުލާ ބަލާލީ އަޒްކާ އަންހެން ނަމެއް ބުނިއަޑު އިވުމުންނެވެ. އޭރު އަޒްކާ ކައިރީގައި ހުރީ އަޒްކާއާއި ދާދި އެއްވަރެއްގެ އިސްކޮޅެއްގައި ހުރި ހިމަތޮޅި ދޮން އަންހެންކުއްޖެކެވެ. އަޒްކާއާއި ޚިލާފަށް އެކުއްޖާ އިސްތަށިގަނޑު ކުރުކަން ނާހިދަށް ފަހާގަވިއެވެ. ނަތާޝާއަށް ބަލާލުމަށްފަހު ނާހިދު ދެން ބަލާލީ އަޒްކާއަށެވެ. އޭނާގެ މޫނުމަތިން ފެންނަނީ ހައިރާންކަމުގެ އަސަރުތަކެވެ. ޙަޤީޤަތުގައި އޭނާ އިނީ ވިސްނަންވީ އެއްޗެއް ނޭނގިފައެވެ. މާހިލްގެ ބަދަލުގައި އަޒްކާ އަންހެންކުއްޖަކު ގެނައީތީއެވެ. މިހުރިހާ ދުވަހު އަޒްކާ ބޭރުގައި އުޅުނީ ނަތާޝާއާއި އެކީގައި ހެއްޔެވެ؟ ނާހިދު ކައިރިއަށް ހިނިއައެވެ. އޭނާ ބޮލުގެ ފުށްކިބައިގާ ޖަހާލީ އަމިއްލަ ނަފްސަށް މަލާމަތް ކޮށްލަމުންނެވެ.\n"މީއަޅުގަނޑުގެ އެންމެ ގާތް އެކުވެރިޔާ ނަތާޝާ....." ނަތާޝާ އަތުގައި ހިފާ ގަޔާ ކައިރިކޮށްލަމުން އަޒްކާ ވާހަކަދެއްކިއެވެ.\n"އެހެންތަ؟ ދަރިފުޅު ރައްޓެހި ކޮންމެ ކުއްޖަކުވެސް ވާނީ ދެން ބައްޕަމެންގެ ދަރިއަކަށްތާ. ހިނގާކާން އެންމެފުރަތަމަ" މޯހަންދާސް ހީލަމުން ވާހަކަދެއްކިއެވެ. އިނާޝާ ވާހަކަނުދައްކާތީ ނަތާޝާ ހުރީ ކުރިން ވާހަކަދައްކަން ނުކެރިފައެވެ. ކާމޭޒާއި ދިމާލަށް އެންމެން ހިނގައިގަތުމުން ދެޖީބަށް އަތްޖަހައިގެން ހުރެ ނާހިދުވެސް އެންމެން ފަހަތުން ހިނގައިގަތެވެ. ލޮލުގެ އިޝާރާތުން ނަތާޝާ އަޒްކާއަށް ނާހިދު ދައްކާލާފައި މިއީ ހެއްޔޭ އަހާލިއެވެ. އަޒްކާ ބޯޖަހާލިއެވެ.\n"ކޮބާ ނަތާޝާގެ މައިންބަފައިން؟" މޯހަންދާސް އަހާލިއެވެ. ނަތާޝާ އަޒްކާއަށް އޮޅުންފިލުވާދިން ގޮތަށް އޭނާގެ އާއިލާއާއި ބެހޭ ހުރިހާ މައުލޫމާތެއް މޯހަންދާސްއަށް އޮޅުންފިލުވައިދިނެވެ.\n"ދަރިފުޅު ތީނީ އުފަލުންތަ؟" މޯހަންދާސް އަޒްކާއަށް ބަލާލަމުން އަހާލިއެވެ.\n"ލައްބަ. މިއީ މިހާތަނަށް އަޅުގަނޑަށް ލިބުނު އެންމެރަނގަޅު އެކުވެރިޔަކީ. މިދިޔަ ރޭތަކުގައި އަޅުގަނޑު ބޭރުގައިވެސް އުޅުނީ ނަތާއާއި އެކީގައޭ ދޯ ނަތާ!" އަޒްކާ ނަތާޝާއަށް ދޯ ދެމުން ވާހަކަދެއްކިއެވެ. ނަތާޝާ ވަގުތުން ބޯޖަހާލިއެވެ. ހިމޭންކަމާއެކު ކާންއިން ނާހިދު އަޒްކާއަށް ބަލާލިއެވެ. އެވަގުތު އެއީ އަޒްކާވެސް ބަލާލި ވަގުތެވެ. ކުރިން އަޒްކާ އިސްޖަހާލުމާއެކު ނާހިދު އެއްތުންފަތުން ހީލިއެވެ. އެމަންޒަރު ނަތާޝާއަށް ފެނުނެވެ.\n"ބައްޕަމެން ވަރަށް އުފާވެއްޖެ ދަރިފުޅަށް ނަތާ ކަހަލަ ރަނގަޅު އެކުވެރިޔަކު ލިބުނީމަ" މޯހަންދާސް ބުނެލިއެވެ.\n"ދަރިފުޅާ ނާހިދު؟ ނަތާއާއި ދަރިފުޅުވެސް ވާނެއްނު އެކުވެރިވާން" މޯހަންދާސް ބުނެލިއެވެ.\n"އާނ... ނަތާ ކިހިނެއްތަ؟ ދެން އެކުވެރިވެވިފައޭ ދޯ މިތިބީ..." ހީލަމުން ނާހިދު ވާހަކަދެއްކިއެވެ. ނަތާޝާ ބޯޖަހާލިއެވެ.\nކެއުން ނިންމާލުމަށްފަހު ނަތާޝާ ގެއަށްދާން ނިކުތެވެ. ނަތާއާއި އެކު އަޒްކާ ނިކުންނަން ދިޔަ ވަގުތު އޭނާއަށް ބަލަމުން ނާހިދު ސިޑިން އަރައިގެން ދިޔައެވެ.\n"މަޑުކޮށްބަލަ. މަގޭ ޓެސްޓް ރިޒަލްޓް ނަގައިފިންތަ؟" ކާރާއި ދިމާލަށް ދިޔަ ނަތާޝާ އަތުގައި ހިފާލަމުން އަޒްކާ އަހާލިއެވެ.\n"ނަގައިފިން. އިންނާނެ ބަލަން މަންމައާއި ހަވާލުކޮށްފަ. އަނެއްކާ އެޕޮއިންޓްމަންޓް ހައްދައިގެން އެހެން ޑޮކްޓަރަކަށް ދައްކަން އުނދަގު ދޯ ވާނީ. މިރޭ އަޒްކީއަށް ޖަވާބެއްދޭނަން އިނގޭ"\nނަތާޝާ ކާރަށް އަރަންދެން ބަލަން ހުރުމަށްފަހު އަޒްކާ ގެއަށް ވަންނަން އެނބުރިލިއެވެ. އެވަގުތު އޭނާގެ ކުރިމަތީގައި އައިސް ހުއްޓުނު މީހާ ފެނިފައި އޭނާގެ ހަތަރެސްފައި ފިނިވެގެން ދިޔައެވެ. ފަހަތަށް ފިޔަވަޅެއް އަޅާލެވުނީ ގަތްބިރެއްގެ ސަބަބުންނެވެ. ނަތާޝާ ކޮބާތޯ ފަހަތް ބަލާލިއިރު މާދުރަށް ކާރު ދުއްވާލައިފިއެވެ.\n"ހާދަ ލޯތްބޭ! އަޒްކާ.......... މިހާރު ކިހިނެއްތަ؟" އެމީހާ އަޒްކާއާއި ކައިރިއަށް ފިޔަވަޅު އަޅަމުން އަހާލިއެވެ. ޕޭވްމަންޓުން އަޒްކާ ފޭބުމާއެކު އެމީހާ އަޒްކާ އަތުގައި ހިފާ ގަޔާއި ގާތަށް ދަމާލިއެވެ. އެވަގުތު އަޒްކާ ގޮސް ޖެހުނީ އެމީހާގެ މޭމަތީގައެވެ. އެހިސާބުން ހިނގަމުން ދިޔަ ގިނަމީހުންގެ ނަޒަރު އެދެމީހުންނަށް ހުއްޓެމުން ދިޔުމުން އަޒްކާ ލަދުގަންނަން ފެށިއެވެ. ކުއްލިއަކަށް އެމީހާގެ ފަހަތުގައި ހުއްޓުނު ނާހިދު ފެނުމުން އަޒްކާއަށް ހީވީ ހަށިގަނޑުގައި ހިފާފައިވާ އަލިފާނަށް ފެންއަޅާ ނިއްވާލިހެންނެވެ.\n"ނާހިދް!!" އަޒްކާ ދުވެފައިގޮސް ނާހިދުގެ ހަށިގަނޑުގައި އޮޅުލައިގަތެވެ. އަޒްކާއަށް ހިމާޔަތްދިނުމަށްފަހު ނާހިދް ބަލާލިއިރު އެމީހާ ފެންނަންވެސް ނެތެވެ. އެމީހާގެ މޫނު ނުފެންނަނީސް ގެއްލުނީތީ ނާހިދު އަމިއްލަ ނަފްސުދެކެ ރުޅިއައެވެ.\n"ދަންނަ މީހެއްތަ އެއީ" އަޒްކާ ގޮވައިގެން ގެއަށް ވަންނަމުން ނާހިދް އަހާލިއެވެ.\n"އާނ!!!" އަޒްކާ ބުނެލިއެވެ. އަޒްކާގެ ހަށިގަނޑުގައި ކުޑަ ތުރުތުރުލުމެއް ހުރިކަން އެނގުމުން ނާހިދު އޭނާގެ އަތުން އަޒްކާގެ އުނަގަނޑުގައި ވަށާލިއެވެ. ހިތަށް ލިބިފައިވާ ބިރުވެރިކަން ފިލާނުދާތީ ނާހިދްގެ އެއްވެސް ބީހުމަކަށް ސަމާލުކަން އޭނާއަށް ނުދެވުނެވެ. ގެއަށް ވަދެ ސޯފާގައި އަޒްކާ ބޭންދުމަށްފަހު ނާހިދު އައީ ބަދިގެއަށް ވަދެ ތައްޓަކާއި، ފިނިފެން ފުޅިއެއް ހިފައިގެންނެވެ. ނާހިދް ދިއްކޮށްލި ފެންތަށި އެއްނޭވައިން އަޒްކާ ބޯލިއެވެ. ތަށި ކުރިމަތީގައި ހުރި ކުޑަ މޭޒުމަތީގައި ބެހެއްޓުމަށްފަހު އަޒްކާ އޭނާގެ ދެއަތްތިލަ ގެނެސް ދެފައިގެ ފަލަމަސްގަނޑުގެ ދެފަރާތުން މަސްގަނޑުގެ ދަށަށްލާ ފޮރުވާލިއެވެ. ވިސްނުމަކަށް ގެއްލެން ކުޑައިރުކޮޅެއްވެސް ނުނެގިއެވެ. އިސާހިތަކު މީގެ ދުވަސްތަކެއް ކުރީގެ ހަނދާންތަކެއް އޭނާގެ ހަފަރާތުން ވަށާލިއެވެ. އޭނާގެ ދެލޮލުން ކަރުނަ ނީރާލިއިރު އަލުން އެދުވަސްތައް އިޢާދަވާން އުޅޭހެން ހީވިއެވެ. އޭނަ ހޭވެރިކަމެއްވީ ކައިރީގައި ނާހިދް އިށީނުމުންނެވެ.\n"ކާކު އެއީ؟" ނާހިދް އަހާލިއެވެ.\n"އެއީ.... އެއީ.... މިހާރަކު ނަމެއް ހަނދާނެއްނެތް. އެމީހާ އޭރުގައިވެސް އުޅުނީ އަހަރެން ގައިގަ އަތްލަންވެގެން. ނަރުހުން ނެތް ގަޑީގަ ވަދެފަ ވަރަށް ހަޑިއެއްޗެހި ކިޔާނީ. އަދި ބުނާނެ ތިމަންނައަށް އިނގެޔޭ އަޒްކާ މޮޔައެއްނޫންކަން. އެކަމު ބޭނުމެއްނޫނޭ މިތަނުން ފޮނުވާލާކަށް....." އަޒްކާ ނާހިދަށް އޮޅުންފިލުވައިދިނެވެ.\n"ފޭވަރއެއް ކޮށްދީފާނަންތަ؟" ނާހިދު ބުނެލިއެވެ. އަޒްކާ ނާހިދްގެ މޫނަށް ބަލާލިއެވެ.\n"ބުނޭ" އަޒްކާ ބުނެލިއެވެ.\n"އެއްވެސް ކަމެއްގައި އަޒްކީ އެކަނި މަގުމައްޗަށް ނުނިކުމެފާނަންތަ؟" ނާހިދް ބުނެލިއެވެ. އަޒްކާ އެމޫނަށް ބަލާލުމާއެކު ނާހިދް ބަލާލީ ދުރަށެވެ.\n"އެއީ އަޒްކީއަށް މަގުމަތީގައި ރައްކާތެރިކަމެއް ނެތީމަ. އެހެންނޫނީ ބޭރަށް ނިކުންނަ ގަޑީގައި އެހާ ރީތިނުވެފާނަންތަ؟" ނާހިދު ބުނެލިއެވެ. ދެރަވެފައި އިނަސް ނާހިދް އެހެންބުނީމަ އަޒްކާއަށް ހެވުނެވެ.\n"ކިހިނެއްވީ؟ މަށަށް މަޖާ އެއްޗެއް ބުނެވުނީތަ؟" ނާހިދް އަހާލިއެވެ.\n"ނޫން.... އެކަމު މަގުމައްޗަށް ނުނިކުމެ ކިހިނެއް އުޅޭނީ. އަބަދު ކިހިނެއް ގޭގައި އިންނާނީ. ދެން ތިބުނީ މާ ރީތިވެގެންނޭ އަހަރެން ނިކުންނަނީ. އެއީ ކީއްވެ އެހެން ބުނީ" އަޒްކާ އަހާލިއެވެ. އެހާ ކައިރީގައި ނާހިދު އިނުމުން އޭނާގެ ހިތް ވަނީ ހަމަޔަކަށް އެޅިފައެވެ.\n"އެއީ މަގުމަތިން ހިނގާ ފިރިހެނުންގެ ނަޒަރު އަޒްކީއަށް އަމާޒުވާން އަހަރެން ނޭދޭތީވެ" އަޒްކާގެ ދެލޮލަށް ބަލަހައްޓައިގެން އިނދެ ނާހިދު ބުނެލިއެވެ.\n"ކީއްވެ؟؟ އަހަރެން ނާހިދަށް އެހާ މުހިންމުވީ ކޮންއިރަކު؟" އަޒްކާ އަހާލިއެވެ.\n"ހޮސްޕިޓަލުން އެންމެފުރަތަމަ އަޒްކީ ފެނުނު ދުވަހު އަހަރެންނަށް އަޒްކީ ޙާއްސަވެއްޖެ" ނާހިދު ބުނެލިއެވެ. އޭނާގެ ދެލޯ އެންމެހިނދު ކޮޅަކަށްވެސް އަޒްކާގެ ދެލޮލުން ނުނެއްޓެއެވެ.\n"ދެން ކީއްވެތަ އެހެން ފިރިހެނުންގެ ނަޒަރު އަހަރެންނަށް ހުއްޓޭތީ ނާހިދު ކަންބޮޑުވަނީ" އަޒްކާ އަހާލިއެވެ. ނާހިދު އެއްޗެއް ނުބުނެ އިރުކޮޅަކު ހިމޭނުންއިނެވެ.\n"އެއީ... މިހާރުން ފެށިގެން އަޒްކީ ތިއީ އަހަރެންގެ ޒިންމާގެ ދަށުގައިވާ ކުއްޖަކަށްވާތީ" ނާހިދު ބުނެލިއެވެ.\n"ހެހެހެ.... އެހެންތަ! ޑޯންޓް ވޮރީ... ﷲ އިރާދަކުރެއްވިއްޔާ އަހަރެން މަގުމަތީގައި ކިތަންމެ ގިނަ ވަގުތަކު އުޅުނަސް އަހަރެންނަށް ދެރަގޮތެއް ނުވާނެ" އަޒްކާ ބުނެލިއެވެ. އޭނާ ތެދުވެގެން ސިޑިއާއި ދިމާލަށް ހިނގައިގަތީ ނާހިދުގެ ފުށުން އޭނާ އެދުނު ޖަވާބު ނުލިބުމުންނެވެ.\n"އެއީ އަހަރެން އަޒްކީދެކެ ލޯބިވާތީ. އެއީ އަހަރެންގެ ހުއްދައަކާއިނުލާ އަޒްކީ ހަށިގަނޑުގައި ވައިރޯޅިއެއްވެސް ބީހެން އަހަރެން ނެދޭތީވެ. އެއީ އަޒްކީއަށް ތަކްލީފެއް ލިބެން ނެދޭތީވެ. އެއީ އަޒްކީގެ ތިދެލޮލުން ކަރުނަދެކެން އަހަރެން ނޭދޭތީވެ. އެއީ އަހަރެންގެ ހިތުގެ ހަމަޖެހުން އަޒްކީއާއި ގުޅިފައިވާތީ..... އަހަރެން އަޒްކީ ކާމިޔާބު ކުރާނަން. ތިލޯބި އަހަރެންނަށް ލިބޭނެ. އެދުވަހަކަށް އަހަރެން އިންތިޒާރުވެސް އެބަކުރަން......" ނާހިދު އޭނާގެ އަމިއްލަ ނަފްސާއި ވާހަކަދެއްކީ ސިޑިން އަރައިގެން އަޒްކާ އަށް ބަލަން ހުރެއެވެ.\n"އަހަރެންނަށް އިނގޭ އަޒްކީ ޖަވާބަކަށް ވެއިޓް ކުރިކަން.... ހެހެހެ... ރިއަލީ ލަވް ޔޫ މަޗް....." ހީލަމުން ނާހިދް ބުނެލިއެވެ.\nދަންވަރުގެ ވަގުތެވެ. ހަށިގަނޑަށް އުނދަގޫ ތަކެއްވާތީ އަޒްކާއަށް ނުނިދިގެން ކޮޓަރި ތެރޭގައި ދެކޮޅަށް ހިނގަންފެށިއެވެ. ބަނޑުހައިވާކަން ވެސް އެނގުނީ އޭގެ އިރުކޮޅެއް ފަހުންނެވެ. އޭނާ ކޮޓަރިއަށް ނިދަން ވަނީވެސް ވަރަށް ރަނގަޅަށް ކައިގެންނެވެ. އޭނާ ކޮޓަރިން ނިކުމެގެން ސިޑީގެ ހަރުފަތްތައް ގިރާކޮށް ބަދިގެއާއި ދިމާލަށް ދިޔައެވެ. ކާއެއްޗެހި ތެލިތަކުގެ މަތި ނަގަމުން ދިޔައީ އެއްޗެއް ކެއުމަށް ހިތްއެދޭ ވަރުންނެވެ. އައިސްއަލަމާރީ ކައިރީގައި ހުއްޓުމަށްފަހު ފަތުރާލާފައިވާ އޭނާގެ އިސްތަށިގަނޑު މައްޗަށް ނަގާ އެއްކޮށްލާފައި ހުޅިއެއް ޖަހާލިއެވެ. އަލަމާރި ހުޅުވާލީ ފިނި ފެންފުޅިއެއް ނެގުމަށެވެ. ނަމަވެސް އޭގެތެރެއިން އެއްބައި ކަނޑާލާފައިވާ ސްޕްގެޓީ ޕެކެޓެއް ފެނުމުން ވަގުތުން ސްޕެގެޓީ ކާހިތްވިއެވެ. ގޭގައި އެވަގުތު ތިބޭނީ ނާހިދާއި މީކާއަށް ވެފައި އެއިން އެއްވެސް މީހަކަށް އުނދަގުކުރަން ނުގޮވާ އެކަނި ސްޕެގެޓީ ކެއްކުމާއިގެން އޭނާ އުޅުނެވެ.\nހުސްފުޅި ހިފައިގެން ސިޑިން ފައިބަމުންދިޔަ ނާހިދުގެ ނޭފަތުގައި އައިސް ޖެހުނު ވަހަކުން އެތެރެއަށް ނޭފަތް ދަމާލެވުނެވެ. އޭނާގެ ފިޔަވަޅުތައް އަވަސްކޮށް ތިރިއަށް ފޭބިއިރު ބަދިގޭ ލައިޓް ޖައްސާފައި ހުރިކަން އެނގުނެވެ. މިގަޑީގައި މީކާ ކޯއްޗެއް ކައްކަނީބާއޭ ހިތާ ބަދިގޭ ދޮރަށް އެރިއިރު އުނދުން ކައިރީގައި ފުރަގަސްދީގެން ހުރި އަޒްކާ ފެނި އޭނާގެ ތުންފަތް މައްޗަށް ވެރިވީ ހިނިތުންވުމެކެވެ. ފިޔަވަޅުގެ އަޑެއްވެސް އިއްވާނުލާ އޭނާ އައިސް ހުއްޓުނީ އަޒްކާގެ ފަހަތުން ވަރަށް ގާތުގައެވެ.\n"ހާދަ މީރުވަހެއް" އަޒްކާގެ ކަންފަތްދަށަށް ގާތްވެލުމަށްފަހު ނާހިދު ބުނެލިއެވެ. އަޒްކާ ސިހިގެންދިޔަ ވަރުން އަތުގައި އޮތް ސަމްސާ ވެއްޓުނެވެ. އޭނާ ބިރުގަތްވަރުން ނޭވާ ހަމަޔަކަށް އަޅުވަން ދުރުގައި ހުރިއިރު ނާހިދު ހުރީ ހިންޏާވެގެން ކޮންޓްރޯލް ނުވެފައެވެ. އަޒްކާގެ މޭ ހީވަނީ ފޫއަޅުވާލާފައި ނިކުންނަން އުޅޭހެންނެވެ. އޭނާއަށް ވީގޮތް ފެނި ނާހިދު ހެމުންދާ މަންޒަރު ފެނުމުން އަޒްކާގެ ދެލޯ ފެންކަޅިވެގެން ދިޔައެވެ.\n"ނުޖެހޭދޯ ހޭކަށް" ހިތްހަމަނުޖެހުމުގެ ތެރެއިން އަޒްކާ ބުނެލިއެވެ. ވަގުތުން ނާހިދު އޭނާގެ ހިނިގަނޑު މަތަކުރިއެވެ.\n"ހޭއި.... ވަރަށް ބޮޑަށް ސޮރީ.... ދެން މީހަކު ރުޅިއައިސް ރޯވަރުކަމެއްތަ މީ" އަޒްކާގެ ދެލޮލުން ވެއްޓުނު ކަރުނަތިކި ފެނިފައި ނާހިދު ބުނެލިއެވެ.\n"ދެން ވަރަށްބޮޑަށޭ ސިހުނީ..... މިދަންވަރުގަ ހީކުރާނެތަ ނާހިދް ނުނިދާ ހޭލާ އުޅެފާނޭ" ވެއްޓިފައި އޮތް ސަމްސާ ނަގައިގެން އަލުން އުނދުން ކައިރިއަށް ޖެހިލަމުން އަޒްކާ ބުނެލިއެވެ.\n"އަހަރެން ވިއްޔާ ނުނިދާ ހޭލާ މިއުޅެނީ ފެންބޮވައިގެން. މިރޭ މީކާ ފެން ނުވައްދާ. އަޒްކީ ތިއުޅެނީ ކުޑަކަމުން މިގަޑީގަވެސް ކާންވިއްޔާ..." ނާހިދް ބުނެލިއެވެ.\n"ބަނޑުހައިވީމަ ކާނީއެއްނު. މިގަޑީގަ ބަނޑުހައިވާނީ ހެލްތީ ކުދިން. ނާހިދް ބަނޑުހައިނުވަނީ އަންފިޓްވީމަ" ނާހިދަށް ދޫ ނެރެލަމުން އަޒްކާ ބުނެލިއެވެ.\n"ތިއީ ޖޯކެއްތަ. އެހެންވިއްޔާ ބުނެފާނަން. އައި ޑޯންޓް ލައިކް ޖޯކްސް..." ނާހިދް ބުނެލިއެވެ.\n"ވަޓްއެވަރ.... ކީކޭތަ ބުނީ ކަންފަތް ކައިރީގައި. މިހާރަކު ހަނދާނެއްނެތް" އުނދުނުގެ ގިނި މަޑުކޮށްލަމުން އަޒްކާ ބުނެލިއެވެ.\n"އަހަރެން ބުނީ ހާދަ މީރު ވަހެކޭ ދުވީ" ނާހިދު ބުނެލިއެވެ. އޭނާ އަދިވެސް ހުރީ އަޒްކާ ކައިރީގައި ކެބިނެޓުގައި އަތް އަޅުވާލައިގެން ހުއްޓިގެންނެވެ.\n"އެހެންތަ! ނުވެސްދޭނަން ކިތަންމެ މީރު ވަހެއް ދުވިޔަސް" އަޒްކާ ބުނެލިއެވެ.\n"ކޯޗެއް" ނާހިދު ނިތަށް ރޫއަރުވާލަމުން އަހާލިއެވެ.\n"މަގޭ އަމިއްލަ ރެސިޕީއަކަށް މިހެދި ސްޕެގަޓީ" އަޒްކާ ބުނެލިއެވެ. އަދި ތަށި ހަރުގަނޑުން ތައްޓެއް ހިފައިގެން އައިސް ސްޕެގެޓީ އަޅަން ފެށިއެވެ.\n"މަށަކީ ތިކަހަލަ އޮއިލީ އެއްޗެހި ކައިގެން އުޅޭ މީހެއްނޫން. އަދި އެވެސް މިގަޑީގަ. އެހެންނޫނަސް ތި ހިއެއްނުވޭ މީރުވާނެހެން" ނާހިދު ބުނެލިއެވެ.\n"ދެން ބަނޑުހައިވީމައޭ... އަސްލު ކާކަށް ނޫނޭ އައީ. ފެންބޯން އުޅެނިކޮށް މިފެނުނީމަ ކާހިތްވީ" އަޒްކާ މޭޒު ކައިރީގައި އިށީންނަމުން ބުނެލިއެވެ.\n"އެކަމު މީހާ ހުރެގެން މިހާރު ތިހިރަ ފޮށްޓަކަށް ބަދަލުވަނީ. މީހާގެ ސިފަ ގެއްލިއްޖިއްޔާ އިންނާނެ މީހަކުވެސް ނުވާނެ" އަޒްކާގެ ކުރިމަތީގައި އިށީންނަމުން ނާހިދު ވާހަކަދެއްކިއެވެ. ވަގުތުން އަޒްކާ ނާހިދަށް ބަލައިލިއެވެ. އޭނާ ކާހިތްކެނޑުނެވެ. ތަށި އަތުން ދުރުކޮށްލުމަށްފަހު މޭޒުގައި ބޯއަޅާލިއެވެ. ބުނެވުނު އެއްޗެއް ރޭކާލުމާއެކު ނާހިދު ތެދުވެގެން ގޮސް އަޒްކާގެ ޖެހިގެން ހުރި ގޮނޑި ދަމާލާފައި އިށީނެވެ.\n"އަދިވެސް ބޮޑެއްނުވޭތަ؟ އަހަރެން ސަމާސާއަކަށޭ އެހެން ބުނީ" ދާދި ގާތުން ނާހިދުގެ އަޑު އިވުމުން އަޒްކާ ބޯހިއްލާލިއެވެ.\n"ނުރޮމޭ. އެކަމު މަޖަލަކަށް ބުންޏަސް ނާހިދު ތިބުނީ ހަމަ ހެޔޮކޮށް. މިހާރަކަށް އައިސް މާގިނައިން ކެވެނީ. ހަމަ އެހާ ވަރަށް ބަނޑުހައިވެސް ވަނީ. ބަޓް ނެކްސްޓް ޓައިމް އައި ވިލް ކޮންޓްރޯލް. އިންޝާﷲ" އަޒްކާ ބުނެލިއެވެ.\n"އަހަރެންނަށް އެންމެފުރަތަމަ ފެނުނުއިރު އަޒްކީ ހީވަނީ މޫނުމަތިން ލޭދަމާލާފައި ހުރި މާކަނަލެއްހެން. އަދި ކިރިޔާއެއްނު އަންހެނަކަށް ތިވަނީ..... އޭރު ހުންނާނީ ފިލާގަނޑެއްހެން. އަޅައިގަންނާނެ ތަނެއްވެސްނެތް" ނާހިދް ބުނެލިއެވެ. ވަގުތުން ނާހިދުގެ މޭމަތީގައި އަޒްކާ ތަޅައިގަތެވެ. އޭނާގެ މޫނުމައްޗަށް ހީވީ ލޭގަނޑެއް ޖަމާވެފައިވާ ހެންނެވެ. ލަދުގަތްވަރުން ނާހިދަށް ބަލާލަންވެސް ނުކެރުނެވެ.


HPA ge andhaazaaakee 450,000 meehunnah COVID Vaccine dhinun! - 247.mv\n07:19 PM, Saturday 17, April 2021\nއެޗްޕީއޭގެ އަންދާޒާއަކީ 450،000 މީހުންނަށް ވެކްސިން ދިނުން!\nHulhukolhu 00:38 AM, Monday 15, March 2021\nއެޗްޕީއޭގެ އެޗްއީއޯސީން އާދީއްތަ ދުވަހުގެ ރޭ ބޭއްވި ނޫސްވެރީންގެ ބައްދަލުވުމުގެ ތެރޭން-- ފޮޓޯ: އެޗްޕީއޭ\nކޮވިޑް19ގެ ބަލިމަޑުކަމުން އަރައިގަތުމަށް މިހާރު އެންމެ ފޯރިއާއެކު ކުރެވެމުންދާ މަސައްކަތަކީ، ހެސްކިޔާފައި ރައްޔިތުންނަށް ވެކްސިން ދިނުމެވެ. އެގޮތުން، މިހާރު ރާއްޖެއަށް ހިލޭ އެހީގެ ގޮތުގައި މިހާތަނަށް އަތަށް ލިބިފައިވާ، 212،000 ކޮވިޝީލްޑް ވެކްސިންގެ ތެރޭން، 206،114 މީހުންނަށް މިވަނީ ވެކްސިންގެ ފުރަތަމަ ޑޯޒް ދީފައެވެ.\nހެލްތު އިމަޖެންސީ އޮޕަރޭޝަން ސެންޓަރ (އެޗްއީއޯސީ)ން އާދީއްތަ ދުވަހުގެ ރޭ ބޭއްވި، ނޫސްވެރިންގެ ބައްދަލުވުމުގައި މައުލޫމާތު ދެއްވަމުން، އެ ސެންޓަރުގެ ތަރުޖަމާނު ޑރ. ފާޠިމަތު ނަޒްލާ ރަފީގު ވިދާޅުވީ، މިހާތަނަށް ވެކްސިން ދިން އާބާދީއަށް ބަލާއިރު، ވެކްސިން ޖަހަންޖެހޭ އާބާދީގެ 46 އިންސައްތަ މީހުންނަށް ވެކްސިން ދެވުނީ ކަމަށެވެ. އެ ނިސްބަތުން ބަލާނަމަ، ވެކްސިން ޖަހަން ޖެހޭ ޖުމުލަ އާބާދީއަކަށް ވާނީ އެންމެ ގިނަ ވެގެންވެސް ގާތްގަނޑަކަށް 450،000 މީހުންނެވެ.\nމި އަންދާޒާއަށް ބަލާއިރު، ވެކްސިންގެ ދެޑޯޒް ޖަހަން ޖެހޭ ނަމަވެސް، އެންމެ ގިނަވެގެން ރާއްޖެއަށް ބޭނުންވާނީ، 900،000 ޑޯޒުގެ ވެކްސިނެވެ. އޭގެ ތެރޭން ބޮޑުބައެއް މިހާރުވެސް މިވަނީ، ހިލޭ ލިބޭނޭކަމުގެ 100 އިންސައްތަ ޔަގީންކަން ލިބިފައެވެ.\nއެޗްއީއޯސީން ހާމަކުރި ތަފާސްހިސާބުތަކަށް ބަލާއިރު، ރާއްޖެއަށް މިހާރުވެސް 530،000އަށް ވުރެ ގިނައަދެއްގެ ވެކްސިން ހިލޭ ލިބޭނެއެވެ. އަދި މީގެ އިތުރުން ވެސް ހިލޭ އެހީގެ ދަށުން ވެކްސިން ހޯދުމަށް ދަނީ މަސައްކަތް ކުރަމުންނެވެ.\nރާއްޖެއަށް މިހާތަނަށް ހިލޭ ލިބޭނޭ ކަމަށް ޔަގީންކުރެވިފައިވާ ވެކްސިންގެ ތެރޭން، ޗައިނާއިން އުފައްދާފައިވާ، ސައިނޮފާމް ވެކްސިންގެ 18،000 ޑޯޒް ވަނީ ލިބިފައެވެ. އަދި އިންޑިއާއިން ހަދިޔާކުރި، 200،000 ޑޯޒުގެ ކޮވިޝީލްޑާއި، ޑަބްލިއުއެޗްއޯގެ ކޮވެކްސް ފެސިލިޓީގެ ދަށުން 12،000 ޑޯޒު ވަނީ ލިބިފައެވެ. މީގެ އިތުރުން، ޗައިނާ ސަރުކާރުން ހަދިޔާކުރާން ބުނެފައިވާ 200،000 ޑޯޒާއި، ކޮވެކްސް ޕްރޮގްރާމްގެ ދަށުން ލިބޭނޭކަން ޔަގީން ކުރެވިފައިވާ އިތުރު 96،000 ޑޯޒާއި، ފައިޒާ ވެކްސިންގެ 5850 ޑޯޒެއް ހޯދުމުގެ މަސައްކަތް ކުރެވެމުން އެބަދެއެވެ.\nރާއްޖޭގައި މިހާތަނަށް ދެމުން އަންނަނީ، އިންޑިއާގެ ސީރަމް އިންސްޓިޓިއުޓުން އުފައްދާފައިވާ ކޮވިޝީލްޑް ވެކްސިނެވެ. އެޗްޕީއޭއިން ބުނީ، މިހާރު މަސައްކަތްކުރަމުން ދަނީ، އޭޕްރީލް މަހުގެ ތެރޭގައި ދެވަނަ ޑޯޒު ފެށުމަށް ކަމަށެވެ. މިހާރު ރާއްޖޭގައި ހުންނާނޭ ކަމަށް މި ބެލެވެނީ ކޮވިޝީލްޑްގެ 5886 ޑޯޒެވެ.\nހެލްތު ޕްރޮޓެކްޝަން އޭޖެންސީ ކޮވިޝީލްޑް ކޯވިޑް19 ވެކްސިން


COVID-19: Ithuru testing capacity eh - vNews.mv\nކޮވިޑް-19: އިތުރު ޓެސްޓިން ކެޕޭސިޓީއެއް!\nޠާހިރާ އަޒްހާރު 24 April 2020, 16:32\nކޮވިޑް-19 އަށް ޓެސްޓު ކުރުމަށް ޕޮލިސް ފޮރެންސިކް ލެބޯޓްރީ ބޭނުންކުރުމަށް ނިންމައިފިއެވެ.\nކޮވިޑް-19 ގެ ރާއްޖޭގެ ހާލަތާ ގުޅޭގޮތުން ނޭޝަނަލް އެމަރޖެންސީ އޮޕަރޭޝަން ސެންޓަރުގައި ބޭއްވި ނޫސްވެރިންގެ ބައްދަލުވުމުގައިި ވާހަކަ ދައްކަވަމުން އެސިސްޓެންޓް ކޮމިޝަނަރ އޮފް ޕޮލިސް އިސްމާއިލް ނަވީން ވިދާޅުވީ، ކޮވިޑް-19 އަށް ތެސްޓުކުރުމުގެ މަސައްކަތްކިރާނެ އިތުރު ތަނެއް ގާއިމްކުރުމުގެ ގޮތުން ޕޮލިސް ފޮރެންސިކް ލެބްވެސް މިހާރު މިކަމަށް ހުލުވާަލާފައިވާއިރު އެތަނުގައިވެސް މިހާރު ޕީސީއާރު މެޝިނެއް އިންނާނެ ކަމަށެވެ.\nއަޅުގަނޑުމެންގެ ލެބޯޓްރީގައި ތިބި ފޮރެންސިކް އެނަލިސްޓުން ބޭނުންކޮށްގެން އެ މަސައްކަތްތައ ކުރިއަށްގެންދާނީ. މިއީ ކެޕޭސީޓީ އިތުރަށް އެކްސްޕޭންޑް ކުރެވިގެން ދާނެ ކަމެއް.\nމީގެއިތުރުން މާލެ ސަރަހައްދުގައި ލޮކްޑައުން އިއުލާނުކޮށްފައިވާ މުއްދަތުގައި އެކިއެކި ކަންކަމުގައި ބޭރަށް ދިއުމަށް ޕޮލިހުން ދޫކުރާ ޕާމިޓްއާ ގުޅެގޮތުންވެސް ނަވީން ވާހަކަ ދައްކަވާފައިވެއެވެ.\nއެގޮތުން 24 ގަޑިއިރުގެ ތެރޭގައި 7000 ޕާމިޓް ދޫކުރެވޭ ކަމަށް ނަވީން ވިދާޅުވިއެވެެ. އަދި އެއްވެސް ފާހެއްނެތި މަގުމަތީގައި އުޅުނު 21 މީހަކު އިއްޔެ ފުލުހުންގެ ބެލުމުގެ ދަށަށް ގެންގޮސްފައިވާ ކަމަށްވެސް ނަވީން ވިދާޅުވިއެވެ.\nނަވީން ވިދާޅުވީ ލޮކްޑައުން އިއުލާނުކޮށްފައިމިވަނީ މާލެތެރެއަށް ނިކުމެ އުޅުމާއި، އެކަކު އަނެކަކު ބައްދަލުވާ ބައްދަލުވުން ހުއްޓުވުމަށް ކަމަށެވެ. އެހެންކަމުން ލޮކްޑައުންއަށް އެއްބާރުލުންދީ ކާވް ފްލެޓް ކޮށްލުމުގައި އެންމެން ގުޅިގެން މަސައްކަތް ކުރުމަށް ނަވީން ގޮވާލެއްވިއެވެ.\nކޮރޯނާވައިރަސް ރާއްޖެ މޯލްޑިވްސް ޕޮލިސް ސާވިސް


Raajje aai Burundi aa dhemedhu siyaasee guluhun gaaim koffi | ThePress\nރާއްޖެއާއި ބުރުންޑީ އާ ދެމެދު ސިޔާސީ ގުޅުން ގާއިމްކުރުމަށް ބޭއްވި ރަސްމިއްޔާތުގެ ތެރެއިން / ފޮޓޯ: ފޮރިން މިނިސްޓްރީ\nރާއްޖެއާއި އެފްރިކާގެ ގައުމެއް ކަމަށްވާ ބުރުންޑީ އާ ދެމެދު ސިޔާސީ ގުޅުން މިއަދު ރަސްމީކޮށް ގާއިމް ކޮށްފިއެވެ.\nރާއްޖެއާއި ބުރުންޑީ އާ ދެމެދު ސިޔާސީ ގުޅުން ރަސްމީކޮށް ގާއިމް ކުރުމަށް އެކުލަވާލި ޖޮއިންޓް ކޮމިއުނިކޭޝަންގައި ސޮއިކުރައްވާފައި ވަނީ ނިއުޔޯކްގައި ހުންނަ ދިވެހިރާއްޖޭގެ ދާއިމީ މިޝަންގައި މިއަދު ބޭއްވި ރަސްމިއްޔާތެއްގައެވެ.\nއެ ޖޮއިންޓް ކޮމިއުނިކޭޝަންގައި ރާއްޖޭގެ ފަރާތުން ސޮއި ކުރެއްވީ އދ. އަށް ކަނޑައަޅާފައިވާ ދާއިމީ މަންދޫބު ތިލްމީޒާ ހުސައިނެވެ. އަދި ބުރުންޑީގެ ސަރުކާރުގެ ފަރާތުން ސޮއިކުރެއްވީ އެގައުމުން އދ. އަށް ކަނޑައަޅާފައިވާ ދާއިމީ މަންދޫބު ޒެފިރީން މަނިރަޓަންގާއެވެ.\nފޮރިން މިނިސްޓްރީން ބުނީ، ދޭދޭ ގައުމުތަކުގެ މެދުގައި ގުޅުން ގާއިމްކޮށް، ބޭރު ގައުމުތަކާ އެކު ގުޅުން ބަދަހި ކުރުމަކީ ރައީސް އިބްރާހީމް މުހައްމަދު ސޯލިހުގެ ހާރިޖީ ސިޔާސަތުގެ ދަށުން އެމަނިކުފާނު ވަރަށް ބޮޑު އިސްކަމެއް ދެއްވާ ކަމެއް ކަމަށެވެ.\nހަމަ އެއާއެކު، ރާއްޖެއާއި ބުރުންޑީ އާ ދެމެދު މިއަދު ސިޔާސީ ގުޅުން ގާއިމްކުރެވިގެން ދިއުމުން، ދެ ގައުމުން ވެސް ޝައުގުވެރިވާ ދާއިރާތަކުން ލަނޑުދަނޑިތައް ހާސިލުކުރުމަށް ގުޅިގެން މަސައްކަތްކުރުމަށް މަގު ފަހިވެގެންދާ ކަމަށްވެސް ފޮރިން މިނިސްޓްރީން ބުންޏެވެ.\nއެހެންކަމުން، ރާއްޖޭން ވަނީ މިހާރު 179 ގައުމަކާ އެކު ސިޔާސީ ގުޅުން ގާއިމްކޮށްފައެވެ.\nޔޫރަޕްގެ ގައުމުތަކުށް ރާއްޖެއިން ޝެންގެން ވިސާ ނެގޭނެ ގޮތް ހަދައިފި


vnews - Aslu super Mario maurvejje\nއަސްލު ސުޕަ މާރިއޯ މަރުވެއްޖެ\nމަޝްހޫރު ވީޑިއޯ ގޭމް ސުޕަ މާރިއޯގެ މާރިއޯ ނިސްބަތްވާ މީހާ ކަމަށްވާ މާރިއޯ ސެގާލޭ އުމުރުން 84 އަހަރުގައި މަރުވެއްޖެ އެވެ.\nސެގާލޭ އަކީ އިމާރާތްކުރުމުގެ ދާއިރާގައި ކާމިޔާބު އެމެރިކާގެ ވިޔަފާރިވެރިއެކެވެ. 1980ގެ އަހަރުތަކުގެ ތެރޭގައި އޭނާ ވަނީ ނިންޓެންޑޯގެ އެމެރިކާގެ ގޮތްޕަށް އޭނާގެ ގުދަނެއް އޮފީހެއްގެ ގޮތުގައި ބޭނުންކުރުމަށް ކުއްޔަށް ދީފަ އެވެ. ނަތީޖާއެއްގެ ގޮތުން އެ ކުންފުނިން ނިންމީ އެ ކުންފުނީގެ އާ ގޭމުގެ މައި ކެރެކްޓަ އަށް މާރިއޯގެ ނަމުން ނަން ދިނުމަށެވެ.\n1993 ވަނަ އަހަރު ސިއެޓަލް ޓައިމްސް އަށް ދިން ބަސްދީގަތުމެއްގައި ސެގާލޭ ވަނީ އޭނާގެ ނަން ބޭނުންކޮށްފައިވާތީ އޭނާއަށް ގޭމުގެ ވިޔަފާރީގެ ފައިދާއިން ލިބެންޖެހޭ ބައި ނުލިބޭ ކަމަށް ބުނެ ސަމާސާކޮށްފަ އެވެ.\nސުޕަ މާރިއޯ ގޭމަށް އެންމެ ފުރަތަމަ ދީފައިވާ ނަމަކީ ޖަމްޕްމޭން އެވެ. ނަމަވެސް ނިންޓެންޑޯއިން އެ ކެރެކްޓާއަށް އަސްލު ނަމެއް ދޭން ބޭނުންވުމުން ނަން ބަދަލުކުރީ އެވެ.\nސެގާލޭ ބުނެފައިވާ ގޮތުގައި ގޭމުގެ މައި ކެރެކްޓާ އަށް އޭނާގެ ނަން ދީފައިވާކަން އޭނާއަށް އެނގުނީ ނިންޓެންޑޯގެ އެމެރިކާގެ ގޮފި ހިންގުމާ ހަވާލުވެ ހުންނެވި މިނޯރޫ އަރަކާވާ އޭނާ ގާތު އެ ވާހަކަ ބުނުމުންނެވެ.\nސެގާލޭ މަރުވުމާ ގުޅިގެން ނެރެފައިވާ ބަޔާނެއްގައި އޭނާ ސިފަކޮށްފައިވަނީ ގޭމުގެ ސަބަބުން އޭނާއަށް ލިބެމުންދިޔަ މަޝްހޫރުކަމުން ރެކި އޭނާގެ ހަޔާތުގެ މަސައްކަތުން މަޝްހޫރުވުމަށް ބޭނުންވި މީހެއްގެ ގޮތުގަ އެވެ. ސެގާލޭ މަރުވި އިރު ދުނިޔޭގައި އަތްބަކާއި ހަތަރު ދަރިންނާއި ނުވަ ކާފަދަރިން އެބަތިއްބެވެ.\nމާރިއޯ ގޭމްތަކަކީ މިހާތަނަށް ނެރެވިފައިވާ އެންމެ ކާމިޔާބު ވީޑިއޯ ގޭމް ސީރީޒްގެ ގޮތުގައި ސިފަކުރެވޭ ގޭމްތަކެކެވެ.\nމި ސީރީޒްގެ އެންމެ ފަހުގެ ގޭމް ކަމަށްވާ ސުޕަ މާރިއޯ އޮޑެސީ އަކީ މިވަގުތު ނިންޓެންޑޯއިން ވިއްކާ އާ ކޮންސޯލް ކަމަށްވާ ނިންޓެންޑޯ ސްވިޗުގެ އެންމެ މަގުބޫލު ގޭމެވެ. މިހާތަނަށް އެ ގޭމުގެ 12 މިލިއަން ކޮޕީ ވަނީ ވިކިފަ އެވެ.


Noorul-islam.NET :: ފަލަސްޠީނުގެ ލޮބުވެތި އަޚުންނާއި އުޚްތުން ތިޔަބައިމީހުންގެ މަދަދަށް އެދެއެވެ.\nފަލަސްޠީނުގެ ލޮބުވެތި އަޚުންނާއި އުޚްތުން ތިޔަބައިމީހުންގެ މަދަދަށް އެދެއެވެ.\nތާރީޚް: 30 ޑިސެމްބަރު 2008\nކަސޯޓީ ބަލަން ޓީވީ ދޮށުގައި ތިބޭއިރު ލޮލުން ހޯސްލާފައި ކަރުނަ އޮހެއެވެ. އޭގެ ބަޠަލާއަށް ނުވަތަ ބަޠަލަށް ދިމާވާ ހިތާމައެއްގައި ބައިވެރިވެލުމުގެ ގޮތުންނެވެ. އެއީ ބަޔަކު ކުޅެފައިވާ ޚިޔާލީ ތަމްސީލެއްކަން އެނގޭ ޙާލުގައިވެސް ރޯ މީހުން މަދެއް ނޫނެވެ. <?xml:namespace prefix = "o" />\nއެހެން ނަމަވެސް އަދުގެ ދުނިޔޭގައި މުސްލިމުންނަށް ޖެހިފައިވާ ބޮޑެތި މުޞީބާތްތަކާއި ވޭނާއި ކެކުޅުމުގެ ވާހަކަ ޚަބަރުން ބަލަން، ޕޮޕްކޯންތަށި އަތަށް ލައިގެން ދެފައިވަށްކޮށްގެން ސޯފާއަށް އަރާ އިންނައިރު އިނދެވެނީ ހެވިފައެވެ.\nއިހަކަށް ދުވަހު މުޅި ދުނިޔެ އެއްއަޑަކުން ގުގުމަމުން ދިޔައީ އޫރާއި މަކުނުގެ ދަރީން، ފަލަސްޠީނަށް އާ ޙަމަލާތަކެއް ދޭން ފަށައި، އެތައްސަތޭކަ ނިކަމެތި މުސްލިމުން މެރި ވާހަކައެވެ. މަރުވި މީހުންގެ އަދަދު ރެއާހަމައަށް 300 އަށް އަރައިފިކަމަށް ދުނިޔޭގެ ޚަބަރުފަތުރާ ވަސީލަތްތަކުން ބުނެއެވެ.\nއަނިޔާވީ މީހުންނާއި، އެބައިމީހުންގެ ގޯތި ގެދޮރު ގެއްލުނު މީހުންގެ ޢަދަދު ދެނެވޮޑިގެންވަނީ ﷲއެވެ. އެހާ ގިނައެވެ.\nލޮބުވެތި އަޚުންނާއި އުޚްތުންނޭވެ! އަމާންކަމާއެކު، ނިދާފައި ގޭގައި އޮންނައިރު ވިސްނާށެވެ! ހަމަ ތިބާގެ މުސްލިމު އަޚުންތަކެއް ފަލަސްޠީނުގެ ޣައްޒާގައި ޔަހޫދީ ފައުޖުގެ ޙަމަލާ އަންނާނީ ކޮން އިރެއްގައިކަން ނޭނގޭ ޙާލު، ބިރުވެރިކަންމަތީ ނިދަން ނުކެރިފައެވެ. ނިދައިފިނަމަ، ހޭލެވޭނެކަމުގެ އެއްވެސް އުއްމީދެއް ނެތެވެ. ނުވަތަ ހޭލެވޭއިރު ގޭގެ އަހުލުންގެ ތެރެއިން ޙަމަލާގެ ޝިކާރައަކަށްވެ ނިމިދާނީ ކިތައް މީހުންތޯ ވިސްނެއެވެ. އެބައިމީހުން އެ އުޅެމުންދަނީ މަރު އަތަށް ލައިގެންނެވެ. އެމީހުންގެ މުސްލިމު އަޚުން ކަމުގައި ދަޢުވާކުރާ އަޅުގަނޑުމެން މިތިބީ ހެވިލާފައި އުފަލުންނެވެ.\nއަހަރެމެންގެ ޙާލަށް ބަލައިފިނަމަ، އަހަރެމެންނަކީ މުސްލިމުން ބާވައޭ ހިތަށް އަރައެވެ. މުސްލިމުންގެ މިސާލު ބަޔާން ކޮށްދެއްވައި، ރަސޫލުﷲ ޞައްލަﷲ ޢަލައިހި ވަސައްލަމް އުއްމަތަށް އިރުޝާދު ދެއްވާފައިވަނީ މުސްލިމުންނަކީ، އެކަކު އަނެކަކަށް އެހީތެރިވެ، އެކަކު އަނެކަކަށް ރަޙުމްކޮށް އެކަކު އަނެކެއްގެ ހިތާމައާއި އުފަލުގައި ބައިވެރިވުމުގައި އެއްހަށިގަނޑެއްގެ މިސާލު ކަމުގައެވެ.\nދެން އަމިއްލަ ނަފްސާ ސުވާލުކޮށްލާށެވެ! ތިމަންނައަކީ މި ބުނާ އެއްހަށިގަނޑެއްގެ މިސާލުގައިވާ އުއްމަތުގެ މީހެއްތޯ ނުވަތަ ނޫންތޯއެވެ.\nއަޅުގަނޑުމެން އުފަލާ އަރާމުގައި، ކައިބޮއެ، ނިދައި މަޖާކޮށް، އިސްރާފުކޮށް ހެދުމުގައި އަވަދިނެތި އުޅޭއިރު އަހަރެމެންގެ ލޮބުވެތި މުސްލިމު އަޚުންތަކެއް، ފަލަސްޠީނުގެ ޣައްޒާގައި އުޅެމުންދާ ނިކަމެތި ޙާލު އެނގިލައްވާ ތޯއެވެ؟\nތިބާގެ ލޯބިވާ ދަރިފުޅަށް ނުވަތަ ކޮއްކޮއަށް ބަލާލާ ފަހަރަކު ހަނދުމަ ކުރާށެވެ. އެ ނިކަމެތި ކުޑަކުއްޖާއެވެ. މަންމައާއި ބައްޕަގެ ލޯބިން މަޙުރޫމްވެފައި، އަޅާލާނެ މީހަކުނެތި ބޮޑު ސަހަރަކަށް ބީވެފައިވާ އެ ކުޑަކުއްޖާއެވެ. އޭނާގެ މަންމައާއި ބައްޕަ މި ދުނިޔެ ދޫކުރީ ޔަހޫދީންގެ ޢުދުވާނުގެ ސަބަބުންނެވެ. އަނިޔާވެރިންގެ އަތްދަށުވެއެވެ. ވިސްނާލާށެވެ. ރެއާއި މިއަދު އެ ކުއްޖާއަށް ކާނޭ އެއްޗެއް ނުލިބުނެވެ. މިރެއާއި މާދަމާ ކާނެ އެއްޗެއް ހޯދާނެ ތަނެއް ނެތެވެ. ސަލާންޖަހަން އަތް ދިއްކޮއްލާނެފަދަ މީހަކު ނެތެވެ.\nލޮބުވެތި މުސްލިމުންނޭވެ! ތިބާގެ ޢައުރަ ނިވާ ކުރައްވަން ހެދުމެއް އަޅާއިރު، އެބައެއްގެ އައުރަ ނިވާކުރުމަށް ފޭރާމެއް ނުލިބި ތިބި ތިބާގެ މުސްލިމު އަޚުންނާއި އުޚްތުން ހަނދާން ކުރާށެވެ. ތިބާގެ އަނބި މީހާއާއި އަންހެންދަރިފުޅު، މަންމައާއި ދައްތަ، ހެޔޮ ޙާލުގައި ސަލާމަތުންވާތަން ފެންނަ ހިނދު ހަނދާންކުރާށެވެ. ތިބާގެ މުސްލިމު އުޚްތުން ތަކެއްގެ ޢިއްފަތް ފޭރިގަނެވެނީއެވެ.\nތިބާ ބަލިވެގެން ހޮސްޕިޓަލަށް ގޮސް ބޭސްކުރާއިރު ވިސްނާށެވެ! ފަލަސްޠީނުގެ ބިމުގައި ބަލިވާ މީހުންނާއި، އޫރާއި ރާމާމަކުނުގެ ދަރިފަސްކޮޅު (ޔަހޫދީން)ގެ ޙަމަލާތަކުން ޒަޚަމްވާ މީހުންނަށް ފަރުވާ ކުރާނެ ބޭހެއް ނެތެވެ. ހޮސްޕިޓަލްތަކަށް ބޭސް ގެންދެވޭނެ މަގު ވަނީ ބަންދު ކުރެވިފައެވެ. މިޙާލުގައި ތިބި ނިކަމެތި މުސްލިމުންނަށް މަތިން ޔަހޫދީންގެ ޢުދުވާނުތައް ރެއާ ދުވާލު ދަނީ އޮހެމުންނެވެ.\nކާބޯތަކެތި ރަށަށް ވެއްދުން މަނާކުރެވިފައިވާ ޙާލު، އެރަށުގެ އަހުލުވެރިން ކާއެއްޗެއް ހޯދުމަށް ރަށުން ނުކުތުން ވެސް ވަނީ މަނާ ކުރެވިފައެވެ. މިޙާލުގައި އުޅޭ މުސްލިމުންތަކެއް ފަލަސްޠީނުގައި އެބަ އުޅެއެވެ. އެއީ ބައެއްގެ ޢުދުވާނުގެ ދަށުގައި ވެފައިތިބި ނިކަމެތި ބައެކެވެ. ތިމަންމެންގެ އިލާހަކީ ﷲ އޭ ބުނުން ފިޔަވައި އެހެން އެއްވެސް ސަބަބެއް ނެތި އަނިޔާ ލިބެމުންދާ ބައެކެވެ. ތިމަންމެންގެ އިލާހަކީ ﷲ އޭ ބުނުން ފިޔަވައި އެބައިމީހުން ކުރީ ކޮން ކަމެއް ހެއްޔެވެ؟؟\nލޮބުވެތި މުސްލިމު އަޚުންނޭވެ! ފަލަސްޠީނުގެ މުސްލިމުން ތިޔަބައިމީހުންގެ މަދަދަކަށް އެދި ގޮވަނީއެވެ.\nއޭ ހައްދަވާ ގެންގުޅުއްވާ އިލާހު!! ހަމަކަށަވަރުން ޔަހޫދީން މުސްލިމުންގެ ބިމުގައި މުސްލިމުން ނިކަމެތިކޮށްފިއެވެ! މުސްލިމުންގެ މައްޗަށް އަނިޔާވެރިވެ އަނިޔާވެރިކަމުން އިސްރާފުކޮށްފިއެވެ. އެބައިމީހުންގެ މައްޗަށް މުސްލިމުންނަށް ނަޞްރު ދެއްވާނދޭވެ!! އިބައިލާހުގެ ކުޅަދުންވަންތަކަމުގެ ކުރިމަތީގައި އެމީހުންނަކީ އެއްވެސް ބައެއް ނޫނެވެ. އެބައިމީހުންނަށް ޢާދު ބާގައިގެ މީހުންގެ މައްޗަށް ފޮނުއްވިފަދަ ޢަޛާބެއް ފޮނުއްވާނދޭވެ. އެބައިމީހުންގެ މަކަރުވެރި ރޭވުންތައް އެބައިމީހުންގެ މައްޗަށް ރައްދު ކުރައްވައި، މުސްލިމުންގެ ޙަރަމް ޔަހޫދީންގެ އަތްދަށުން ސަލާމަތް ކުރައްވާނދޭވެ.!! އިބައިލާހީ ދުޢާ އިޖާބަކުރެއްވުމުގައި ދީލަތިވަންތަ އިލާހެވެ. އާމީން!


ފުވައްމުލަކު މަގުހެދުމުގެ މަސައްކަތުގެ ދެބައިކުޅަ އެއްބައި ނިމިއްޖެ – Mikal News\nއެމްޓީސީސީ ހަވާލުކޮށްގެން ކުރިއަށްދާ ފުވައްމުލަކުގެ އެތެރޭގެ މަގުތައް ހެދުމުގެ މަސައްކަތުގެ 50 އިންސައްތަ ނިމިފައިވާ ކަމަށް އެކުންފުނިން ބުނެފިއެވެ. މިހާރު ކުރިއަށްދާ ސެޓްލެމެންޓް ޓޭންކު ހަރުކުރުމުގެ މަސައްކަތުގެ 71 ޕަސެންޓާއި އިލެކްޓްރިކަލް ޖަންކްޝަން ފޮށި ހަރުކުރުމުގެ މަސައްކަތުގެ 70 ޕަސެންޓްވެސް ނިމިފައިވާ ކަމަށް އެކުންފުނިން މިއަދު ހާމަކުރިއެވެ.\nމި މަސައްކަތުގައި، 122،659 އަކަ މީޓަރުގެ ސަރަޙައްދެއްގައި ސަބްބޭސް ތައްޔާރުކުރުމާއި، 95،239 އަކަ މީޓަރުގެ ސަރަޙައްދެއްގައި ތާރު އެޅުމާއި، 27،450 އަކަ މީޓަރުގެ ސަރަޙައްދެއްގައި ދުވާރު ހެދުމާއި، މަގުމަތީ ނިޝާން ހަރުކުރުމާއި މަގުބައްތި ހަރުކުރުމާއި، 19،940 މީޓަރުގެ ސަރަޙައްދެއްގައި ފެންހިންދާ ނިޒާމެއް ޤާއިމުކުރުމުގެ މަސައްކަތް ހިމެނޭ ކަމަށާއި، މިމަސައްކަތްތަކުގެ އަގު 271.3 މިލިއަނަށް އަރާކަމަށް އެމްޓީސީސީއިން ހާމަކުރެއެވެ.\nފުވައްމުލަކު އެތެރޭގެ 31 މަގެއް ހެދުމުގެ މަސައްކަތް 730 ( ގާތްގަޑަކަށް2އަހަރު) ދުވަސް ތެރޭގައި ނިންމުމަށް އެމްޓީސީސީ އާއި ހަވާލުކޮށްފައި ވަނީ ޖުލައި 2019 ގައެެވެ. ގިނަ ދުވަސްތަކަކަށްފަހު މިދިޔަ ނޮވެމްބަރު މަހުތެރޭ އެމަސައްކަތް ބާރަށް ހިގައިގަތެވެ. މިދިޔަ ނޮވެމްބަރު މަސްތެރޭ އެމްޓީސީސީއިން ހާމަކޮށްފައިވަނީ އެމަސައްކަތް މިއަހަރު ނޮވެމްބަރު މަސްތެރޭ ނިމޭނެކަމަށެވެ.\nގުޅުންހުރި މައުލޫތައް:އެމްޓީސީސީ, އެތެރޭގެ މަގު ހެދުން, ފުވައްމުލަކު މަގު


Hiya flat mauloomath hoadhan beyvi bahdhal vun: dhe minister in ge kolhumakah – Iru\nފްލެޓްތަކުގެ މައުލޫމާތު ހޯދުމަށް ބޭއްވި ކޮމިޓީ ބައްދަލުވުން: ދެ މިނިސްޓަރުންގެ ކޯޅުމަކަށް\nހިޔާ ހައުސިންގް ޔުނިޓްތަކުގެ މައުލޫމާތު ދިނުމަށް ރައްޔިތުންގެ މަޖިލީހުގެ ޤައުމީ ތަރައްޤީއާއި ތަރިކައިގެ ކޮމިޓީގެ ބައްދަލުވުމުގައި މިހާރުގެ ހައުސިންގް މިނިސްޓަރާއި ކުރީގެ ހައުސިންގް މިނިސްޓަރ ހޫނު ބަހުސެއް ކުރައްވައިިފިއެވެ.\nކޮމިޓީ ބައްދަލުވުމުގައި ކުރީގެ ހައުސިންގ މިނިސްޓަރ ޑރ މުހައްމަދު މުއިއްޒު ވަނީ، ރައީސް ޔާމީނުގެ ސަރުކާރުން ހިޔާ މަޝްރޫއު ކުރިޔަށް ގެންދިޔަގޮތް ދިފާއުކުރައްވައި ވާހަކަފުޅު ދައްކަވާފައެވެ. މިހާރުގެ ހައުސިންގ މިނިސްޓަރ މުހައްމަދު އަސްލަމް ވަނީ، އެމަޝްރޫގައި ހުރި މައްސަލަތައް ފާހަގަކުރައްވައި އެއީ ރައްޔިތުންނަށް ހައްޤު މިންވަރު ނޫންކަމުގައި ވިދާޅުވެފައެވެ.\nއަސްލަމް ވިދާޅުވީ ޗައިނާ ސްޓޭޓް ކުންފުންޏާ ހަވާލު ކޮށްފައި އޮތީ 434 މިލިއަން ޑޮލަރުގެ މަޝްރޫއެއް 6720 ޔުނިޓު އެޅުމަށް ކަމަށެވެ.\nއޭގެ ތެރޭގައި އެތެރޭގެ ދޮރު ހަރުކުރުމެއް ނެތްކަމަށާ ތަށީމުށި ޖެހުމައި ފަންކާ ހަރުކުރުމެއްވެސް ނެތް ކަމަށް އަސްލަމް ވިދާޅުވިއެވެ. އަދި ފިނިޝިން މަސައްކަތްތައް ނުނިންމާ ހަވާލުކުރުން އެއީ މިސަރުކާރުން ގެނައި ބަދަލެއް ނޫން ކަމަށް އަސްލަމް ވިދާޅުވިއެވެ. އަސްލަމް ވިދާޅުވިގޮތުގައި މުޅި ހިޔާ މަޝްރޫއުވެސް ހަވާލުކޮށްފައިވަނީ އަގު ހެޔޮކޮށް ކުރެވެން އޮއްވައި އަގު ބޮޑުކޮށް ކަމަށެވެ.\nހިޔާ މަޝްރޫއު ކުރިއަށް ގެންދަން ގިނަ ކުންފުނިތަކަކުން ޝައުގުވެރިކަން ފާޅުކޮށްފައިވާކަން މިނިސްޓަރު އަސްލަމް ފާހަގަ ކުރައްވާ ވިދާޅުވީ ބައެއް ކުންފުނިތަކުން ފްލެޓެއް 52،000 ޑޮލަރަށް އަޅަން ހުށަހަޅާފައިވާކަމަށާ އެކަމަކުވެސް ޗައިނާ ސްޓޭޓް ކުންފުންޏާ ހަވާލުކުރީ އަގުބޮޑުކޮށް ފްލެޓަކަށް 62،000 ޑޮލަރަށް ކަމަށް އަސްލަމް ވިދާޅުވިއެވެ.\nއަސްލަމް ވިދާޅުވީ ފްލެޓްތަކުގެ ކޮންމެ ޔުނިޓަކަށް ޖެހެނީ 956040 ކަމަށާ މިއީ އާދަޔާ ހިލާފަށް ބޮޑު ރޭޓެއް ކަމަށެވެ. މީގެ އިތުރުން އެޕާޓްމަންޓްތަކުގެ ފިނިޝިން ނުނިންމާ ރައްޔިތުންނާ ހަވާލުކުރާގޮތަށް އޮތުމަކީ ކަންބޮޑުވާ ކަމެއް ކަމަށް އަސްލަމް ވިދާޅުވިއެވެ. އަދި މި ފްލެޓް ތަކުގެ ބީއޯކިޔުއެއްވެސް ނެތް ކަމަށާ މިއީ މިފަދަ ބޮޑު މަޝްރޫއެއް ކުރިއަށް ގެންދާ އުސޫލު ނޫންކަން އަސްލަމް ފާހަގަ ކުރެއްވިއެވެ.\n8.7 ބިލިއަން ރުފިޔާގެ ލޯނެއް ނަގާފައި 570 އަކަ ފޫޓުގެ ދެ ކޮޓަރީގެ އެޕާޓް މަންޓަކަށް 62000 ޑޮލަރު ދީފައި ވަންނަ އިރު އެތަނުގެ ބޭރު ދޮރު ފިޔަވާ ފިނިޝިންގެ އެއްވެސް މަސައްކަތެއް ނުކޮށް ހުރުމަކީ ރައްޔިތުންނަށް އެންމެ ހައްގު މިންވަރުތޯ މެމްބަރު ސަލީމް ވަނީ ޑރ. މުއިއްޒުއާއި ސުވާލުކުރައްވާފައެވެ.\nފްލެޓްތަކުގެ އަގާއި ގުޅިގެން ހޯރަފުށީ ދާއިރާގެ މެމްބަރު އަހުމަދު ސަލީމް ކުރެއްވި ސުވާލަކަށް ޖަވާބުދެއްވަމުން، ކުރީގެ ހައުސިންގް މިނިސްޓަރ ޑރ. މުހައްމަދު މުއިއްޒު ވަނީ މިހާރުގެ ހައުސިންގް މިނިސްޓަރ ހިޔާ ފްލެޓްގެ އަގުކަމަށް ދެންނެވި އަގަކީ އިތުރުފުޅެއްކަމަށް ވިދާޅުވެފައެވެ. އެގޮތުން ބައްދަލުވުން ފެއްޓެވުމުގެ ކުރިން ތަފްސީލް ނުދެއްވި ޚަރަދުގެ ގިނަ ތަފްސީލީ އަގުތަކެއް ޑރ. މުއިއްޒު ހާމަކުރެއްވިއެވެ. އެގޮތުން ޑރ. މުއިއްޒު ވަނީ މި ފްލެޓްތަކުގެ ފިނިޝިން ނިންމަން އެގްރިމެންޓް ކުރެވިފައިވާކަމަށާއި، މި މަސައްކަތް ކުރުމާއިއެކުވެސް ފްލެޓްގެ އަގު 5700 ރުފިޔާގައި ހުންނާނެކަމަށް ވިދާޅުވިއެވެ.\nޑރ. މުއިއްޒު ވަނީ މި މަސައްކަތުގައި ކުރީ ސަރުކާރުގައި އިސްކޮށް ހަރަކާތްތެރިވި ފަރާތްތައްވެސް އެ ބައްދަލުވުމުގައި ބައިވެރިވެވަޑައިގެން ތިއްބެވުމާއި އެކު އެފަރާތްތަކުގެ ކިބައިންވެސް ކަން ހިނގިގިޮތުގެ ތަފްސީލު އޮޅުން ފިލުއްވުމަށް އެދިވަޑައިގެންފައެވެ.\n” މިތަން ޗައިނާ ކުންފުންޏާއި ހަވާލުކުރީ 434 މިލިއަން ޑޮލަރަށް. އިންޓަރެސްޓް 40.8 މިލިއަން ޑޮލަރު ފިނިޝިން 41.5 މިލިއަން ޑޮލަރު މުޅިއެކު 564 މިލިއަން ޑޮލަރު އެއްކޮށް އިންޓްރެސްޓް ލާފައިވެސް ހޭދަވަނީ. އެހެންކަމުން ކަލްކިއުލޭޓްކުރުމުން އަގު ހުރީ 5700 ރުފިޔާއަށް” ކުރީގެ ހައުސިންގް މިނިސްޓަރ ޑރ. މުހައްމަދު މުޢިއްޒު ވިދާޅުވިއެވެ.\nޑރ. މުއިއްޒު ވަނީ މި ކޮމިޓީ ބައްދަލުވުމުގައި އިންނެވި މިނިސްޓަރ އޮފް އޮފް ނޭޝަނަލް ޕްލޭނިންގް، ހައުސިންގ އެންޑް އިންފްރާސްޓްރަކްޗަރގެ ނައިބު މުޙައްމަދު ޢާޒިމްއަށް ހިޔާ ހައުސިންގްގެ މަޢުލޫމާތު އިނގިލައްވާނެކަމަށް ވިދާޅުވެފައެވެ. އެއާއެކު ޑެޕިއުޓީ މިނިސްޓަ އާޒިމް ވަނީ މިހާރުގެ ހައުސިންގް މިނިސްޓަރ އަސްލަމް ދެންނެވި އަގަކީ ފްލެޓްތައް ދެވެންހުރި އަގުކަމަށެވެ،\n“މިތަނަކީ މީ ސިންގަޕޫރު ކޮންސެޕްޓަށް ހަދަން އުޅުނު ތަނެއް. އެކަމަކު މިތާނުގައި އެވަރުގެ ޖާގައެއް ނެތް. ޑީޓެއިލް ބީއޯކިއުއެއްވެސް ނެތް. އަޅުގނޑުމެން ރިސްކާއި، ފިނިޝިން ފަދަ ކަންކަމަށް އެބަ ބަލަންޖެހޭ. ރަނުން ރަނަށް ހަދައިފިނަމަ 6800 ރުފިޔާ. މިދެންނެވި ކަންތައް ހިމަނައިފިނަމަ މި އަގު 10208 ރުފިޔާއަށް އަރާނެ” ހައުސިންގް މިނިސްޓަރ އަސްލަމް ވިދާޅުވިއެވެ.\nބައްދަލުވުން ނިންމަވާލެއްވުމަށް ދެ ވަޒީރުންނަށް ދެއްވި ފުރުޞަތުގައި ކުރީގެ މިނިސްޓަރ ޑރ މުއިއްޒުވަނީ ފުލެޓްތަކުގެ މަސައްކަތް އަވަހަށް ނިންމައި ހަވާލު ކުރެއްވުމަށާއި، ހައުސިންގ މައްސަލައަށް އިސްކަން ދެއްވައިގެން މަސައްކަތް ކުރެއްވުމަށް އެދިވަޑައިގެންފައެވެ.\nނިންމާލަމުން މިނިސްޓަރ އަސްލަމްވެސް ވިދާޅުވީ ހައުސިން މައްސަލައަކީ އެންމެ ބޮޑު މައްސަލަކަމަށް ވީނަމަވެސް ކުރީގެ ސަރުކާރުން އިސްކަން ދީފައި ވަނީ ވަކިބަޔަކަށް ކަމަށެވެ. އަދި މިސަރުކާރުން މިހާރު ދަނީ މެދުފަންތީގެ އާއްމުދަނީ ލިބޭ ފަރާތްތައް ހައުސިންގ މަޝްރޫއެއް ފަށާފައި ކަމުގައިވެސް މިިނިސްޓަރ ވިދާޅުވިއެވެ.


Barudhan luikurumah hendhunuge naasthaagai mithakethi himanaa! - AO News\nސިއްޚީ މާހިރުން ބުނާގޮތުގައި، ހެނދުނު ހެނދުނާ ހޭލާ އުޅޭމީހުންނަކީ އެމީހުންގެ ދުވަސް އެންމެ ތާޒާކޮށް ހޭދަކުރާ މީހުންނެވެ. ހަޤީޤަތަކީ ވެސް އެއީއެވެ. ފަތިހު ހޭލައިގެން ކަސްރަތުކޮށް ހެނދުނުގެ ނާސްތާ ނަގައި ފެންވަރައިގަތުމުން ދުވަސް ތާޒާވީއެވެ. މަސައްކަތަށް ނުކުތުމުންވެސް އަދި މުޅި އެދުވަސް އެހެން ކަންކަމުގައި ހޭދަކުރާ މީހަކަށް ވީނަމަވެސް ދުވަހުގެ ތާޒާކަމާއި އަރާމުކަން އިހުސާސްވާނެއެވެ.\nދާދިފަހުން “ނޯތުވެސްޓާން” އިން ކުރި ދިރާސާއެއްގައި ބުނެފައިވަނީ ފަތިހު ހޭލައިގެން ހެނދުނުގެ ނާސްތާ އަވަހަށްކޮށް އުޅޭމީހުންގެ “ބީ.އެމް.އައި” ލަހުން ހޭލާމީހުންނަށް ވުރެ ދަށްކަމަށެވެ. ހެނދުނު ހޭލުމުގެ އެންމެ މުހިންމު ކަމަކީ އަވަހަށް ހެނދުނުގެ ނާސްތާކުރުމެވެ. ޚާއްސަކޮށް ޑައެޓްކުރާ މީހުން ހެނދުނު ހޭލުން ވަރަށް މުހިންމުކަމަށް މިދިރާސާކުރި ފަރާތްތަކުން ބުނެފައިވެއެވެ. އެގޮތުން ހެނދުނު އަވަހަށް ހޭލުމަށްފަހު ތިރީގައި މިގެނެސްދޭ ނާސްތާ ހެނދުނު ހިޔާރުކުރުމުން ބަރުދަން ލުއިކޮށްދޭނެ ކަމަށް ދިރާސާކުރި ފަރާތުން ބުނެފައި ވެއެވެ.\n1- ޕޮރިޖް ނޫނީ އޯޓްސް ހެނދުނުގެ ނާސްތާއަށް ބޭނުންކުރާށެވެ. އޯޓްސް އަކީ އޭގައި ހިމެނޭ ފައިބާ އަދި ކާރބްސް އިން މުއްސަނދި އެއްޗެކެވެ. ކެއުމުގައި އޯޓްސް ބޭނުން ކުރުމުން ބަނޑުހައި ނުވެ ގިނައިރު ހިފަހައްޓައިދީ ހަށިގަނޑުގައި މެޓްބޮލިޒަމް އިތުރުކޮށްދެއެވެ.\n2- ކޮންމެ ދުވަހަކު ހެނދުނު ނާސްތާގައި އާފަލެއް ހިމަނަން ޖެހެއެވެ. ހެނދުނު ކާން ތައްޔާރުކުރާ އޯޓްސްއަށް ނޫނީ ކޮންމެވެސް ކަހަލަ ޕޮރިޖް އެއް ތައްޔާރު ކުރުމަށްފަހު އޭގެ ތެރެއަށް އާފަލެއް އަޅާލެވިދާނެއެވެ. ނޫނީ އާފަލެއް ހުހަށް ކާލުން މުހިންމެވެ. އާފަލަކީ އޭގައި ގުދުރަތީ ގޮތުން ވަކި މިންވަރަކަށް ހަކުރު ހިމެނޭ އެއްޗަކަށް ވެފައި އޭގައި ފައިބަރ ގިނައަދަދަކަށް ހިމެނެއެވެ.\n3- ބިހަކީ ހެނދުނުގެ ނާސްތާގައި ހިމަނާލަންޖެހޭ އެނެމް މުހިންމު އެކައްޗެވެ. ބިހުގައި ގިނަ އަދަދަކަށް ޕްރޮޓިން އާއި ވިޓަމިން “އޭ” “ޑީ” އަދި “ބީ12” ހިމެނެއެވެ.\n4- ޔޯގަޓަކީ އޭގައި ކާބްސް، ހެލްދީ ފެޓްސް އަދި ޕްރޮޓިން ހިމެނޭ އެއްޗެކެވެ. ޔޯގަޓްގައި ގިނަ އަދަދަކަށް “ގުޑްބެކްޓީރިއާ” ހިމެނެއެވެ. އަދި ލެކްޓޯސް ދަށްކޮށް ހުންނަ އެއްޗަކަށްވާތީ ކޮންމެހެންވެސް ހެނދުނުގެ ނާސްތާއަށް ޔޯގަޓް ބޭނުން ކުރުން މުހިންމެވެ.\n5- ސައި އަދި ކޮފީ ގައި ހިމެނޭ އެންޓި އޮކްސިޑެންޓުން ހާޓްއެޓޭކް ޖެހުމުގެ ޗާންސް ކުޑަކޮށްދެއެވެ. ސައި ނޫނީ ކޮފީ ބޯއިރު ހަކުރުގެ ބަދަލުގައި މާމުއި ސަމުސަލެއް ބޭނުންކުރާށެވެ.\nހެނދުނުގެ ނާސްތާއަކީ ކޮންމެ މީހަކަށް ވެސް މުހިންމު ކެއުމެކެވެ. ރަނގަޅު ކާނާ ހެނދުނު ބޭނުން ކުރުމުން ހަށިގަނޑަށާއި ސިކުނޑިއަށް ބޭނުންވާ މުހިންމު މާއްދާތައް ލިބިގެންދާނެއެވެ.


Evves ehen ehcheh nukai nuboi, maheh vandheh hus fen buimun vaagoi...\nއެއްވެސް އެހެން އެއްޗެއް ނުކައި، ނުބޮއި މަހެއް ވަންދެން ހުސް ފެން ބުއިމުން ވާ ގޮތް އެނގޭތަ؟\nގިނައިން ފެން ބުއިމަކީ ސިކުނޑީގެ ބާރު ގަަދަވާ ކަމެއް\nގިނައިން ފެން ބުއިމުން ޒުވާންކަންމަތީ ދަމަހައްޓައިދޭ\nކ. މާލެ | 22 ނޮވެންބަރ 2017 | ބުދަ 23:09 | 33,053\nކުޑަ ކުއްޖަކު ފެންތައްޓެއް ބޮނީ - ގޫގުލް\nއެނގޭ ހެއްޔެވެ؟ ހަށިގަނޑުގައިވާ ކޮންމެ ސެލްއެއް ވެސް އެކަށީގެންވާ ގޮތުގައި މަސައްކަތްކުރަން ފެން ބޭނުންވެއެވެ.\nދުޅަހެޔޮ ސިއްހަތެއްގައި ދެމިހުރުމަށް ފެނަކީ ވަރަށް ވެސް މުހިއްމު އެއްޗެކެވެ. ހަށިގަނޑުގެ ބައެއް ގުނަވަންތަކުގެ މަސައްކަތްކުރުމުގައި އެންމެ މުހިއްމު އެކައްޗަކީ ފެނެވެ. އެގޮތުން ސިކުނޑިއަކީ ފާހަގަކޮށްލެވޭ ގުނަވަނެކެވެ. ހަށިގަނޑަށް ބޭނުންވާ ތެތްކަން ނުވަތަ އެތެރެ ހަށީގެ ހޫނު މަޑުކުރުމަށް އަހަރެމެން ދިޔާތަކެތި ބޮއި ހަދަމެވެ.\nއެހެނިހެން ދިޔާތަކެތީގެ ބަދަލުގައި ހަމައެކަނި ފެން އެކަނި ބޭނުންކޮށްގެން ވެސް ފަރުޖައްސާލެވިދާނެކަން އެނގޭ ހެއްޔެވެ؟ ކެއުމަށް ވެސް އަދި ބުއިމަށް ވެސް ފެން ނޫން އެހެން އެއްވެސް އެއްޗެއް ބޭނުން ނުކޮށް 30 ދުވަސް ވަންދެއް ހުރުމުން ވާނެ ބައެއް މުހިއްމު ފައިދާތައް ހިއްސާކޮށްލާނަމެވެ.\nވިސްނުން ތޫނުވެ މޮޅު ޚިޔާލްތައް އައުން\nއެހެން އެއްވެސް އެއްޗެއް ނުކައި ހަމައެކަނި ފެންބުއިމުން ސިކުނޑީގެ މަސައްކަތް ހަލުއިވެއެވެ. އަދި ވިސްނުމުގެ ބާރު ގަދަކޮށްދެއެވެ. "ފްރޮންޓިއާސް އިން ހިއުމަން ނިއުރޯ ސައިންސް ޖާނަލްގައި ބުނެފައިވާ ގޮތުގައި، ސިކުނޑި ރަނގަޅަށް މަސައްކަތް ކުރުމަށް އޮކްސިޖަން ބޭނުންވެއެވެ. އަދި ފެނަކީ އޮސިޖަން މަތީ މިންވަރަކަށް ހިމެނޭ އެއްޗެއް ކަމަށްވުމާ އެކު، ގިނައިން ފެން ބުއިމުން ސިކުނޑިއަށް ބޮޑަށް އޮކްސިޖަން ލިއްބައިދެއެވެ. ސިކުނޑިއަށް އޮކްސިޖަން ލިބޭ ވަރަކަށް ރަނގަޅަށް ފޯކަސް ކުރުމަށާއި، ވިސްނުން ތޫނުވެ ކަންކަމަށް ޝައުގުވެރިކަން އިތުރުކުރުވައެވެ. އަދި ކަންކަމުގައި އަވަސް ނިންމުން ގެނެސް ބުއްދިވެރިކަމާ އެކު މައްސަލަތައް ހައްލުކޮށްދިނުމަށް އެހީތެރިވެދެއެވެ. އެހެންކަމުން ދުވާލަކު 8-10 ތަށި ފެން ކޮންމެހެން ވެސް ބޯން އާދަކުރާށެވެ. އަދި ހަމައެކަނި ފެން އެކަނި ބޭނުން ކުރިއަސް ވިސްނުމުގެ ބާރު 30 އިންސައްތަ އިތުރުވާ ކަމަށް ސައިންސްވެރިން ބުނެއެެވެ.\nޑެއިލީ މެއިލްގައި ރިޕޯޓްކުރި ލިޔުމެއްގައި ބުނި ގޮތުގައި 30 ދުވަސްވަންދެއް މެދު ނުކެނޑި ހުސް ފެން އެކަނި ބުއި 42 އަހަރުގެ އަންހެނަކު އޭނާގެ އުމުރަށް ވުރެ 10 އަހަރު ޅަ ކަމަށް ދެއްކިއެވެ. އޭނާ ދުވާލަކު ތިން ލިޓަރުގެ ފެން ބުއީ، ބޮލުގައި ރިހުމާއި، ބަނޑުހިކުމުގެ މައްސަލަ ތަކުރާރުކޮށް ދިމާވަމުންދާތީއެވެ. އެގޮތަށް ކަންކުރީ ޑޮކްޓަރުގެ ވެސް ލަފައާ އެކުގައެވެ. އޭނަގެ އެތަށް ޒަމާނަކަށް ދެމިގެން ދިޔަ މި ދެ މައްސަލަ އެއްކޮށް ހައްލުވީ 30 ދުވަސް ވަންދެއް މެދުނުކެނޑި ފެން ބުއިމުންނެވެ. ތިރީސް ދުވަސްވަންދެއް ހުސްފެން ބުއިމުން މޫނާއި ގައިގެ ހަންގަނޑު އޮމާންކޮށްލާ ތާޒާކޮށްލައެވެ. އަދި ހަށިގަނޑުގެ ތެއްކަން ހިފަހައްޓައިދީ ވިދުން ގެނުވައެވެ.\nދިފާއީ ނިޒާމް ވަރުގަދަކޮށްދޭ\nސްލޮވޯކިއާގެ ހަރު ބަހެއްގައި ބުނަނީ، "ސާފު ފެނަކީ އެެންމެ ފުރަތަމަ އުފެދުނު ބޭހެވެ" އަދި އެއީ ތެދެއް ވެސްމެއެވެ. ފެން އަހަރުމެންގެ ހަށިގަނޑު ސާފުކޮށްދެއެވެ. އަދި ހަށިގަނޑުގެ މަސައްކަތް ފުރިހަމަކޮށްދެއެެވެ. ލިވާ އަދި ކިޑްނީގެ މަސައްކަތް ހަލުއިކޮށްދެއެވެ. މި ގުނަވަންތަކަކީ ހަށިގަނޑުން ވިހައާއި ބޭކާރު ބައިތައް ބޭރުކޮށްދީ، ލޭ ސާފުކޮށްދޭ ދެ ގުނަވަނެވެ.\nހިތުގެ ހިގުން ވަރުގަދަކޮށްދޭ\nފެން ބުއިމުން ހިތުގެ ހިނގުން ރަނގަޅުކޮށްދެއެެވެ. ގިނައިން ފެން ބުއިމުން ހާޓް އެޓޭކް ޖެހުމާއި، ލޭމައްޗަށް ދިއުމުން ދުރުކޮށްދެއެވެ. ރޭގަނޑު ނިދުމުގެ އެއްގަޑިއިރު ކުރިން ފެންތައްޓެއް ބުއިމުން ހާޓްއެޓޭކް ޖެހުމާއި ސްޓްރޯކް ޖެހުމުން ދުރުކޮށްދެއެވެ. އަދި ހިތަށްލޭ ފޮނުވައިދޭން ފަސޭހަވެއެވެ.\nއިންސާނެއްގެ ހަށިގަނޑުގެ ގާތްގަނޑަކަށް 60 އިންސައްތައަކީ ފެނެވެ. އެހެންކަމުން ފެނަކީ ހަށިގަނޑަށް ބޭނުންވާ ވަރަށް މުހިއްމު ވަސީލަތެކެވެ. ކާނާއާ ނުލާ އިންސާނަކަށް އެތަށް ދުވަހަކު ދިރިއުޅެވިދާނެ ކަމަށް ސައިންސްވެރިން ބުނެއެވެ. އެކަމަކު ފެނާ ނުލައި އިންސާނަކަށް ދިގު މުއްދަތަކަށް ދިރިހުރުމަކީ ނުވާނެ ކަމަކެވެ.


SunOnline: EU ge high representative raajje vadaigenfi\nއީޔޫގެ ހައި ރެޕްރެޒެންޓޭޓިވް ރާއްޖެ ވަޑައިގެންފި\nއައިޝަތު ފަރީޙާ 08 Aug 2019, 14:10\nފޮރިން މިނިސްޓަރު އަބްދުﷲ ޝާހިދާ މުގުރީނީ ބައްދަލު ކުރެއްވުން -- ސަން ފޮޓޯ: ފަޔާޒު މޫސާ\nޔޫރަޕިއަން ޔޫނިއަންގެ ހައި ރެޕްރެޒެންޓޭޓިވް އޮފް ދަ ޔޫނިއަން ފޯ ފޮރިން އެެފެއާޒް އެންޑް ސެކިޔުރިޓީ ޕޮލިސީ އަދި ޔޫރަޕިއަން ކޮމިޝަންގެ ވައިސް ޕްރެޒިޑެންޓް ފްރެޑްރިކާ މުގުރީނީ ރާއްޖެ ވަޑައިގެންފި އެވެ.\nމުގުރީނީގެ މި ދަތުރުފުޅުގައި މިއަދު ވަނީ ރާއްޖޭގެ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި ފޮރިން މިނިސްޓަރު އަބްދުﷲ ޝާހިދު އާ ބައްދަލު ކުރައްވައިފަ އެވެ.\nމި ދަތުރުފުޅުގައި މިއަދު ރައްޔިތުންގެ މަޖިލީހަށް ވަޑައިގެން ތަގުރީރު ކުރެއްވުމަށް ހަމަޖެހިފައިވާ އިރު މުގުރީނީގެ ތަގުރީރު އަޑުއެއްސެވުމަށް ރާއްޖޭގައި ތިއްބަވާ ޑިޕްލޮމޭޓުންނާއި ރާއްޖޭގެ ސިޔާސީ ލީޑަރުންނަށް ވެސް ވަނީ ދައުވަތު އަރުވައިފަ އެވެ.\nމީގެ އިތުރުން މުގުރީނީ މިއަދު ރާއްޖޭގެ ނޫސްވެރިންނާ ބައްދަލު ކުރެއްވުމަށް ވެސް ވަނީ ހަމަޖެހިފަ އެވެ.\nމުގުރީނީ ވަނީ އިޓަލީގެ ފޮރިން މިނިސްޓަރުކަން ވެސް ކުރައްވައިފަ އެވެ. ނޭޓޯގެ އިޓަލީގެ ލީޑަރުކަމާއި އެގައުމުގެ ގާނޫނު ހަދާ މަޖިލީހުގެ މެންބަރުކަން ވެސް ކުރައްވާފައިވާ މުގުރީނީ އަކީ އީޔޫގެ ކައުންސިލް މެންބަރު ކަންވެސް ކުރައްވާފައިވާ ބޭކަނބަލެކެވެ.\nޔޫރަޕިއަން ޔޫނިއަންގެ ހާރިޖީ ގުޅުންތަކާއި ސަލާމަތީ ކަންތައް ބަލަހައްޓާ އެންމެ އިސްކޮށް ހުންނެވި މުގުރީނީ ރާއްޖެއަށް ކުރައްވާ ފުރަތަމަ ދަތުރުފުޅުގައި މަޖިލީހުގައި ތަގުރީރު ކުރައްވާނީ މަޖިލީހުގެ ޖަލްސާއެއްގައެއް ނޫނެވެ.\n"އެހެން ނަމަވެސް ވީހާވެސް ގިނަ އިއްޒަތްތެރި މެންބަރުންނެއް އެ ބައްދަލުވުމަށް ވަޑައިގަތުމަކީ ވަރަށް ބޮޑު އެދުމެއް،" މަޖިލީހުގެ ރައީސް ވިދާޅުވި އެވެ.\nމޮގްރެނީ ރައީސްއާ ބައްދަލު ކުރައްވައިފި\n"ރާއްޖެއާ އެކު އެފްޓީއޭއެއް ހަދަން މަޝްވަރާ ކުރެވުނު"\nއީޔޫ އިން ރާއްޖެ އަށް 2.5 މިލިއަން ޔޫރޯ ދެނީ